text:
1မိူဝ်ႈ ၼၼ်ႉ၊ၶဝ် ႁွတ်ႈ ၸမ် ဝဵင်း ယေႇရုသလႅမ်ႇ၊တီႈ ဝၢၼ်ႈ ပိတ်ႉၽႃႇၵေး၊တင်း ဝၢၼ်ႈ ပေႇထၼိ၊ၵႃႈတီႈ ပဵမ်ႉ လွႆ သၢၼ်ႇလုၼ်ႇ၊သေယဝ်ႉ၊မၼ်းၸဝ်ႈ ပွႆႇၸႂ်ႉ တပႄးၸဝ်ႈ သွင် ၵေႃႉ ၵႂႃႇ လႄႈ၊- 2သင်ႇ လၢတ်ႈ ဝႃႈ၊ "သူ ၵႂႃႇ ၵႃႈတီႈ ဝၢၼ်ႈ ဢၼ် မီး တေႃႇၼႃႈ သူ ပုၼ်ႉ တႃႉ။ မိူဝ်ႈ ဢၼ် သူ ၶဝ်ႈ ဝၢၼ်ႈ ၵႂႃႇ ၵမ်းလဵဝ် ၼၼ်ႉ၊တၵ်း ထူပ်း ႁၼ် မႃႉလီႈ ဢွၼ်ႇ တူဝ် ၼိုင်ႈ ဢၼ် ၽူႈလႂ် ဢမ်ႇ ပႆႇ တွၼ်ႉ ၽိုၵ်း ၶီႇ သေပွၵ်ႈ ၼၼ်ႉ မတ်ႉ ဝႆႉ ဢေႃႈ။ ၵႄႈ လႄႈ ၸုင် ဢဝ် မႃး တႃႉ။- 3ပေႃး ပိူၼ်ႈ ထၢမ် သူ လႄႈ ဝႃႈ၊ 'ႁဵတ်းသင် လႄႈ ႁဵတ်း ၸိူဝ်ႉ ၼင်ႇ ၼၼ်၊' ဝႃႈၼႆ ၸိုင်၊ၶိုၼ်း လၢတ်ႈ လႄႈ ဝႃႈ၊ 'ၸဝ်ႈ မီး ဢလူဝ်ႇ ဢေႃႈ၊' ဝႃႈၼႆ ၵူၺ်း တႃႉ။ ၵေႃႉ ၼၼ်ႉ တၵ်း ပၼ် ဢဝ် မႃး ၵမ်းလဵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 4ၶဝ် သွင် ၵေႃႉ ၼၼ်ႉ ၵႂႃႇ လႄႈ ထူပ်း ႁၼ် မႃႉလီႈ ဢွၼ်ႇ တူဝ် ၼိုင်ႈ မီး ယူႇ ၵႃႈႁိမ်း တၢင်း မတ်ႉ ဝႆႉ ၵႃႈတီႈ ၽၵ်းတူ ၼၼ်ႉ သေယဝ်ႉ၊ၶဝ် ၵႄႈ ဢဝ် မႃႉလီႈ ဢွၼ်ႇ ၼၼ်ႉ ဢေႃႈ။- 5ၵူၼ်း ၸိူဝ်း ဢၼ် ၸုၵ်း ယူႇ ႁိမ်း ၼၼ်ႉ ၵမ်ႈၽွင်ႈ ထၢမ် လႄႈ ဝႃႈ၊ "ႁဵတ်းသင် လႄႈ ၵႄႈ ဢဝ် မႃႉလီႈ ဢွၼ်ႇ ၼႆႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 6တပႄးၸဝ်ႈ ၸိူဝ်း ၼၼ်ႉ၊ၶိုၼ်း လၢတ်ႈ ၸိူဝ်ႉ ၼင်ႇ ဢၼ် ၸဝ်ႈ ယေႇသု၊သင်ႇ လၢတ်ႈ ဝႆႉ ယဝ်ႉ ၸင်ႇ ၵူၼ်း ၸိူဝ်း ၼၼ်ႉ ၵေႃႈ ပၼ် ဢၶႂၢင်ႉ ၶဝ် ဢေႃႈ။- 7ၶဝ် ၸင်ႇ ၸုင် ဢဝ် မႃႉလီႈ ဢွၼ်ႇ ၼၼ်ႉ မႃး တီႈ မၼ်းၸဝ်ႈ လႄႈ ဢဝ် သိူဝ်ႈ ယၢဝ်း ၶဝ် သိူဝ်ႇ ၵႃႈၼိူဝ် လင် မၼ်း ယဝ်ႉ ၸင်ႇ မၼ်းၸဝ်ႈ ၶိုၼ်ႈ ၶီႇ ဢေႃႈ။- 8ၵူၼ်း ၼမ်ၼႃႇ ဢဝ် သိူဝ်ႈ ယၢဝ်း ၶဝ် သိူဝ်ႇ ပၼ် ပူ ပၼ် ၵႃႈၼိူဝ် သဵၼ်ႈတၢင်း ဢေႃႈ။ ၵမ်ႈၽွင်ႈ ၽၼ်း ဢဝ် ၵိင်ႇမႆႉ ၶႃႈမႆႉ ႁိမ်း ၼွၵ်ႈ တၢင်း လႄႈ သိူဝ်ႇ ပၼ် ပူ ပၼ် ၵႃႈၼိူဝ် သဵၼ်ႈတၢင်း ဢေႃႈ။- 9ၵူၼ်း ဢၼ် ၵႂႃႇ ပႃႈၼႃႈ ဢၼ် ၸွမ်း ပႃႈလင် ၸိူဝ်း ၼၼ်ႉ၊ဢွၼ်ၵၼ် ႁွင်ႉသႅၼ်ႇ လႄႈ ဝႃႈ၊ "ႁူဝ်းသၼ်ႇၼႃႉ၊ ႁႂ်ႈ ၸဝ်ႈ ဢၼ် ပႃး တင်း ၸိုဝ်ႈသဵင် ထႃႇဝရႃႉ ၽြႃး မႃး ၼႆႉ မီး မၢင်ႇၵလႃႇ သေၵမ်း လူၺ်ႈ။- 10ႁႂ်ႈ မိူင်း ပေႃႈ ႁဝ်း တႃႇဝိတ်ႈ၊ဢၼ် တႄႇပဵၼ် မႃး ယူႇ ၼႆႉ မီး မၢင်ႇၵလႃႇ သေၵမ်း လူၺ်ႈ။ ႁႂ်ႈ ပဵၼ် ႁူဝ်းသၼ်ႇၼႃႉ ၵႃႈၼိူဝ် ၸိၵ်း ၸွမ် ၵၢင်ႁၢဝ် ပုၼ်ႉ၊သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 11ၸဝ်ႈ ယေႇသု၊ၶဝ်ႈ ဝဵင်း ယေႇရုသလႅမ်ႇ၊လႄႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေယဝ်ႉ၊လူတူၺ်း ၵူႈၸိူဝ်ႉၵူႈပိူင် ယဝ်ႉ ၸင်ႇ၊ပိူဝ်ႈ ဢၼ် ၵၢင်ဝၼ်းတူၵ်း ယဝ်ႉ လႄႈ၊မၼ်းၸဝ်ႈ ဢွၵ်ႇ ၵႂႃႇ ၵႃႈတီႈ ဝၢၼ်ႈ ပေႇထၼိ၊လူၺ်ႈ ၵၼ် တင်း တပႄးၸဝ်ႈ သိပ်း သွင် ၵေႃႉ ဢေႃႈ။ 12ဝၼ်း မိူဝ်ႈၽုၵ်ႈ မိူဝ်ႈ ဢၼ် ၶဝ် ၶိုၼ်း ပွၵ်ႈ ဝၢၼ်ႈ ပေႇထၼိ၊မႃး ယူႇ ၼၼ်ႉ မၼ်းၸဝ်ႈ တွင်ႉမႆႈ ဢေႃႈ။- 13မၼ်းၸဝ်ႈ မုင်ႈ ႁၼ် တူၼ်ႈ မၢၵ်ႇလိူဝ်ႇ တီႈ ဢၼ် ၵႆ ၼၼ်ႉ တူၼ်ႈ ၼိုင်ႈ၊ဢၼ် မႂ် မၼ်း သတ်ႉ တဵမ် ဝႆႉ ယူႇ ၼၼ်ႉ သေယဝ်ႉ၊ၸၢင်ႈၶႄး တၵ်း မီး မၢၵ်ႇ မၼ်း သေ ႁူၺ်ႇ လႄႈ ၵႂႃႇၸူး ၵႃႈတီႈ တူၼ်ႈ ၼၼ်ႉ ဢေႃႈ။ ၵူၺ်းၵႃႈ၊ၵွပ်ႈပိူဝ်ႈ ၶိင်ႇ ဢၼ် မၢၵ်ႇ မၼ်း ဢမ်ႇ ပႆႇ ထိုင် လႄႈ လႆႈ ထူပ်း ႁၼ် မႂ် မၼ်း ၵူၺ်းၵူၺ်း သေယဝ်ႉ၊- 14လၢတ်ႈ တီႈ တူၼ်ႈ ၼၼ်ႉ လႄႈ ဝႃႈ၊ "တႄႇ ဢဝ် မိူဝ်ႈလဵဝ် ၼႆႉ ၵႂႃႇ တႃႇသေႇ ဢမ်ႇထၢတ်ႇ၊ယႃႇပေ ႁႂ်ႈ ၽူႈလႂ် သေၵေႃႉသေၵူၼ်း လႆႈ ၵိၼ် မၢၵ်ႇ မႂ်း၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ ၸိူဝ်း ၼၼ်ႉ ၵေႃႈ ငိၼ်း ဢေႃႈ။ 15မိူဝ်ႈ ဢၼ် ၶဝ် ႁွတ်ႈထိုင် ၵႃႈတီႈ ဝဵင်း ယေႇရုသလႅမ်ႇ၊ၸိုင်၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေယဝ်ႉ၊လိုပ်ႈ ႁေႃႈ ၵူၼ်း ၸိူဝ်း ဢၼ် ႁဵတ်းၵၢၼ် သိုဝ်ႉ ၵၢၼ် ၶၢႆ ၵႃႈတီႈ ၼၼ်ႈ ဢွၵ်ႇ ပႅတ်ႈ၊ဢီး လူမ်ႉ ၽိူၼ် ၶဝ် ၸိူဝ်း ဢၼ် လႅၵ်ႈ ငိုၼ်း ဢိၵ်ႇတင်း တင်ႇ ၶဝ် ၸိူဝ်း ဢၼ် ၶၢႆ ၼူၵ်ႉတူႈ ၸိူဝ်း ၼၼ်ႉ ပႅတ်ႈ သေလႄႈ၊- 16ဢမ်ႇ ပၼ် ဢၶႂၢင်ႉ တီႈ ၽူႈလႂ် သေၵေႃႉသေၵူၼ်း တေႃႉ ဢဝ် သေ ၸိူဝ်ႉ သေ ပိူင် ပႆ ၽႃႇ လတ်း ၵႂႃႇ ၵႃႈၼႂ်း ပၢင်ႇ ဝၢင်း ၵျွင်း ပိၵ်ႈမၢၼ်ႇ ၸဝ်ႈ။- 17မိူဝ်ႈ ၼၼ်ႉ မၼ်းၸဝ်ႈ သင်ႇ သွၼ် သုင်းမႃႉ လႄႈ ဝႃႈ၊ "ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ 'ႁိူၼ်း ၵဝ် ၼႆႉ တၵ်း လႆႈ ၶၢမ်ႇ တၢင်း ဢၼ် ႁွင်ႉ ႁဵၵ်ႈ ႁိူၼ်း တီႈ ဢၼ် ၵူၼ်း ၵူႈၸိူဝ်ႉၵူႈမဵဝ်း သူးတွင်း ဢေႃႈ၊' ဝႃႈၼႆ သေၵေႃႈ၊သူ ႁဵတ်း ႁႂ်ႈ မၼ်း ပဵၼ် ထမ်ႈ ၸူၼ် ယဝ်ႉ လူင် ပႄႇ၊" ဝႃႈ ၼင်ႇ ၼႆ ဢေႃႈ။ 18ယဵၸ်ႈပရေႃးႁဵၵ်ႈလူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ လႂ် လႆႈ ငိၼ်း လႄႈ ၵျၢမ်ႇ ႁႃ ႁႂ်ႈလႆႈ ဢဝ် မၼ်းၸဝ်ႈ တၢႆ ဢေႃႈ။ ၶဝ် ဢမ်ႇ ႁတ်း ႁဵတ်း တီႈ မၼ်းၸဝ်ႈ ၵွပ်ႈပိူဝ်ႈ ၵူၼ်း တင်းလၢႆ ဢွၼ်ၵၼ် ဢၢမ်း ဢေႃး လူၺ်ႈ လွင်ႈ တြႃး ဢၼ် မၼ်းၸဝ်ႈ သင်ႇ သွၼ် သုင်းမႃႉ ပၼ် ယူႇ ၼၼ်ႉ ဢေႃႈ။ 19မိူဝ်ႈ ဢၼ် ၵၢင်ဝၼ်းတူၵ်း ယဝ်ႉ ၸိုင်၊ၶဝ် ဢွၵ်ႇ ဝဵင်း ၵႂႃႇ ဢေႃႈ။ 20ၼႂ်း ဝၼ်း မိူဝ်ႈၽုၵ်ႈ ၶိင်ႇၵၢင်ၼႂ် ယၢမ်း မိူဝ်ႈ ဢၼ် ၶဝ် ၸွမ်း တၢင်း ၵႂႃႇ ယူႇ ၼၼ်ႉ၊ၶဝ် ႁၼ် တူၼ်ႈ မၢၵ်ႇလိူဝ်ႇ တူၼ်ႈ ၼၼ်ႉ ႁႅင်ႈ တၢႆ ၵႂႃႇ ထိုင် ၸဵမ် ႁၢၵ်ႈ မၼ်း ၼၼ်ႉ ဢေႃႈ။- 21ပေႇတရု၊ၶုၵ်းၸႂ်လႆႈ လွင်ႈ ဢၼ် ပဵၼ် မႃး ၼၼ်ႉ လႄႈ လဝ်ႈလၢတ်ႈ ဝႃႈ၊ "တူၺ်း ၶႃႈ လူး၊ၸဝ်ႈ။ တူၼ်ႈ မၢၵ်ႇလိူဝ်ႇ ဢၼ် ၸဝ်ႈႁဝ်း ၵိၼ်ႇ ဝႃႈ ၼၼ်ႉ ႁႅင်ႈ တၢႆ ၵႂႃႇ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "သူ မီး တၢင်း ဢၼ် ယုမ်ႇမၢတ်ႈ ၼႂ်း ၽြႃးပဵၼ်ၸဝ်ႈ တႃႉ။- 23ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ၵၢင်းလွတ်ႈ တင်း ၸႂ် ယုမ်ႇ ၶိုင်ႈၼိုင်ႈ ဢမ်ႇ ယုမ်ႇ ၶိုင်ႈၼိုင်ႈ သေလႄႈ မီး တၢင်းယုမ်ႇမၢတ်ႈ လွင်ႈ ဢၼ် တၵ်း ပဵၼ် ၸွမ်းၼင်ႇ ဢၼ် မၼ်း ယွၼ်း ၼၼ်ႉ လႄႈ လၢတ်ႈ တီႈ လွႆ လႄႈ ဝႃႈ၊ 'ၶၢႆႉ တီႈ မႂ်း ၵႂႃႇ တူၵ်း ၵႃႈၼႂ်း ၼမ်ႉ ပၢင်ႇလၢႆႇ တႃႉ၊' ဝႃႈၼႆ ၸိုင်၊တၵ်း ပဵၼ် ၸွမ်း ဢမၢၼ်ႇၶၼ်ပဵၼ် ဢေႃႈ။- 24ပိူဝ်ႈ ၼႆ လႄႈ ၵဝ် ဝႃႈ ၸမ်ႉ၊ၵႃႈ ၼင်ႇ ဢၼ် သူ လဝ်ႈ ယွၼ်း ၵႃႈမီး တင်းသဵင်ႈ ၼၼ်ႉ၊ပေႃး ယုမ်ႇမၢတ်ႈ လႄႈ ဝႃႈ တၵ်း လႆႈ ဢေႃႈ ဝႃႈၼႆ ၸိုင်၊သူ တၵ်း လႆႈ ဢေႃႈ။- 25ပိူဝ်ႈ ၼႆ လႄႈ မိူဝ်ႈ ဢၼ် သူ ၸုၵ်း သူးတွင်း ယူႇ ၼၼ်ႉ ၸိုင်၊ပေႃး သူ မီး တီႈ ဢၼ် တၵ်း တၢင်ႇ ဢပျတ်ႈ ပိူၼ်ႈ ၸိုင်၊ပွႆႇလွတ်ႈ ဢပျတ်ႈ ၶဝ် သေလႄႈ သူးတွင်း တႃႉ။ ပေႃး သူ ပွႆႇလွတ်ႈ ဢပျတ်ႈ ၸိုင်၊ပေႃႈၸဝ်ႈ သူ ဢၼ် မီး ၵႃႈၼိူဝ် မိူင်းၵၢင်ႁၢဝ် ပုၼ်ႉ တၵ်း ပွႆႇလွတ်ႈ ဢပျတ်ႈ သူ ဢေႃႈ။- 26[ပေႃး သူ ဢမ်ႇ ပွႆႇလွတ်ႈ ဢပျတ်ႈ ပိူၼ်ႈ ၸိုင်၊ပေႃႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ တၵ်း ဢမ်ႇ ပွႆႇလွတ်ႈ ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။] 27ၶဝ် သမ်ႉ ၶိုၼ်း ႁွတ်ႈထိုင် ၵႃႈတီႈ ဝဵင်း ယေႇရုသလႅမ်ႇ၊ထႅင်ႈ ယဝ်ႉ ၸင်ႇ၊မိူဝ်ႈ ဢၼ် ၸဝ်ႈ ယေႇသု၊ပႆ ၵႂႃႇ ပႆ မႃး ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း မေႃ ၵျၢမ်း ထမ်ႇမႃႉ ၵမ်ႈၽွင်ႈ ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ မႃး ၸူး မၼ်းၸဝ်ႈ လႄႈ၊- 28လၢတ်ႈ ဝႃႈ၊ "မႂ်း လႆႈ ဢၶႂၢင်ႉ ဢႃႇၼႃႇ တီႈ လႂ် မႃး လႄႈ ႁဵတ်း လွင်ႈတၢင်း ၸိူဝ်း ၼႆႉ။ ၽူႈလႂ် ပၼ် ဢၶႂၢင်ႉ ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼႆ၊" ဝႃႈ ၼင်ႇ ၼႆ ဢေႃႈ။ 29ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် တၵ်း ထၢမ် သူ ၵႂၢမ်း ၶေႃႈ ၼိုင်ႈ ဢေႃႈ။ ပေႃး သူ တွပ်ႇ ၵႂၢမ်း ၵဝ် ၸိုင်၊ၵဝ် တၵ်း လၢတ်ႈ လွင်ႈ ဢၼ် ၵဝ် လႆႈ ဢၶႂၢင်ႉ ဢႃႇၼႃႇ တီႈ လႂ် မႃး လႄႈ ႁဵတ်း လွင်ႈတၢင်း ၸိူဝ်း ၼႆႉ တီႈ သူ ဢေႃႈ။- 30သြႃႇ ယူဝ်းႁၢၼ်ႇ၊လႆႈ ဢၶႂၢင်ႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇၼၼ်ႉ ၵႃႈတီႈလႂ် မႃး။ လႆႈ ဢၶႂၢင်ႉ တီႈ ၽြႃးပဵၼ်ၸဝ်ႈ မႃး ႁိုဝ်း။ လႆႈ တီႈ ၵူၼ်း ႁိုဝ်း။ တွပ်ႇ ၵဝ် လူး၊" ဝႃႈ ၼင်ႇ ၼႆ ဢေႃႈ။ 31မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ တိူင်ႇပၢင်ႇ လၢတ်ႈၸႃ ၵၼ် လႄႈ ဝႃႈ၊ "ႁဝ်း တေ လႆႈ ၶိုၼ်း တွပ်ႇ ဝႃႈ ၸိူဝ်ႉ ၼင်ႇ ႁိုဝ်။ ပေႃး ႁဝ်း ဝႃႈ၊ 'လႆႈ ဢၶႂၢင်ႉ တီႈ ၽြႃးပဵၼ်ၸဝ်ႈ မႃး၊' ဝႃႈၼႆ ၸိုင်၊မၼ်း တေ ၶိုၼ်း ဝႃႈ၊ 'ပေႃး ၼႆ ၸိုင်၊ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ၊' ဝႃႈၼႆ ယဝ်ႉ။- 32ပေႃး ႁဝ်း ဝႃႈ၊ 'လႆႈ ဢၶႂၢင်ႉ တီႈ ၵူၼ်း မႃး၊' ဝႃႈၼႆ ႁဝ်း တၵ်း ဝႃႈ လႆႈ ႁိုဝ်း၊" ၶဝ် ဝႃႈ ၼင်ႇ ၼႆ၊ၵွပ်ႈပိူဝ်ႈ ၵူဝ် ၵူၼ်း တင်းသဵင်ႈတင်းလူင် ဢၼ် ယုမ်ႇမၢတ်ႈ ဝႃႈ၊သြႃႇ ယူဝ်းႁၢၼ်ႇ၊ပဵၼ် ပရေႃးၽႅတ်ႈဢေႃႈ။- 33ပိူဝ်ႈ ၼႆ လႄႈ ၶဝ် ၶိုၼ်း လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ႁဝ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵဝ် ၵေႃႈ ဢမ်ႇ လၢတ်ႈ ပၼ် တီႈ သူ လွင်ႈတၢင်း ဢၼ် ၵဝ် လႆႈ ဢၶႂၢင်ႉ တၼ်းၶူဝ်း တီႈ လႂ် မႃး လႄႈ ႁဵတ်း လွင်ႈတၢင်း ၸိူဝ်း ၼႆႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


c: text/html

text:
1ပူၼ်ႉ သေ ဝၼ်းၵမ်သိၼ် လႄႈ ထိုင် ၼႂ်း ဝၼ်းတၼၢင်းၼူၺ်ႇ ဢၶိင်ႇ ႁူဝ်မိူင်း ၸမ် တၵ်း လႅင်း မႃး ၼၼ်ႉ၊မႃႇရိမႃႇၵတလႃႉ၊ဢိၵ်ႇတင်း မႃႇရိ၊တၢင်ႇၵေႃႉ ၵႂႃႇ ႁႂ်ႈလႆႈ လူတူၺ်း ပိုင်ႈ ပႃႇႁဵဝ်ႈ ဢေႃႈ။- 2မိူဝ်ႈ ၼၼ်ႉ ၵမ်းလဵဝ် ပဵၼ် ဢိင်ႇသၼ်ႇ ႁႅင်း ၼႃႇ လူင်လၢင် ၵွပ်ႈပိူဝ်ႈ ဢၼ် တမၢၼ်ႇၵၢင်ႁၢဝ် ထႃႇဝရႃႉ ၽြႃး လုၵ်ႉ သေ ၵႃႈတီႈ မိူင်းၵၢင်ႁၢဝ် လူင်း မႃး ၵိင်ႈ ပႅတ်ႈ မၢၵ်ႇႁိၼ် ၼၼ်ႉ သေယဝ်ႉ၊ ၼင်ႈ ယူႇ ၵႃႈၼိူဝ် ၼၼ်ႉ ဢေႃႈ။- 3ႁၢင်ႈ ၽၢင် မၼ်း ၵေႃႈ ႁိူဝ်ႈလႅင်း မိူၼ် ၸိူဝ်ႉ ၼင်ႇ ၽႃႉမႅပ်ႈ ဢိၵ်ႇတင်း ၶူဝ်းၼုင်ႈ မၼ်း ၵေႃႈ ၽိူၵ်ႇၶၢဝ် ၸိူဝ်ႉ ၼင်ႇ မူၺ်ႁႃႇ ဢေႃႈ။- 4ၵူၼ်းသိုၵ်း ၸိူဝ်း ၼၼ်ႉ မိူဝ်ႈ ဢၼ် ႁၼ် တမၢၼ်ႇၵၢင်ႁၢဝ် ၼၼ်ႉ ၸိုင်၊ၵူဝ်ႁႄ သၼ်ႇ ဝႆ ၼႃႇ လူင်လၢင် ထၢၼ်ႈပေႃး ပိၼ်ႈ လူမ်ႉ ၵႂႃႇ မိူၼ် ၸိူဝ်ႉ ၼင်ႇ တူဝ်တၢႆ ဢေႃႈ။ 5တမၢၼ်ႇၵၢင်ႁၢဝ် ၼၼ်ႉ လၢတ်ႈ တီႈ မႄႈယိင်း ၸိူဝ်း ၼၼ်ႉ လႄႈ ဝႃႈ၊ "ယႃႇပေ ၵူဝ် ပေ ႁႄ။ ၵဝ် ႁု လွင်ႈ ဢၼ် သူ မႃး ႁႃ ၸဝ်ႈ ယေႇသု၊ဢၼ် လႆႈ ၶၢမ်ႇ တၢင်း ဢၼ် တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ယူႇ ဢေႃႈ။- 6မၼ်းၸဝ်ႈ ဢမ်ႇ မီး ၵႃႈတီႈ ၼႆႈ ယဝ်ႉ။ ၸိူဝ်ႉ ၼင်ႇ ဢၼ် မၼ်းၸဝ်ႈ လၢတ်ႈ ဝႆႉ ၼၼ်ႉ မၼ်းၸဝ်ႈ လုၵ်ႉ ၶိုၼ်းလိပ်း ယဝ်ႉ။ မႃး တူၺ်း တီႈ ဢၼ် မၼ်းၸဝ်ႈ လႆႈ ၼွၼ်း ၵႂႃႇ ၼၼ်ႉ တႃႉ။- 7မိူဝ်ႈလဵဝ် ၵႂႃႇ ၶၼ်ၶၼ်ၽႂ်းၽႂ်း ၵႃႈတီႈ တပႄးၸဝ်ႈ တင်းလၢႆ လႄႈ မွၵ်ႇလၢတ်ႈ လႄႈ ဝႃႈ၊ 'မၼ်းၸဝ်ႈ လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ။ တေႃႈလဵဝ် မၼ်းၸဝ်ႈ ၵႂႃႇ ၵႃႈတီႈ ဢိူင်ႇ ၵႃႇလိလႄး၊ဢွၼ်တၢင်း သူ ယဝ်ႉ၊သူ တၵ်း ထူပ်း ႁၼ် မၼ်းၸဝ်ႈ ၵႃႈတီႈ ၼၼ်ႈ ဢေႃႈ၊' ဝႃႈ ၼင်ႇ ၼႆ တႃႉ။ ၵႂၢမ်း ဢၼ် ၵဝ် သင်ႇ လၢတ်ႈ သူ ၼႆႉ သူ ယႃႇပေ လိုမ်း၊" ဝႃႈ ၼင်ႇ ၼႆ ဢေႃႈ။ 8ပိူဝ်ႈ ၼႆ လႄႈ မႄႈယိင်း ၸိူဝ်း ၼၼ်ႉ မီး ၸႂ် ဢၼ် ၵူဝ် ၼႃႇ ဢိၵ်ႇတင်း ၸႂ် ဢၼ် ၸူမ်းသိူဝ်း ၼႃႇ လႄႈ ဢွၵ်ႇ သေ ၵႃႈတီႈ ပႃႇႁဵဝ်ႈ ၵႂႃႇ ၶၼ်ၶၼ်ၽႂ်းၽႂ်း လႅၼ်ႈ ၵႂႃႇ ႁႂ်ႈလႆႈ မွၵ်ႇလၢတ်ႈ ပၼ် ၶၢဝ်ႇငၢဝ်း ၼၼ်ႉ ၵႃႈတီႈ တပႄးၸဝ်ႈ တင်းလၢႆ ဢေႃႈ။ 9မိူဝ်ႈ ၼၼ်ႉ၊ၸဝ်ႈ ယေႇသု၊ႁပ်ႉ ႁူဝ် တၢင်း ၶဝ် လႄႈ တၵ်ႉလၢတ်ႈ ဝႃႈ၊ "ႁႂ်ႈ သူ ၼိမ်ၸႂ် ၼိမ် ၶေႃး တႃႉ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ဢွၼ်ၵၼ် သုတ်ႉ ၸပ်း သုတ်ႉ ၸူး ၵႃႈတီႈ မၼ်းၸဝ်ႈ သေယဝ်ႉ၊ၵွတ်ႇ တိၼ် မၼ်းၸဝ်ႈ လႄႈ ဝႆႈသႃ ၵူဝ်းၵႂၢႆႇ မၼ်းၸဝ်ႈ ဢေႃႈ။- 10မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ယႃႇပေ ၵူဝ် ပေ ႁႄ။ ၵႂႃႇ လႄႈ မွၵ်ႇလၢတ်ႈ ၵႃႈတီႈ ပီႈၼွင်ႉ ၵဝ် တင်းလၢႆ ႁႂ်ႈ ၶဝ် ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ တႃႉ။ ၵႃႈတီႈ ၼၼ်ႈ ၶဝ် တၵ်း ထူပ်း ႁၼ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 11မိူဝ်ႈ ဢၼ် မႄႈယိင်း ၸိူဝ်း ၼၼ်ႉ လႅၼ်ႈ ဢွၵ်ႇ ၵႂႃႇ ယဝ်ႉ ၼၼ်ႉ ၸိုင်၊ၵူၼ်းသိုၵ်း ဢၼ် ပႂ်ႉ ပိုင်ႈ ပႃႇႁဵဝ်ႈ ၸိူဝ်း ၼၼ်ႉ ၵမ်ႈၽွင်ႈ၊ၶဝ်ႈ ၵႂႃႇ ၵႃႈၼႂ်း ဝဵင်း လႄႈ မွၵ်ႇလၢတ်ႈ လွင်ႈတၢင်း ဢၼ် ပဵၼ် မႃး ၵူႈၸိူဝ်ႉၵူႈပိူင် ၼၼ်ႉ ၵႃႈတီႈ ယဵၸ်ႈပရေႃးႁဵၵ်ႈလူင် ၶဝ် ဢေႃႈ။- 12ယဵၸ်ႈပရေႃးႁဵၵ်ႈ ၸိူဝ်း ၼၼ်ႉ၊ႁွင်ႉ ဢဝ် ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ် မႃး ၸုတုမ် ၵၼ် သေလႄႈ ၶိုင် ပွင် လၢတ်ႈၸႃ ၵၼ် သေယဝ်ႉ၊ပၼ် ငိုၼ်း ၼမ်ၼႃႇ တီႈ ၵူၼ်းသိုၵ်း ၸိူဝ်း ၼၼ်ႉ သေလႄႈ၊- 13သင်ႇ ၶဝ် ဝႃႈ၊ "သူ ၵႂႃႇ လၢတ်ႈ ဝႃႈ၊တပႄး မၼ်း တင်းလၢႆ မႃး လၵ်ႉ ဢဝ် တူဝ်တၢႆ မၼ်း ၵႂႃႇ ၶိင်ႇ ၵၢင်ၶိုၼ်း မိူဝ်ႈ ဢၼ် ႁဝ်း ငဝ် ၼွၼ်းလပ်း ယူႇ ၼၼ်ႉ ဢေႃႈ၊ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။- 14သမ်ႉ ဝႆႉၵတိ လႄႈ ဝႃႈ၊ "ပေႃး ၶုၼ် လႆႈ ႁု ငိၼ်း လွင်ႈတၢင်း ၼႆႉ ၸိုင်၊ႁဝ်း တၵ်း ဢွၼ်ၵၼ် ၸွႆႈ လၢတ်ႈ ပၼ် ႁႂ်ႈ သူ ပူၼ်ႉ လွတ်ႈ ဢပျတ်ႈ ဢေႃႈ၊" သူ ဢမ်ႇ လူဝ်ႇ မႆႈၸႂ် ဝႃႈ ၼင်ႇ ၼႆ ဢေႃႈ။ 15ၵူၼ်းသိုၵ်း ၸိူဝ်း ၼၼ်ႉ ၵေႃႈ ႁပ်ႉ ဢဝ် ငိုၼ်း သေယဝ်ႉ၊ၵႂႃႇ လၢတ်ႈ ၸိူဝ်ႉ ၼင်ႇ ဢၼ် ပိူၼ်ႈ ၸႂ်ႉ ၶဝ် လၢတ်ႈ ၼၼ်ႉ ၵူၺ်း ဢေႃႈ။ ပိူဝ်ႈ ၼႆ လႄႈ ၵႂၢမ်း ၶဝ် ၼၼ်ႉ ၸွတ်ႇတူဝ်ႈ ၵႂႃႇ ၵႃႈၼႂ်း ၵူၼ်း မဵဝ်း ၵျူး၊ၵူႈတီႈၵူႈလႅၼ် တေႃႇထိုင်ႁွတ်ႈ ဝၼ်း မိူဝ်ႈ ၼႆႉ ဢေႃႈ။ 16တပႄးၸဝ်ႈ သိပ်း ဢဵတ်း ပႃး ၼၼ်ႉ၊ၶိုၼ်ႈ ၵႂႃႇ ၵႃႈၼိူဝ် လွႆ ဢိူင်ႇ ၵႃႇလိလႄး၊ၵႃႈတီႈ ဢၼ် ၸဝ်ႈ ယေႇသု၊သင်ႇ လၢတ်ႈ ဝႆႉ ၼၼ်ႉ သေလႄႈ၊- 17တီႈ ၼၼ်ႈ ၶဝ် လႆႈ ထူပ်း ႁၼ် မၼ်းၸဝ်ႈ သေယဝ်ႉ၊ၶုပ်ႉမူပ်ႇ ဝႆႈသႃ မၼ်းၸဝ်ႈ ဢေႃႈ။ ၵူၺ်းၵႃႈ၊ၵမ်ႈၽွင်ႈ ဢမ်ႇ ပေႃး ယုမ်ႇ။- 18ၸဝ်ႈ ယေႇသု၊သုတ်ႉၸမ် ၵႃႈတီႈ ၶဝ် သေယဝ်ႉ၊ ပိုတ်ႇ ပၢၵ်ႇ လၢတ်ႈ ၵႂၢမ်း တေႃႇ ၶဝ် လႄႈ ဝႃႈ၊ "တၼ်းၶူဝ်း ဢႃႇၼုၽေႃႇ ၵႃႈမီး ၵႃႈၼိူဝ် ၵၢင်ႁၢဝ်၊ဢိၵ်ႇတင်း ၵႃႈတီႈ လိၼ်မိူင်း တင်းသဵင်ႈတင်းလူင် ၼႆႉ ၸိုင်၊ဢၢပ်ႈပၼ် တီႈ ၵဝ် ယဝ်ႉ ယဝ်ႉ။- 19ပိူဝ်ႈ ၼႆ ၸင်ႇ သူ ၵႂႃႇ ၵႃႈတီႈ ၵူၼ်း မဵဝ်း ၵႃႈမီး တင်းသဵင်ႈတင်းလူင် လႄႈ ႁဵတ်း ႁႂ်ႈ ၶဝ် ပဵၼ် တပႄး ၵဝ် သေယဝ်ႉ၊ပၼ် မၢင်ႇၵလႃႇ ပပ်ႉတိၸမ်ႇ ၵႃႈၼႂ်း ၼႃႇမႃႉ ၸိုဝ်ႈသဵင် ပေႃႈၸဝ်ႈ၊လုၵ်ႈၸဝ်ႈ၊တင်း ဝိၺိၺ်ႇ ၸဝ်ႈ ဢၼ် မူတ်းၸၢင်ႇ တႃႉ။- 20သင်ႇ သွၼ်ပၼ် ႁႂ်ႈ ၶဝ် လႆႈ ၵမ် လႆႈ ၵျၢင်ႉ ၵႃႈ ဢၼ် ၵဝ် ႁေႃးလၢတ်ႈ ဝႆႉ တီႈ သူ တင်းသဵင်ႈတင်းလူင် ၼၼ်ႉ တႃႉ။ ၵဝ် ၵေႃႈ တၵ်း မီး လူၺ်ႈ ၵၼ် တင်း သူ တႃႇသေႇ ဢမ်ႇထၢတ်ႇ တေႃႇထိုင်ႁွတ်ႈ ၵမ်ႇၽႃႇ ၼႆႉ သုတ်းသဵင်ႈ ပုၼ်ႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More

robotstxt: allowed

filter: keep


text:
1"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း သႃႇတိ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း ဢၼ် မႃး သေ ၵႃႈတီႈ၊ၸဝ်ႈ ဢၼ် မီး ဝိၺိၺ်ႇ ၽြႃးပဵၼ်ၸဝ်ႈ ၸဵတ်း ပႃး၊ဢိၵ်ႇတင်း မီး လၢဝ် ၸဵတ်း လုၵ်ႈ ၼၼ်ႉ ဢေႃႈ။ ၵဝ် ႁု တၢင်း ဢၼ် မႂ်း ၵမ်ၵျၢင်ႉ ၼၼ်ႉ ယူႇ၊ပိၵ်ႉသမ်ႉ မႂ်း ပဵၼ် ၵေႃႉ ဢၼ် တၢႆ ယဝ်ႉ သေၵေႃႈ၊ၵဝ် ႁု မႂ်း ယင်း မီး ၸိုဝ်ႈ မီး သဵင် လႄႈ ဢသၢၵ်ႈလိပ်း ယူႇ ၼၼ်ႉ ဢေႃႈ။- 2တူင်ႉတိုၼ်ႇ လႄႈ ႁႂ်ႈ ဢၼ် ယင်း လိူဝ် ယူႇ ၼၼ်ႉ မၼ်ႈၶိူင်ႇ ၸူဝ်ႈ ဢၼ် ယင်း ဢမ်ႇ ပႆႇ တၢႆ ၵႂႃႇ လုမ်း လုမ်း ၼၼ်ႉ တႃႉ။ လွင်ႈ မၼ်း ၸမ်ႉ၊ၵဝ် ထူပ်း လွင်ႈ ဢၼ် မႂ်း ၵမ်ၵျၢင်ႉ ယူႇ ၼႆႉ၊ဢမ်ႇ ပႆႇ ၸေးၸုမ်ႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။- 3ပိူဝ်ႈ ၼႆ လႄႈ ၶုၵ်းၸႂ်လႆႈ ၶႆႈၸႂ်ထူပ်း လွင်ႈတၢင်း ဢၼ် မႂ်း လႆႈ သွၼ် ဢဝ်၊ဢိၵ်ႇတင်း လွင်ႈတၢင်း ဢၼ် မႂ်း လႆႈ ထွမ်ႇဢဝ် ငိၼ်း ဢဝ် ၸိူဝ်း ၼၼ်ႉ သေလႄႈ ပႂ်ႉၵမ် ပႂ်ႉ ၸွမ်း တႃႉ။ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ၶိုၼ်း ပိၼ်ႇၸႂ် မႂ်း တႃႉ။ ပေႃး မႂ်း ယင်း ဢမ်ႇ မီး ၸႂ် ဢၼ် တူင်ႉတိုၼ်ႇ ၸိုင်၊ၵဝ် တၵ်း မႃး တီႈ မႂ်း ၸိူဝ်ႉ ၼင်ႇ ၽူႈလၵ်ႉ လႄႈ ၶိင်ႇ ယၢမ်း ဢၼ် ၵဝ် တၵ်း မႃး ၼၼ်ႉ ၵေႃႈ၊မႂ်း တၵ်း ဢမ်ႇ ႁု ဢေႃႈ။- 4ၵူၺ်းၵႃႈ၊ၵူၼ်း မႂ်း ၼႂ်း ဝဵင်း သႃႇတိ၊ၼႆႉ၊ဢိတ်းၼိုင်ႈ ၵူၺ်း၊ယင်း ဢမ်ႇ ႁႂ်ႈ ၶူဝ်းၼုင်ႈ တူဝ်ၸဝ်ႈၵဝ်ႇ ၵူဝ်ႈၵိူၵ်ႇ လႄႈ ယူႇ ဢေႃႈ။ ၶဝ် ၼၼ်ႉ၊တၵ်း ဢွၼ်ၵၼ် ၼုင်ႈ ၶူဝ်း ၽိူၵ်ႇ ၶူဝ်း ၶၢဝ် ယူႇ သေလႄႈ ၵႂႃႇ မႃး လူၺ်ႈ ၵၼ် တင်း ၵဝ်၊ၵွပ်ႈပိူဝ်ႈ ၶဝ် ပဵၼ် ၵေႃႉ ဢၼ် ၵိုင်ႇ ထိူၵ်ႈ ၼၼ်ႉ ဢေႃႈ။- 5ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ၊တၵ်း လႆႈ ၼုင်ႈ ၶူဝ်း ၽိူၵ်ႇ ၶူဝ်း ၶၢဝ် ၸိူဝ်ႉ ၼင်ႇ ၼၼ် လႄႈ ၵဝ် တၵ်း ဢမ်ႇ မွတ်ႇ ပႅတ်ႈ ၸိုဝ်ႈသဵင် ၶဝ်၊ဢွၵ်ႇ သေ ၵႃႈၼႂ်း ၽိုၼ်လိၵ်ႈ ဢသၢၵ်ႈ ၼၼ်ႉ လႃးလႃး။ လွင်ႈ ဢၼ် ၶဝ် ၸၢပ်ႈသႅင်ႇ ၵၼ် တင်း ၵဝ် ၼၼ်ႉ ၸိုင်၊ၵဝ် တၵ်း ၽုၺ်ႇၼႄ ထၢင်ႇထၢင်ႇသႃးသႃး ၵႃႈတီႈ ၽၢႆႇၼႃႈ ပေႃႈၸဝ်ႈ ၵဝ်၊ဢိၵ်ႇတင်း ၵႃႈတီႈ ၽၢႆႇၼႃႈ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ ဢေႃႈ။ 6"ပိူဝ်ႈ ၼႆ လႄႈ ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ။ 7"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း ၽိလတေးလၽိ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် မႃး သေ ၵႃႈတီႈ ၸဝ်ႈ ဢၼ် မူတ်းၸၢင်ႇ၊ၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၼၼ်ႉ ဢေႃႈ။ မၼ်းၸဝ်ႈ ၼၼ်ႉ၊မီး ၵၢၵ်ႇသေႃး ၶုၼ် တႃႇဝိတ်ႈ၊လႄႈ မိူဝ်ႈ ဢၼ် မၼ်းၸဝ်ႈ ၽုၺ်ႇ ၽၵ်းတူ ၼၼ်ႉ၊ၽူႈလႂ် သေၵေႃႉသေၵူၼ်း ဢမ်ႇ ဢိုတ်း ႁပ်း လႆႈ။ မိူဝ်ႈ ဢၼ် မၼ်းၸဝ်ႈ ဢိုတ်း ႁပ်း ၽၵ်းတူ ၼၼ်ႉ ၽူႈလႂ် သေၵေႃႉသေၵူၼ်း ဢမ်ႇ ၸၢင်ႈ ၽုၺ်ႇ လႆႈ ဢေႃႈ။- 8ၵဝ် ႁု တၢင်းၵမ် တၢင်းၵျၢင်ႉ မႂ်း ယူႇ ဢေႃႈ။ ၵဝ် ႁု လွင်ႈ ဢၼ် ပိၵ်ႉသမ်ႉ၊မႂ်း မီး ႁႅင်း ဢိတ်းဢွၼ်ႇ ၼိုင်ႈ သေၵေႃႈ မႂ်း ပႂ်ႉၵမ် ပႂ်ႉ ၸွမ်း ၼုၵ်ႈၵပၢတ်ႈ ၵဝ် လႄႈ ပႂ်ႉ သဵတ်ႈၸႃႇ တေႃႇ ၵဝ် မႃး ယဝ်ႉ ၼၼ်ႉ ဢေႃႈ။ ၵဝ် ၽုၺ်ႇ ပၼ် ၽၵ်းတူ ဢၼ် ၽူႈလႂ် ဢမ်ႇ ဢိုတ်း ႁပ်း လႆႈ ၼၼ်ႉ ဝႆႉ ၵႃႈတီႈ ၽၢႆႇၼႃႈ မႂ်း ယဝ်ႉ ဢေႃႈ။- 9တူၺ်း လူး။ တီႈ မူႇ ၸုမ်း ဢၼ် ၸၢပ်ႈသႅင်ႇ ၵၼ် တင်း ၸႃႇတၢၼ်ႇ မႃႇၼၢတ်ႈ၊ဢၼ် ယင်း ဢမ်ႇၸႂ်ႈ ၵူၼ်း မဵဝ်း ၵျူး၊လႄႈ ပႅတ်ႉလႅၼ် ႁွင်ႉ ႁဵၵ်ႈ တူဝ်ၸဝ်ႈၵဝ်ႇ ဝႃႈ၊ၵူၼ်း မဵဝ်း ၵျူး၊ၼၼ်ႉ ၸမ်ႉ၊ၵဝ် တၵ်း ႁႂ်ႈ ၶဝ် မႃး ၶုပ်ႉမူပ်ႇ ၵႃႈတီႈ ႁိမ်း တိၼ် မႂ်း လႄႈ ၶဝ် တင်းသဵင်ႈတင်းမူတ်း တေ ႁု လွင်ႈ ဢၼ် ၵဝ် ႁၵ်ႉ မႂ်း ၼၼ်ႉ ဢေႃႈ။- 10ဢၼ် မႂ်း ပႂ်ႉၵမ် ပႂ်ႉ ၸွမ်း ဢမိင်ႉ ၵဝ်၊ႁႂ်ႈလႆႈ ယိူၼ်ႉၶၢမ်ႇ ၼၼ်ႉ ၸိုင်၊ၵဝ် ၵေႃႈ တၵ်း ပႂ်ႉ လူ ပႂ်ႉ တူၺ်း မႂ်း၊ႁႂ်ႈလႆႈ ယူႇ လူင်ႉ လီ လွတ်ႈ လီ ၼႂ်း ၶိင်ႇ ဢၼ် ၽေး တုၵ်ႉၶႃႉ ဢၼ် တၵ်း တူၵ်း ႁွတ်ႈမႃး ၵႃႈၼိူဝ် လိၼ်မိူင်း ႁႂ်ႈလႆႈ ၸႅတ်ႈ တူၺ်း ၸၢမ်းတူၺ်း ၵူၼ်း ဝူၺ်ႇၼေႇယႃႉ သတ်ႉတဝႃႇ တင်းသဵင်ႈတင်းလူင် ၼၼ်ႉ ဢေႃႈ။- 11ၵဝ် တၵ်း ၸဵဝ်း မႃး ဢေႃႈ။ ၼင်ႇ ႁိုဝ် ၽူႈလႂ် တၵ်း ဢမ်ႇ ႁိမ် ဢဝ် လႆႈ သူး တၢင်း ဢၼ် ပႄႉၼႅင်ႇ မႂ်း ၼၼ်ႉ ၵႂႃႇ ၸိုင်၊ယိပ်းၵမ် ဝႆႉ ၵႃႈ ဢၼ် မႂ်း လႆႈ ယဝ်ႉ ၼၼ်ႉ လီ လီ တႃႉ၊- 12ၵေႃႉ ဢၼ် ပႄႉၼႅင်ႇ ၼၼ်ႉ၊ၵဝ် တၵ်း ႁႂ်ႈ မၼ်း ပဵၼ် သဝ် ၵႃႈၼႂ်း ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ၵဝ် ၼၼ်ႉ လႄႈ ၵမ်းလိုၼ်း မၼ်း တေ ဢမ်ႇ လႆႈ ၶၢႆႉ ဢွၵ်ႇ ၵႂႃႇ ၵႃႈ ၼွၵ်ႈ။ ၵႃႈၼိူဝ် မၼ်း ၼၼ်ႉ၊ၵဝ် တၵ်း တႅမ်ႈ သႂ်ႇ ၸိုဝ်ႈသဵင် ၽြႃးပဵၼ်ၸဝ်ႈ ၵဝ်၊ဢိၵ်ႇတင်း ၸိုဝ်ႈသဵင် ဝဵင်း ၽြႃးပဵၼ်ၸဝ်ႈ ၵဝ် ဢၼ် ဝႃႈ၊ဝဵင်း ယေႇရုသလႅမ်ႇ၊မႂ်ႇ ဢၼ် ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ၵဝ် လႄႈ လုၵ်ႉ ၵႃႈၼိူဝ် ၵၢင်ႁၢဝ် လူင်း မႃး ၼၼ်ႉ၊ဢိၵ်ႇတင်း ၸိုဝ်ႈသဵင် မႂ်ႇ ၵဝ် ၼၼ်ႉ ဢေႃႈ။ 13"ပိူဝ်ႈ ၼႆ လႄႈ၊ပေႃး မႂ်း မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ မီး ၵႃႈၼိူဝ် ၸိူဝ်းၸဝ်ႈ တင်းလၢႆ ၼၼ်ႉ တႃႉ။ 14"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ၊ဝဵင်း လေႃးတိၵိ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် မႃး သေ ၵႃႈတီႈ ၸဝ်ႈ ဢႃမိၼ်ႈ၊ၸဝ်ႈ ဢၼ် ၶၢမ်ႇသၢၵ်ႈသေႇ ဢၼ် မီး သဵတ်ႈၸႃႇ လႄႈ မၢၼ်ႇမႅၼ်ႈ၊ၸဝ်ႈ ဢၼ် ပဵၼ် ငဝ်ႈ ႁူဝ်ပိုင်း ဝူၺ်ႇၼေႇယႃႉ သတ်ႉတဝႃႇ တင်းလၢႆ၊ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ၼၼ်ႉ ဢေႃႈ။- 15ၵဝ် ႁု တၢင်းၵမ် တၢင်းၵျၢင်ႉ မႂ်း ယူႇ လႄႈ မႂ်း ၼႆႉ ပဵၼ် ဢၼ် ၵတ်း ၵေႃႈ ဢမ်ႇၸႂ်ႈ၊ပဵၼ် ဢၼ် မႆႈ ၵေႃႈ ဢမ်ႇၸႂ်ႈ ၼၼ်ႉ ဢေႃႈ။ ၵဝ် ၶႂ်ႈႁႂ်ႈ မႂ်း ပဵၼ် ဢၼ် ၵတ်း ဢမ်ႇၼၼ် ပဵၼ် ဢၼ် မႆႈ ဢေႃႈ။- 16ၵူၺ်းၵႃႈ၊ပိူဝ်ႈ ဢၼ် မႂ်း ၼႆႉ၊ၵတ်း ၵေႃႈ ဢမ်ႇၸႂ်ႈ၊မႆႈ ၵေႃႈ ဢမ်ႇၸႂ်ႈ၊ပဵၼ် ဢၼ် ဢုၼ်ႇ ဢုၼ်ႇ ဝႆႉ ၵူၺ်း လႄႈ ၵဝ် တၵ်း ထူမ်ႇ မႂ်း ပႅတ်ႈ ဢွၵ်ႇ သေ ပၢၵ်ႇ ၵဝ် ယဝ်ႉ။- 17မႂ်း လၢတ်ႈ ဝႃႈ၊ 'ၵဝ် ၼႆႉ မၢၵ်ႈမီး ဢေႃႈ။ မီး ၽၼ်ႇတႃႇ ဢုၵ်ႉၸႃႇ ၼမ်ၼႃႇ ဢေႃႈ။ ၵဝ် ဢမ်ႇ လူဝ်ႇ ၵႃႈသင် ထႅင်ႈ ယဝ်ႉ၊' ဝႃႈ ၼင်ႇ ၼႆ ယူႇ လႄႈ မႂ်း ယင်း ဢမ်ႇ ႁု လွင်ႈ ဢၼ် တူဝ်ၸဝ်ႈၵဝ်ႇ ယၢပ်ႇၸႂ် ၶၢၼ်ၸႂ် ထၢၼ်ႇ ႁိုဝ်၊ပဵၼ် ဢၼ် လီ ဢဵတ်းလူ ၵႃႈႁိုဝ် ၼၼ်ႉ။ မႂ်း ယင်း ယၢၵ်ႈၽၢၼ် ၼႃႇ လႄႈ ဢမ်ႇ မီး ၶူဝ်း မီး လဵင်း ၵူၺ်းဢမ်ႇၵႃး ယင်း တႃမွတ်ႇ ဝႆႉ ဢေႃႈ။- 18ပိူဝ်ႈ ၼႆ လႄႈ ၵဝ် ပၼ် တၢင်းၵျၢမ်ႇတၢင်းပွင် တီႈ မႂ်း၊ႁႂ်ႈ မႂ်း သိုဝ်ႉ ၶမ်း တီႈ ၵဝ်၊သိုဝ်ႉ ၶမ်း လွတ်ႈ ငၢၼ်ႇ ဢၼ် ၶဝ်ႈ ၽႆး ယဝ်ႉ ၼၼ်ႉ၊ၼင်ႇ ႁိုဝ် မႂ်း တၵ်း မၢၵ်ႈမီး လီ ပဵၼ် တႃႉ။ ၶူဝ်း ၽိူၵ်ႇ ၶူဝ်း ၶၢဝ် ၵေႃႈ သိုဝ်ႉ လႄႈ ၼုင်ႈ မႆ ႁူမ်ႇ တူဝ်ပူၺ် မႂ်း၊ပုၼ်ႈ တၵ်း ၵၢင်းလွတ်ႈ တၢင်း ဢၼ် ဢၢႆ ပိူၼ်ႈ ၼၼ်ႉ တႃႉ။ ယႃႈယႃ ၼမ်ႉမၼ်း ၵမ်ႈၽွင်ႈ ၵေႃႈ သိုဝ်ႉ လႄႈ ယွတ်ႇ သႂ်ႇ မၢၵ်ႇတႃ မႂ်း ႁႂ်ႈလႆႈ ႁၼ် လီ တႃႉ။- 19ၵဝ် ၸၢင်ႈ ပၼ်တၢမ်ႇ တီႈ ၶဝ် ၸိူဝ်း ဢၼ် ၵဝ် ႁၵ်ႉ ၵႃႈမီး တင်းသဵင်ႈတင်းမူတ်း ၼၼ်ႉ လႄႈ သင်ႇ သွၼ်ပၼ် ၶဝ် ဢေႃႈ။ ပိူဝ်ႈ ၼႆ လႄႈ တိုၵ်းယူင်း တူဝ်ၸဝ်ႈၵဝ်ႇ သေယဝ်ႉ၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် တႃႉ။- 20တူၺ်း လူး။ ၵဝ် ၸုၵ်း ၵႃႈတီႈ ၽၢႆႇၼႃႈ ၽၵ်းတူ လႄႈ တွႆႇ ယူႇ ဢေႃႈ။ ၵေႃႉ ဢၼ် ငိၼ်း သဵင် ၵဝ် လႄႈ ၽုၺ်ႇ ၽၵ်းတူ ပၼ် ၼၼ်ႉ၊ၵဝ် တၵ်း ၶဝ်ႈ ၸူး ၵႃႈၼႂ်း ႁိူၼ်း မၼ်း သေ ၵိၼ် လူၺ်ႈ ၵၼ် တင်း မၼ်း ဢေႃႈ။ မၼ်း ၵေႃႈ တၵ်း လႆႈ ၵိၼ် လူၺ်ႈ ၵၼ် တင်း ၵဝ် ဢေႃႈ။- 21တီႈ ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ၊ၵဝ် တၵ်း ပၼ် ဢၶႂၢင်ႉ ဢၼ် လႆႈ ၼင်ႈ ႁိမ်း ၶၢင်ႈ ၵဝ် ၵႃႈၼိူဝ် ပလၢင်ႇ ၵဝ် မိူၼ် ၸိူဝ်ႉ ၼင်ႇ ဢၼ် ၵဝ် ပႄႉၼႅင်ႇ လႄႈ မိူဝ်ႈလဵဝ် ၼႆႉ၊ၼင်ႈ ယူႇ ႁိမ်း ပေႃႈၸဝ်ႈ ၵဝ် ၵႃႈၼိူဝ် ပလၢင်ႇ မၼ်းၸဝ်ႈ ၼၼ်ႉ ဢေႃႈ။ 22"ပိူဝ်ႈ ၼႆ လႄႈ ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၼႂ်း ဝၼ်း ၼၼ်ႉ၊ၸိူဝ်းၸဝ်ႈ ဝဵင်း ယေႇရုသလႅမ်ႇ၊လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ငႅၼ်းသႄး ၼႃႇ လူင်လၢင် ဢေႃႈ။ လိူဝ် သေ တမၢၼ်ႇၸဝ်ႈ တင်းလၢႆ ၼၼ်ႉ၊ၶဝ် ၸိူဝ်း ဢၼ် ယုမ်ႇမၢတ်ႈ တင်းသဵင်ႈတင်းမူတ်း၊ဢွၵ်ႇ ပၢႆႈ ၽၢတ်ႇၽႄ ၵၼ် ၸွတ်ႇ ၵႂႃႇ ၵႃႈၼႂ်း မိူင်း ယုတႃႉ၊တင်း ၵႃႈၼႂ်း မိူင်း သမႃႇရိ၊ၵူႈတီႈၵူႈလႅၼ် ဢေႃႈ။- 2ၶဝ် ၸိူဝ်း ဢၼ် ၵူဝ်ယမ် ၽြႃးပဵၼ်ၸဝ်ႈ ၼၼ်ႉ၊ၵမ်ႈၽွင်ႈ ဢဝ် တူဝ်တၢႆ သထေႇၽၢၼ်ႇ၊သၢင်းၵျူဝ်ႇ သေယဝ်ႉ၊ပွင်ႉၶၢင်း ႁွင်ႉ ႁႆႈ လူၺ်ႈ တင်း သဵင် ဢၼ် ယႂ်ႇ ၼႃႇ၊ၵွပ်ႈပိူဝ်ႈ ၶဝ် သေလၢႆ မၼ်း ဢေႃႈ။ 3သေႃးလု၊ၸမ်ႉ၊ၶတ်းၸႂ် ယႃႉပႅတ်ႈ ၸိူဝ်းၸဝ်ႈ ဢေႃႈ။ မၼ်း ၶဝ်ႈ ႁိူၼ်း ၼိုင်ႈ ဢွၵ်ႇ ႁိုၼ်း ၼိုင်ႈ လႄႈ တိုတ်ႉ လၢၵ်ႈ ၶဝ် ၸိူဝ်း ဢၼ် ယုမ်ႇမၢတ်ႈ ၸဵမ် ယိင်း ၸဵမ် ၸၢႆး ၵႂႃႇ သႂ်ႇ ထွင်ႇ ဝႆႉ ဢေႃႈ။ 4ၶဝ် ၸိူဝ်း ယုမ်ႇမၢတ်ႈ ဢၼ် ၽၢတ်ႇၽႄ ၵႂႃႇ ၵူႈတီႈၵူႈလႅၼ် ၼၼ်ႉ၊ဢွၼ်ၵၼ် ႁေႃးလၢတ်ႈ ၼုၵ်ႈၵပၢတ်ႈ တြႃး သိူဝ်းပျေႃႇ ၸဝ်ႈ ယူႇ ဢေႃႈ။- 5ၽိလိပ်ႉပု၊ၼၼ်ႉ၊လူင်း ၵႂႃႇၸူး တီႈ ဝဵင်း လူင် ၼႂ်း မိူင်း သမႃႇရိ၊လႄႈ ႁေႃးလၢတ်ႈ တြႃး လွင်ႈ ၸဝ်ႈ ၶရိၸ်ႈ၊ဢေႃႈ။- 6မိူဝ်ႈ ဢၼ် မူႇၵူၼ်း တင်းလၢႆ လႆႈ ငိၼ်း တြႃး ၸဝ်ႈ၊ဢိၵ်ႇတင်း လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် ၽိလိပ်ႉပု၊ႁဵတ်း ၼၼ်ႉ ၸိုင်၊ၶဝ် ၽွမ်ႉၵၼ် ၸပ်းၸွမ်း ထွမ်ႇဢဝ် မၼ်း ဢေႃႈ။- 7ၽီႁၢႆႉ ၼမ်ၼႃႇ ဢၼ် ၶဝ်ႈ ၼႂ်း ၵူၼ်း တင်းလၢႆ ႁဵတ်း သဵင် ဢၼ် ယႂ်ႇ ၼႃႇ ပၢဝ်ႇ သႅၼ်ႇ သေလႄႈ ဢွၵ်ႇ ၵႂႃႇ ၼမ်ၼႃႇ၊ၶဝ် ၸိူဝ်း ဢၼ် တၢႆၽၢၵ်ႇ၊ၵူၼ်း ၶႃႁၵ်း ၶႃၶႄႉ တင်းလၢႆ လႆႈ သၢၵ်ႈသႃႇ ၸိုၼ်ႈ ႁၢႆ ၵႂႃႇ လႄႈ၊- 8ၵႃႈၼႂ်း ဝဵင်း ၼၼ်ႉ၊မီး တၢင်း သိူဝ်း ၸူမ်း ၼႃႇ လူင်လၢင် ဢေႃႈ။ 9ၵႃႈၼႂ်း ဝဵင်း ၼၼ်ႉ၊မီး ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ သိမုၼ်ႇ၊လႄႈ ဢဝ် တင်း ဢတၢတ်ႈ ၽီ မေႃႇ ႁဵတ်း ႁႂ်ႈ ၵူၼ်း သမႃႇရိ၊ၶဝ် ဢၢမ်း ဢေႃး ယွင်ႈယေႃး ဝႆႉ၊ႁိုင် ၼႃႇ ယဝ်ႉ ၼၼ်ႉ ဢေႃႈ။ မၼ်း လၢတ်ႈ လွင်ႈ ဢၼ် မၼ်း ပဵၼ် ၵူၼ်းထွတ်ႈ ၵူၼ်းမျၢတ်ႈ ၵေႃႉ ၼိုင်ႈ၊- 10ၵူၼ်း ၵူႈ ၸၼ်ႉ ၸၼ်ႉ ဢၼ် မီး ၼႂ်း ဝဵင်း ၼၼ်ႉ၊ၵူႈၵေႃႉၵူႈၵူၼ်း ၸပ်းၸွမ်း ထွမ်ႇဢဝ် မၼ်း သေလႄႈ ဢွၼ်ၵၼ် လၢတ်ႈ ဝႃႈ၊ "ၵေႃႉ ၼႆႉ ပဵၼ် မႁႃႇ တၼ်းၶူဝ်း ၽြႃးပဵၼ်ၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။- 11ပိူၼ်ႈ ဢွၼ်ၵၼ် ၸပ်းၸွမ်း ထွမ်ႇဢဝ် မၼ်း၊ၵွပ်ႈပိူဝ်ႈ မၼ်း ႁဵတ်း ဢတၢတ်ႈ ၽီ မေႃႇ ဢၼ် လီဢၢမ်း မႃး ႁိုင် ၼႃႇ ယဝ်ႉ ဢေႃႈ။- 12ၵူၺ်းၵႃႈ၊မိူဝ်ႈ ဢၼ် ၶဝ် ယုမ်ႇမၢတ်ႈ ၼုၵ်ႈၵပၢတ်ႈ တြႃး ဢၼ် ၽိလိပ်ႉပု၊ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ မိူင်းၽြႃးပဵၼ်ၸဝ်ႈ၊တင်း လွင်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ၸိုင်၊ၸဵမ် ယိင်း ၸဵမ် ၸၢႆး ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢေႃႈ။- 13သိမုၼ်ႇ၊ၵေႃႈ၊တူဝ်ၸဝ်ႈၵဝ်ႇ ယုမ်ႇမၢတ်ႈ လႄႈ ဝၢႆးသေ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ယဝ်ႉ ၼၼ်ႉ၊မၼ်း ယူႇ လူၺ်ႈ ၵၼ် တင်း ၽိလိပ်ႉပု၊သေလႄႈ ဢၢမ်း ဢေႃး ယွင်ႈယေႃး တၼ်းၶူဝ်း တၢင်း ဢၼ် လီဢၢမ်း၊ဢိၵ်ႇတင်း ၼိမိၵ်ႈ လၢၵ်ႈၶၼႃႇ၊ဢၼ် ယႂ်ႇ ၼႃႇ ဢၼ် မၼ်း လႆႈ ႁၼ် မႃး ၸိူဝ်း ၼၼ်ႉ ဢေႃႈ။ 14တမၢၼ်ႇၸဝ်ႈ ၸိူဝ်း ဢၼ် မီး ယူႇ ၼႂ်း ဝဵင်း ယေႇရုသလႅမ်ႇ၊ၼၼ်ႉ၊လႆႈ ငိၼ်း ၶၢဝ်ႇ ဢၼ် ၵူၼ်းမိူင်း သမႃႇရိ၊ၶဝ် ႁပ်ႉတုင်း ဢဝ် ၼုၵ်ႈၵပၢတ်ႈ တြႃး ၸဝ်ႈ ယဝ်ႉ လႄႈ ၶဝ် ပွႆႇၸႂ်ႉ ပေႇတရု၊တင်း ယူဝ်းႁၢၼ်ႇ၊ၵႂႃႇ ဢေႃႈ။- 15ၶဝ် သွင် ၵေႃႉ ၵႂႃႇ ထိုင် သေယဝ်ႉ၊သူးတွင်း ပုၼ်ႈ ၵူၼ်း ၸိူဝ်း ဢၼ် ယုမ်ႇမၢတ်ႈ တင်းလၢႆ၊ၼင်ႇ ႁိုဝ် တၵ်း လႆႈ ၶၢမ်ႇ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။- 16လွင်ႈ မၼ်း ၸမ်ႉ၊ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ပႆႇ လူင်း မႃး ၵႃႈၼိူဝ် ၶဝ် သေၵေႃႉသေၵူၼ်း လႄႈ ၶဝ် ၼၼ်ႉ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ၊ၼႂ်း ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊ၵူၺ်း ဢေႃႈ။- 17မိူဝ်ႈ ၼၼ်ႉ၊ၶဝ် သွင် ၵေႃႉ ဢဝ် မိုဝ်း တၢင်ႇ ၵႃႈၼိူဝ် ၶဝ် ယဝ်ႉ ၸင်ႇ၊ၶဝ် လႆႈ ၶၢမ်ႇ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။ 18သိမုၼ်ႇ၊ၼၼ်ႉ၊လႆႈ ႁၼ် ဝိၺိၺ်ႇ မူတ်းၸၢင်ႇ ၸဝ်ႈ၊လူင်း မႃး ၵႃႈၼိူဝ် ၶဝ် ၸိူဝ်း ဢၼ် ယုမ်ႇမၢတ်ႈ ၵွပ်ႈပိူဝ်ႈ တမၢၼ်ႇၸဝ်ႈ ၸိူဝ်း ၼၼ်ႉ၊ဢဝ် မိုဝ်း တၢင်ႇ ၵႃႈၼိူဝ် ၶဝ် ၸိူဝ်ႉ ၼင်ႇ ၼၼ် ၸိုင်၊မၼ်း ဢဝ် ငိုၼ်း မႃး ပၼ် တီႈ တမၢၼ်ႇၸဝ်ႈ ၸိူဝ်း ၼၼ်ႉ လႄႈ ယွၼ်း ဝႃႈ၊- 19"ၼင်ႇ ႁိုဝ် ၵေႃႉ ဢၼ် ၵဝ်ၶႃႈ ဢဝ် မိုဝ်း တၢင်ႇ ၼၼ်ႉ ၵေႃႈ၊တၵ်း လႆႈ ၶၢမ်ႇ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ၸိုင်၊ပၼ် တၼ်းၶူဝ်း ၼၼ်ႉ တီႈ ၵဝ်ၶႃႈ သေၵမ်း၊" ဝႃႈ ၼင်ႇ ၼႆ ဢေႃႈ။ 20ပေႇတရု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "ၵွပ်ႈပိူဝ်ႈ ဢၼ် မႂ်း ထၢင်ႇ ဝႃႈ၊မႂ်း တၵ်း ဢဝ် တင်း ငိုၼ်း သိုဝ်ႉ ဢဝ် သူး ၽြႃးပဵၼ်ၸဝ်ႈ လႆႈ ၼၼ်ႉ လႄႈ မႂ်း တၵ်း လႆႈ တူၵ်း ငရၢႆး ႁူမ်ႈ လူၺ်ႈ ၵၼ် တင်း ငိုၼ်း မႂ်း ယဝ်ႉ။- 21မႂ်း ဢမ်ႇ သႅင်ႇ ၵၼ် တင်း ၼႃႈၵၢၼ် ႁဝ်း သေ ဢိတ်း။ ႁူဝ်ၸႂ် မႂ်း ၵေႃႈ ဢမ်ႇ မႅၼ်ႈၸႂ် ၽြႃးပဵၼ်ၸဝ်ႈ။- 22ပိူဝ်ႈ ၼႆ လႄႈ ပိၼ်ႇၸႂ် မႂ်း သေ ၵႃႈတီႈ ဢၼ် ႁၢႆႉ ဢၼ် မိူၵ်ႈ၊ဢၼ် မႂ်း ၶိုင် ပွင် တေႃႈလဵဝ် ၼၼ်ႉ သေလႄႈ သူးတွင်း ႁႂ်ႈ ၽြႃးပဵၼ်ၸဝ်ႈ ပွႆႇလွတ်ႈ ပၼ် ဢပျတ်ႈ ဢၼ် မႂ်း ၵျၢမ်ႇပွင် ၸိူဝ်ႉ ၼင်ႇ ၼႆ ၼၼ်ႉ တႃႉ။- 23ၵဝ် ႁုႁၼ် လွင်ႈ ဢၼ် မႂ်း ၼႆႉ တဵမ် ဝႆႉ တင်း ႁူဝ်ၸႂ် ဢၼ် ၶူမ် ၼႃႇ လႄႈ ပဵၼ် ၶႃႈ တုၸရိူၵ်ႈ ဢပျတ်ႈ ဝႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 24သိမုၼ်ႇ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၼင်ႇ ႁိုဝ် လွင်ႈတၢင်း ဢၼ် ၸဝ်ႈ ဝႃႈ ၼႆႉ၊တၵ်း ဢမ်ႇ ႁွတ်ႈထိုင် ၵႃႈၼိူဝ် ၵဝ်ၶႃႈ သေ ၸိူဝ်ႉ သေ ပိူင် ၸိုင်၊သူးတွင်း တီႈ ၽြႃး ပုၼ်ႈ ၵဝ်ၶႃႈ သေၵမ်း၊" ဝႃႈ ၼင်ႇ ၼႆ ဢေႃႈ။ 25ဝၢႆးသေ ပေႇတရု၊တင်း ယူဝ်းႁၢၼ်ႇ၊ၶၢမ်ႇသၢၵ်ႈသေႇ လႄႈ ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈၽြႃး ယဝ်ႉ ၸိုင်၊ၶဝ် ၶိုၼ်း မိူဝ်း ၸူး ဝဵင်း ယေႇရုသလႅမ်ႇ၊သေ ဢေႃႈ။ ၼႂ်း ၶၢဝ်းတၢင်း ၼၼ်ႉ၊ၶဝ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ၊ၵႃႈၼႂ်း ဝၢၼ်ႈ ပိူၼ်ႈ ၵူႈ ၶၢဝ်းတၢင်း ၼႂ်း မိူင်း သမႃႇရိ၊ပုၼ်ႉ ဢေႃႈ။ 26ၵမ်း ၼၼ်ႉ၊တမၢၼ်ႇၵၢင်ႁၢဝ် လၢတ်ႈ တီႈ ၽိလိပ်ႉပု၊လႄႈ ဝႃႈ၊ "မႂ်း လုၵ်ႉ လႄႈ ၵႂႃႇ ၼႃႈ တၢင်းၸၢၼ်း၊ၸူး ၵႃႈတီႈ သဵၼ်ႈတၢင်း ဢၼ် လုၵ်ႉ သေ ၵႃႈတီႈ ဝဵင်း ယေႇရုသလႅမ်ႇ၊လူင်း ၵႂႃႇ ၵႃႈတီႈ ဝဵင်း ၵႃႇၸႃႉ၊ပုၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ (တၢင်း ၼၼ်ႉ၊ပဵၼ် တၢင်း ထိူၼ်ႇ ဢေႃႈ။-) 27မၼ်း ၵေႃႈ လုၵ်ႉ လႄႈ ၵႂႃႇ ၸိူဝ်ႉ ၼင်ႇ ၼၼ် ဢေႃႈ။ ၼႂ်း ၶၢဝ်းတၢင်း ၼၼ်ႉ၊မီး ၵူၼ်းမိူင်း ဢေႇတီႇဢူဝ်းပီးယႃး၊ ၵေႃႉ ၼိုင်ႈ၊ဢၼ် ပဵၼ် ၵူၼ်းတွၼ် လႄႈ ပဵၼ် ဢမၢတ်ႈ ဢၼ် ပႂ်ႉထိင်း ၽၼ်ႇတႃႇ ၼၢင်း ႁေႃၶမ်း ၵၼ်ႇတေႇၵိ၊ဢၼ် ဢုပ်ႉပိူင်ႇ မိူင်း ဢေႇတီႇဢူဝ်းပီးယႃး၊ၼၼ်ႉ၊- 28မႃး ၵႃႈတီႈ ဝဵင်း ယေႇရုသလႅမ်ႇ၊ႁႂ်ႈလႆႈ ႁဵတ်းဝၢတ်ႈ ၵူဝ်းၵႂၢႆႇ ထႃႇဝရႃႉ ၽြႃး လႄႈ ၶီႇ လေႃႉမႃႉ မၼ်း ပွၵ်ႈ ၵႂႃႇ ၶိုၼ်း ဢေႃႈ။ ၵႃႈၼႂ်း လေႃႉမႃႉ ၼၼ်ႉ၊မၼ်း ၽတ်းဢၢၼ်ႇ ၵျၢမ်းလိၵ်ႈ ၼႂ်း လိၵ်ႈ ပရေႃးၽႅတ်ႈဢိသႃႇယႃႉ၊ယူႇ ဢေႃႈ။- 29ဝိၺိၺ်ႇ မူတ်းၸၢင်ႇ ၸဝ်ႈ၊သင်ႇ လၢတ်ႈ တီႈ ၽိလိပ်ႉပု၊လႄႈ ဝႃႈ၊ "သုတ်ႉ ၸပ်း လႄႈ ပႆ ၸွမ်း လေႃႉမႃႉ ၼၼ်ႉ ၵႂႃႇ တႃႉ၊" ဝႃႈၼႆ၊ၵႃႈ ၼင်ႇ ဢၼ် ဝႃႈ ၼၼ်ႉ၊- 30မၼ်း လႅၼ်ႈ ၵႂႃႇၸူး လေႃႉမႃႉ ၼၼ်ႉ လႄႈ လႆႈ ငိၼ်း ၵေႃႉ ၼၼ်ႉ ၽတ်းဢၢၼ်ႇ ၵျၢမ်းလိၵ်ႈ၊ၼႂ်း လိၵ်ႈ ပရေႃးၽႅတ်ႈ ဢိသႃႇယႃႉ၊ယူႇ ၼၼ်ႉ သေယဝ်ႉ၊လဝ်ႈထၢမ် လႄႈ ဝႃႈ၊ "ဢၼ် ၸဝ်ႈ ၽတ်းဢၢၼ်ႇ ယူႇ ၼႆႉ၊ၸွင်ႇ ပွင်ႇၸႂ် ယူႇ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 31ဢမၢတ်ႈ ၼၼ်ႉ ၶိုၼ်း လၢတ်ႈ လႄႈ ဝႃႈ၊ "ပေႃး ဢမ်ႇ မီး ၵေႃႉ ဢၼ် သွၼ်ပၼ် ၸိုင်၊ၵဝ် တၵ်း ပွင်ႇၸႂ် လႆႈ ၸိူဝ်ႉ ၼင်ႇ ႁိုဝ်၊" ဝႃႈၼႆ ယဝ်ႉ၊ၸင်ႇ ႁွင်ႉ ပၢင်း ဢဝ် ၽိလိပ်ႉပု၊ၶိုၼ်ႈ ၵႃႈၼိူဝ် လေႃႉမႃႉ လႄႈ ၶီႇ ၸွမ်း မၼ်း ၵႂႃႇ ဢေႃႈ။- 32ၼႂ်း ၵျၢမ်းလိၵ်ႈ တီႈ ဢၼ် မၼ်း ၽတ်းဢၢၼ်ႇ ယူႇ ၼၼ်ႉ ဝႃႈ ၸမ်ႉ၊ "မၼ်း လႆႈ ၶၢမ်ႇ တၢင်း ဢၼ် ဢဝ် ၵႂႃႇ၊ မိူၼ် ၸိူဝ်ႉ ၼင်ႇ သူဝ်း ဢၼ် ဢဝ် ၵႂႃႇ ႁႂ်ႈလႆႈ ႁႅမ်၊ ဢိၵ်ႇတင်း မိူၼ် ၸိူဝ်ႉ ၼင်ႇ သူဝ်းဢွၼ်ႇ ဢၼ် ယင်း ဢမ်ႇ ႁွင်ႉ ဢမ်ႇ သႅၼ်ႇ၊ ယၢမ်း မိူဝ်ႈ ဢၼ် ပိူၼ်ႈ ႁႆး ၶူၼ် မၼ်း ယူႇ ၼၼ်ႉ၊ ယင်း ဢမ်ႇ တၵ်ႉ သဵင် လႄႈ ယူႇ ဢေႃႈ။ 33ၼႂ်း တၢင်း ဢၼ် ပိူၼ်ႈ တဵၵ်းငႅၼ်း ၵႅၼ်ႉ ၶေႃး မၼ်း ႁႂ်ႈ တူၵ်း တီႈ တႅမ်ႇ ၼၼ်ႉ၊ ၶဝ် ၸီႇယၢင်ႇ ဢမု မၼ်း ဢမ်ႇ ၸွမ်းၼင်ႇ တြႃး သေ ဢိတ်း ဢေႃႈ။ ပိူဝ်ႈ ဢၼ် ဢသၢၵ်ႈ မၼ်း လႆႈ ၶၢမ်ႇ သိမ်းဢဝ် သေ ၵႃႈတီႈ လိၼ်မိူင်း ၼႆႉ ၵႂႃႇ လႄႈ ဢမ်ႇ မီး ၽူႈလႂ် သေၵေႃႉသေၵူၼ်း တေ ၸၢင်ႈ ၶႆႈၼႄ လွင်ႈ ၸိူဝ်ႉၶိူဝ်း မဵဝ်း မၼ်း လႆႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 34ဢမၢတ်ႈ ၼၼ်ႉ တွင်ႈထၢမ် ၽိလိပ်ႉပု၊လႄႈ ဝႃႈ၊ "ၵႂၢမ်း ပရေႃးၽႅတ်ႈ ဢၼ် ဝႃႈ ဝႆႉ ၸိူဝ်ႉ ၼင်ႇ ၼႆ ၼႆႉ၊ၶႂ်ႈဝႃႈ ၽူႈလႂ်။ ၸွင်ႇ ၶႂ်ႈဝႃႈ တူဝ် မၼ်း ႁိုဝ်း။ ဢမ်ႇၼၼ် ၵေႃႈ ၶႂ်ႈဝႃႈ သေၵေႃႉၵေႃႉ ႁိုဝ်း။ လၢတ်ႈၼႄ ၵဝ် လူး၊" ဝႃႈ ၼင်ႇ ၼႆ ဢေႃႈ။- 35မိူဝ်ႈ ၼၼ်ႉ ၽိလိပ်ႉပု၊ပိုတ်ႇ ပၢၵ်ႇ လႄႈ တႄႇၸႃႉ ဢဝ် တီႈ ငဝ်ႈ ၵႂၢမ်း ၵျၢမ်းလိၵ်ႈ ၼၼ်ႉ၊မၼ်း ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊လွင်ႈ ၸဝ်ႈ ယေႇသု၊တီႈ ၵေႃႉ ၼၼ်ႉ ဢေႃႈ။- 36ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၶီႇ လေႃႉမႃႉ ၸွမ်း တၢင်း ၵႂႃႇ ယူႇ ၸိူဝ်ႉ ၼင်ႇ ၼၼ် ၼၼ်ႉ ၸိုင်၊ၶဝ် ႁွတ်ႈထိုင် တီႈ ဢၼ် မီး ၼမ်ႉ လႄႈ ဢမၢတ်ႈ ၼၼ်ႉ လၢတ်ႈ လႄႈ ဝႃႈ၊ "တီႈ ၼႆႈ မီး ၼမ်ႉ ၶႃႈ ဢေႃႈ။ ၼင်ႇ ႁိုဝ် ၵဝ်ၶႃႈ တၵ်း ဢမ်ႇ လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၸိုင်၊မီး ဢီႈသင် ႁၢမ်ႈ တၢပ်ႈ ႁႄႉၶႅၼ် ၶႃႈ၊" ဝႃႈ ၼင်ႇ ၼႆ ဢေႃႈ။- 37[ၽိလိပ်ႉပု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "ပေႃး ၸဝ်ႈ မီး ႁူဝ်ၸႂ် ဢၼ် ယုမ်ႇမၢတ်ႈ တႄႉတႄႉ ၸိုင်၊ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ လႆႈ ယူႇ ယဝ်ႉ၊" ဝႃႈ ၼင်ႇ ၼႆ လႄႈ၊ "ၵဝ်ၶႃႈ ယုမ်ႇ ယဝ်ႉ။ ၸဝ်ႈ ယေႇသု ၶရိၸ်ႈ၊ပဵၼ် လုၵ်ႈၽြႃးပဵၼ်ၸဝ်ႈ ဝႃႈၼႆ၊ၵဝ်ၶႃႈ ယုမ်ႇ ယဝ်ႉ၊" ဝႃႈ ၼင်ႇ ၼႆ ဢမၢတ်ႈ ၼၼ်ႉ ၶိုၼ်း လၢတ်ႈ ဢေႃႈ။] 38ဢမၢတ်ႈ ၼၼ်ႉ၊ပၼ် ဢမိင်ႉ ႁႂ်ႈ လေႃႉမႃႉ ၵိုတ်းသဝ်း သေယဝ်ႉ၊ၽိလိပ်ႉပု၊တင်း ဢမၢတ်ႈ ၼၼ်ႉ၊လူင်း ၵႃႈၼႂ်း ၼမ်ႉ လူၺ်ႈ ၵၼ် လႄႈ ၽိလိပ်ႉပု၊ပၼ် မၢင်ႇၵလႃႇ ပပ်ႉတိၸမ်ႇ တီႈ မၼ်း သေ ဢေႃႈ။- 39ဝၢႆးသေ၊ၶဝ် ဢွၵ်ႇ သေ ၵႃႈၼႂ်း ၼမ်ႉ မႃး ယဝ်ႉ ၸိုင်၊ဝိၺိၺ်ႇ ၸဝ်ႈၽြႃး ဢဝ် ၽိလိပ်ႉပု၊ၵႂႃႇ သေလႄႈ ဢမၢတ်ႈ ၼၼ်ႉ၊ဢမ်ႇ ႁၼ် မၼ်း ယဝ်ႉ ၸင်ႇ၊သိုပ်ႇ ၶၢဝ်းတၢင်း မၼ်း ၵႂႃႇ တင်း ႁူဝ်ၸႂ် ဢၼ် သိူဝ်းသႂၢင်ႇ ၼႃႇ ဢေႃႈ။- 40ၽိလိပ်ႉပု၊ၼၼ်ႉ၊ပေႃႇမႃး မီး ယူႇ ၵႃႈၼႂ်း ဝဵင်း ဢႃႇၸုတ်ႉ၊သေယဝ်ႉ၊ၸွမ်း တၢင်း ၵႂႃႇၸူး ဝဵင်း ၵေႇသရိ၊သေလႄႈ ၼႂ်း ၶၢဝ်းတၢင်း ၼၼ်ႉ၊မၼ်း ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈၼႂ်း ဝဵင်း ၵူႈ ဝဵင်း ဢေႃႈ။
Copyright
Learn More


text:
1"ၵဝ် ႁေႃးလၢတ်ႈ ၵႂၢမ်း ၼႆႉ ပုၼ်ႈ လွင်ႈ ၼင်ႇ ႁိုဝ် တၢင်းယုမ်ႇမၢတ်ႈ သူ တၵ်း ဢမ်ႇ လု ၵႂႃႇ ဢေႃႈ။- 2ၶဝ် တၵ်း ပႄႇပႅတ်ႈ သူ ဢွၵ်ႇ သေ ၵႃႈတီႈ ၸရွပ်ႈ ႁေႃးတြႃး တင်းလၢႆ ဢေႃႈ။ မိူဝ်ႈ ဢၼ် သေၵေႃႉသေၵူၼ်း ဢဝ် သူ တၢႆ ၼၼ်ႉ၊မၼ်း ယင်း တၵ်း ဝႃႈ၊ 'ၵဝ် ႁဵတ်းဝၢတ်ႈ ၽြႃးပဵၼ်ၸဝ်ႈ ဢေႃႈ၊' ဝႃႈၼႆ ၶိင်ႇၵႃႇလႃႉ မဵဝ်း ၼၼ်ႉ တၵ်း ႁွတ်ႈမႃး ဢေႃႈ။- 3ၵွပ်ႈပိူဝ်ႈ ဝႃႈ၊ၶဝ် ဢမ်ႇ ႁုၸၵ်း ပေႃႈၸဝ်ႈ ဢိၵ်ႇတင်း ၵဝ် လႄႈ ၶဝ် တၵ်း ႁဵတ်း ၸိူဝ်ႉ ၼင်ႇ ၼၼ် ဢေႃႈ။- 4ၵဝ် လၢတ်ႈ လွင်ႈတၢင်း ၸိူဝ်း ၼႆႉ ဝႆႉ၊ပုၼ်ႈ လွင်ႈ ၼင်ႇ ႁိုဝ် ၼႂ်း မိူဝ်ႈ ဢၼ် ၶိင်ႇၵႃႇလႃႉ ပုၼ်ႈ ၶဝ် တၵ်း ႁဵတ်း လွင်ႈတၢင်း ၸိူဝ်း ၼၼ်ႉ ႁွတ်ႈမႃး ၼၼ်ႉ ၸိုင်၊သူ တၵ်း ၶုၵ်းၸႂ်လႆႈ ၵႂၢမ်း ဢၼ် ၵဝ် လၢတ်ႈ ဝႆႉ လွင်ႈ ၶဝ် ၼၼ်ႉ ဢေႃႈ။ "ပိူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ယူႇ လႄႈ၊ၵဝ် ဢမ်ႇ ပႆႇ တွၼ်ႉ လၢတ်ႈ လွင်ႈ ၸိူဝ်း ၼႆႉ တီႈ သူ ၸဵမ်မိူဝ်ႈ တႄႇၸႃႉ ႁူဝ်ပိုင်း ၼၼ်ႉ သေပွၵ်ႈ။- 5တေႃႈလဵဝ် ၼႆႉ ၸိုင်၊ၵဝ် တၵ်း လႆႈ ၵႂႃႇ ၵႃႈတီႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ပုၼ်ႉ လႄႈ၊ၵဝ် တၵ်း ၵႂႃႇ ၵႃႈတီႈလႂ်၊ဝႃႈၼႆ သူ ယင်း ဢမ်ႇ လဝ်ႈထၢမ် သေၵေႃႉသေၵူၼ်း။- 6ၵမ်း ၼႆႉ၊ၵဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ လႄႈ သူ ၸႂ်လဵၵ်ႉ ၼႃႇ ယဝ်ႉ ဢေႃႈ။- 7ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပေႃး ၵဝ် ၵႂႃႇ ၸိုင် တၵ်း ယဵင်ႈၶႅၼ်း ပဵၼ် ဢၵျူဝ်း ပုၼ်ႈ သူ ဢေႃႈ။ လွင်ႈ မၼ်း ၸမ်ႉ၊ပေႃး ၵဝ် ဢမ်ႇ ၵႂႃႇ ၸိုင်၊ၸဝ်ႈ ဢၼ် ၸွႆႈထႅမ် ၼၼ်ႉ တေ ဢမ်ႇ မႃး တီႈ သူ။ ပေႃး ၵဝ် ၵႂႃႇ ၸိုင်၊ၵဝ် တၵ်း ပွႆႇၸႂ်ႉ မၼ်းၸဝ်ႈ မႃး ၵႃႈတီႈ သူ ဢေႃႈ။- 8မိူဝ်ႈ ဢၼ် မၼ်းၸဝ်ႈ ႁွတ်ႈမႃး ၸိုင်၊မၼ်း တၵ်း ၽုၺ်ႇၼႄ လွင်ႈ ဢၼ် ၵူၼ်းလေႃးၵီႇ ႁု ပွင်ႇ ၽိတ်း လွင်ႈ တုၸရိူၵ်ႈ ဢပျတ်ႈ၊ဢိၵ်ႇတင်း လွင်ႈတၢင်း ဢၼ် သိုဝ်ႈတေႃႇ၊တင်း လွင်ႈတၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ တြႃး ၼၼ်ႉ လႅင်း လႅင်း ဢေႃႈ။- 9မၼ်း တၵ်း ၽုၺ်ႇၼႄ လွင်ႈ တၢင်းၽိတ်း ၶဝ် ဢၼ် ၸၢပ်ႈသႅင်ႇ ၵၼ် တင်း တုၸရိူၵ်ႈ ဢပျတ်ႈ ၸမ်ႉ၊ပဵၼ် ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ ၵဝ် ယဝ်ႉ။- 10ဢၼ် ၸၢပ်ႈသႅင်ႇ ၵၼ် တင်း တၢင်း ဢၼ် သိုဝ်ႈတေႃႇ ၽြႃးပဵၼ်ၸဝ်ႈ ၸမ်ႉ၊ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ပုၼ်ႉ သေလႄႈ၊ၵမ်းလိုၼ်း သူ တၵ်း ဢမ်ႇ လႆႈ ထူပ်း ႁၼ် ၵဝ် ထႅင်ႈ ယဝ်ႉ။- 11ဢၼ် ၸၢပ်ႈသႅင်ႇ ၵၼ် တင်း တၢင်း ဢၼ် မၼ်းၸဝ်ႈ တႅပ်းတတ်း တြႃး ၼၼ်ႉ၊သမ်ႉ ပဵၼ် ၵွပ်ႈပိူဝ်ႈ ၶုၼ် ဢၼ် လႆႈ ဢုပ်ႉပိူင်ႇ လေႃးၵႃႉ ၼႆႉ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ယဝ်ႉ ၼၼ်ႉ ဢေႃႈ။ 12"ၵဝ် မီး ၵႂၢမ်း ၼမ်ၼႃႇ ဢၼ် လူဝ်ႇ လၢတ်ႈ တီႈ သူ ဢေႃႈ။ ၵူၺ်းၵႃႈ၊တေႃႈလဵဝ် ၼႆႉ သူ ဢမ်ႇ ၸၢင်ႈ ၶၢမ်ႇ ဢဝ် လႆႈ။- 13ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၸဝ်ႈ ဝိၺိၺ်ႇ ဢၼ် ၽုၺ်ႇၼႄ လွင်ႈ ၽြႃးပဵၼ်ၸဝ်ႈ မၢၼ်ႇမႅၼ်ႈ ၸိုဝ်ႈၸႂ်ႈ ၼၼ်ႉ ႁွတ်ႈမႃး ၸိုင်၊မၼ်းၸဝ်ႈ တၵ်း ႁဵတ်း ႁႂ်ႈ သူ ႁု ပွင်ႇလွင်ႈ သမ်ႇမႃႇ တြႃး တင်းသဵင်ႈတင်းလူင် ဢေႃႈ။ မၼ်းၸဝ်ႈ တၵ်း ႁေႃးလၢတ်ႈ ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ လႄႈ၊တၵ်း ႁေႃးလၢတ်ႈ ၵႃႈ ဢၼ် မၼ်း လႆႈ ငိၼ်း ၼၼ်ႉ သေလႄႈ၊မၼ်းၸဝ်ႈ တၵ်း မွၵ်ႇလၢတ်ႈ လွင်ႈတၢင်း ဢၼ် တၵ်း မႃး ၵမ်းလိုၼ်း ၼၼ်ႉ တီႈ သူ ဢေႃႈ။- 14မၼ်းၸဝ်ႈ ၼၼ်ႉ တၵ်း ႁႂ်ႈ မုၼ်ၽုင်း ၵဝ် ထၢင်ႇသႃး မႃး၊ၵွပ်ႈပိူဝ်ႈ မၼ်းၸဝ်ႈ တၵ်း ဢဝ် လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ၵဝ် ၼၼ်ႉ မွၵ်ႇလၢတ်ႈ သူ ဢေႃႈ။- 15လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ပေႃႈၸဝ်ႈ ၵဝ် တင်းသဵင်ႈတင်းလူင် ၸိူဝ်း ၼၼ်ႉ ၸၢပ်ႈသႅင်ႇ ၵၼ် တင်း ၵဝ် ဢေႃႈ။ ပိူဝ်ႈ ၼႆ ၸင်ႇ ၵဝ် ဝႃႈ မၼ်းၸဝ်ႈ တၵ်း ဢဝ် လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ၵဝ် ၼၼ်ႉ မွၵ်ႇလၢတ်ႈ သူ ဢေႃႈ။ 16"ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး လႄႈ သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း သူ တၵ်း ၶိုၼ်း လႆႈ ႁၼ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 17တပႄးၸဝ်ႈ ၼင်ႇ ၵၼ် တွင်ႈထၢမ် ၵၼ် လႄႈ ဝႃႈ၊ "မၼ်းၸဝ်ႈ လၢတ်ႈၼႄ ႁဝ်း လႄႈ ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး လႄႈ သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း၊သူ တၵ်း ၶိုၼ်း လႆႈ ႁၼ် ၵဝ်၊' ဝႃႈ ၼင်ႇ ၼႆ ဢိၵ်ႇတင်း ၵႂၢမ်း ဢၼ် ဝႃႈ၊ 'ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ပုၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ သင်။- 18ၵႂၢမ်း ဢၼ် ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ် ႁဝ်း ဢမ်ႇ ပွင်ႇ ၵႂၢမ်း ဢၼ် မၼ်းၸဝ်ႈ လၢတ်ႈ ၼႆႉ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈ ယေႇသု၊ႁု လွင်ႈ ၶဝ် ၶႂ်ႈ တွင်ႈထၢမ် မၼ်းၸဝ်ႈ ၼၼ်ႉ လႄႈ ၸင်ႇ လၢတ်ႈ ဝႃႈ၊ "ဢၼ် ၵဝ် ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး၊သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း၊သူ တၵ်း ၶိုၼ်း လႆႈ ႁၼ် ၵဝ်၊' ဝႃႈ ၼင်ႇ ၼႆ ၼၼ်ႉ သူ ၼင်ႇ ၵၼ် တွင်ႈထၢမ် ၵၼ် ယူႇ ဢမ်ႇၸႂ်ႈ ႁိုဝ်း။- 20ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊သူ ၸိုင်၊တၵ်း လႆႈ ႁွင်ႉႁႆႈ ပွင်ႉၶၢင်း ဢေႃႈ။ ၵူၼ်းလေႃးၵီႇ ၸမ်ႉ၊တၵ်း သိူဝ်းပျေႃႇ ဢေႃႈ။ သူ ၸိူဝ်း ၼႆႉ တၵ်း လႆႈ ၸႂ်လဵၵ်ႉ ဢေႃႈ။ ၵူၺ်းၵႃႈ၊တၢင်း ဢၼ် ၸႂ်လဵၵ်ႉ ၼၼ်ႉ တၵ်း ပိၼ်ႇ ပဵၼ် တၢင်း ဢၼ် သိူဝ်းပျေႃႇ ဢေႃႈ။- 21မိူဝ်ႈ ဢၼ် မႄႈယိင်း ၸမ် တၵ်း ၵိူတ်ႇလဵင်ႉ လုၵ်ႈ ၸိုင်၊မၼ်း ၸၢင်ႈ ၸႂ်လဵၵ်ႉ ၼႃႇ ပိူဝ်ႈ ဢၼ် ထိုင် ၶိင်ႇ ဢၼ် တၵ်း လႆႈ ၶၢမ်ႇ ဝူၺ်ႇတၼႃႇ ၼၼ်ႉ ဢေႃႈ။ ၵူၺ်းၵႃႈ၊မိူဝ်ႈ ဢၼ် လုၵ်ႈဢွၼ်ႇ ၵိူတ်ႇလဵင်ႉ ယဝ်ႉ ၸိုင်၊မၼ်း လိုမ်း ပႅတ်ႈ ဝူၺ်ႇတၼႃႇ မၼ်း ၼၼ်ႉ ၵွပ်ႈပိူဝ်ႈ မၼ်း လႆႈ သိူဝ်းပျေႃႇ ပိူဝ်ႈ ဢၼ် လုၵ်ႈဢွၼ်ႇ ၵေႃႉ ၼိုင်ႈ ၵိူတ်ႇလဵင်ႉ မႃး ၼႂ်း လေႃးၵႃႉ ၼႆႉ ၼၼ်ႉ ဢေႃႈ။- 22သူ ၵေႃႈ ပဵၼ် ၸိူဝ်ႉ ၼင်ႇ ၼၼ် ယဝ်ႉ။ တေႃႈလဵဝ် ၼႆႉ သူ ၸႂ်လဵၵ်ႉ သေၵေႃႈ၊ၵမ်းလိုၼ်း ၵဝ် တၵ်း ထူပ်း ႁၼ် သူ လႄႈ ႁူဝ်ၸႂ် သူ တၵ်း တဵမ် ဝႆႉ တင်း တၢင်း ဢၼ် သိူဝ်းပျေႃႇ ဢေႃႈ။ တၢင်း သိူဝ်းပျေႃႇ ၸိူဝ်ႉ ၼင်ႇ ၼၼ် ၼၼ်ႉ ၽူႈလႂ် သေၵေႃႉသေၵူၼ်း ဢမ်ႇ ႁၢမ်ႈ သူ လႆႈ။ 23"မိူဝ်ႈ ဢၼ် ဝၼ်း ၼၼ်ႉ ႁွတ်ႈထိုင် ၸိုင်၊သူ တၵ်း ဢမ်ႇ တွင်ႈ ဢမ်ႇ ထၢမ် ၵဝ် သေ ၸိူဝ်ႉ သေ ပိူင် ယဝ်ႉ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ပေႃႈၸဝ်ႈ တၵ်း ပၼ် သူ ၵႃႈ ၼင်ႇ ဢၼ် သူ လဝ်ႈ ယွၼ်း မၼ်းၸဝ်ႈ ၵႃႈၼႂ်း ၸိုဝ်ႈသဵင် ၵဝ် ၼၼ်ႉ ဢေႃႈ။- 24ႁၢၼ်ႉ တေႃႇ မိူဝ်ႈလဵဝ် ၼႆႉ၊သူ ယင်း ဢမ်ႇ ပႆႇ လဝ်ႈ ယွၼ်း သေ ၸိူဝ်ႉ သေ ပိူင် ၵႃႈၼႂ်း ၸိုဝ်ႈသဵင် ၵဝ်။ ယွၼ်း တႃႉ။ ပေႃး ယွၼ်း ၸိူဝ်ႉ ၼင်ႇ ၼႆ ၸိုင် တၵ်း လႆႈ ဢေႃႈ။ ႁဵတ်း ၼၼ် ၸင်ႇ တၢင်း သိူဝ်းပျေႃႇ သူ တၵ်း ၸေးၸုမ်ႇ ဢေႃႈ။ 25"ၵဝ် ဢဝ် တင်း ၵႂၢမ်း ဢုပမႃႇ လႄႈ ႁေႃးလၢတ်ႈ လွင်ႈတၢင်း ၸိူဝ်း ၼႆႉ မႃး ယဝ်ႉ။ ၵူၺ်းၵႃႈ၊ၶိင်ႇၵႃႇလႃႉ ဢၼ် ၵဝ် တၵ်း ဢမ်ႇ လၢတ်ႈ တင်း ၵႂၢမ်း ဢုပမႃႇ ၼၼ်ႉ တၵ်း ႁွတ်ႈမႃး လႄႈ ၵမ်း ၼၼ်ႉ တၵ်း ႁေႃးလၢတ်ႈ လွင်ႈ ပေႃႈၸဝ်ႈ လႅင်း လႅင်း ဢေႃႈ။- 26မိူဝ်ႈ ဢၼ် ဝၼ်း ၼၼ်ႉ ႁွတ်ႈမႃး ၸိုင်၊သူ တၵ်း လဝ်ႈ ယွၼ်း ၵႃႈၼႂ်း ၸိုဝ်ႈသဵင် ၵဝ် ဢေႃႈ။ ၵဝ် တၵ်း သူးတွင်း တီႈ ပေႃႈၸဝ်ႈ ပုၼ်ႈ သူ ဝႃႈၼႆ ၵဝ် ဢမ်ႇ ဝႃႈ၊- 27လွင်ႈ မၼ်း ၸမ်ႉ၊ပေႃႈၸဝ်ႈ ၼၼ်ႉ တူဝ် မၼ်းၸဝ်ႈ ႁၵ်ႉ သူ ဢေႃႈ။ မၼ်းၸဝ်ႈ ၼၼ်ႉ ႁၵ်ႉ သူ ၵွပ်ႈပိူဝ်ႈ သူ ႁၵ်ႉ ၵဝ် လႄႈ ယုမ်ႇ လွင်ႈ ဢၼ် ၵဝ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ဢေႃႈ။- 28ၵဝ် ဢွၵ်ႇ သေ ပေႃႈၸဝ်ႈ လႄႈ မႃး ၸူး ၼႂ်း လေႃးၵႃႉ ၼႆႉ ယဝ်ႉ။ ၵဝ် သမ်ႉ တၵ်း ဢွၵ်ႇ သေ ၵႃႈတီႈ လေႃးၵႃႉ လႄႈ ၵႂႃႇၸူး တီႈ ပေႃႈၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မိူဝ်ႈ ၼၼ်ႉ၊တပႄးၸဝ်ႈ ၶဝ် လၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ၊ၸဝ်ႈ။ တေႃႈလဵဝ် ၼႆႉ ၸဝ်ႈႁဝ်း ယင်း ဢမ်ႇ လၢတ်ႈ တင်း ၵႂၢမ်း ဢုပမႃႇ လႄႈ ႁေႃးလၢတ်ႈ လႅင်း လႅင်း ဢေႃႈ။- 30တေႃႈလဵဝ် ၼႆႉ လွင်ႈ ဢၼ် ၸဝ်ႈႁဝ်း မီး သပ်း ပိင်ႇၺႃႇ တႃႉ ၺၢၼ်ႇ ဢၼ် ႁုၸႅင်ႈ တင်းသဵင်ႈ တင်းမူတ်း၊ဢိၵ်ႇတင်း လွင်ႈ ဢၼ် ၸဝ်ႈႁဝ်း ယင်း ဢမ်ႇ လူဝ်ႇ ႁႂ်ႈ ၽူႈလႂ် သေၵေႃႉသေၵူၼ်း တွင်ႈထၢမ် တီႈ ၸဝ်ႈႁဝ်း သေ ၶေႃႈ သေၵမ်း ၼၼ်ႉ၊ႁဝ်းၶႃႈ ႁု ယဝ်ႉ ဢေႃႈ။ ထွၵ်ႈလူၺ်ႈ လွင်ႈတၢင်း ၸိူဝ်း ၼႆႉ လႄႈ ႁဝ်းၶႃႈ ယုမ်ႇ လွင်ႈ ဢၼ် ၸဝ်ႈႁဝ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "တေႃႈလဵဝ် ၼႆႉ သူ ယုမ်ႇမၢတ်ႈ တႄႉတႄႉ ယဝ်ႉ ႁိုဝ်း။- 32ၶိင်ႇၵႃႇလႃႉ ဢၼ် သူ တၵ်း လႅၼ်ႈပၢႆႈ ၽၢတ်ႇၽႄ ၵၼ် ၵႂႃႇ မီး ယူႇ ၵႃႈတီႈ ႁိူၼ်း ၽႂ် ႁိူၼ်း မၼ်း လႄႈ ပွႆႇ ပႅတ်ႈ ၵဝ် ၵိုတ်း ယူႇ ၵူၺ်းၶေႃ ၵဝ် ၼၼ်ႉ တၵ်း ႁွတ်ႈမႃး လႄႈ၊တေႃႈလဵဝ် ၼႆႉ ၵေႃႈ ႁွတ်ႈထိုင် ဝႆႉ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵဝ် မီး ယူႇ ၵေႃႉလဵဝ် ၵူၺ်း တႄႉ ဢမ်ႇၸႂ်ႈ။ ပေႃႈၸဝ်ႈ ၼၼ်ႉ မီး ယူႇ လူၺ်ႈ ၵၼ် တင်း ၵဝ် ဢေႃႈ။- 33ၵဝ် ႁေႃးလၢတ်ႈ ၵႂၢမ်း ၼႆႉ ႁႂ်ႈ သူ လႆႈ ၼိမ်ၸႂ် ၼႂ်း ၵဝ် ဢေႃႈ။ ၵူၼ်းလေႃးၵီႇ ၼႆႉ တၵ်း ႁဵတ်း ႁႂ်ႈ သူ ႁွတ်ႈ တုၵ်ႉၶႃႉ ဢေႃႈ။ ၼႂ်းဝႃႈၼၼ် သေၵေႃႈ၊မီး ၸႂ် ႁတ်းႁၢၼ် တႃႉ။ ၵဝ် ပႄႉၼႅင်ႇ တၼ်းၶူဝ်း လေႃးၵႃႉ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1လိုၼ်း ၼၼ်ႉ၊မိူဝ်ႈ ဢၼ် ၸဝ်ႈ ယေႇသု၊ပႆ တၢင်း ၽႃႇ လတ်း ၵႂႃႇ ၵႃႈၼႂ်း ႁႆႈ ၶဝ်ႈၵျုင်ႇ ၼႂ်း ဝၼ်း ၵမ်သိၼ် ၼၼ်ႉ၊ တပႄးၸဝ်ႈ တင်းလၢႆ တွင်ႉမႆႈ ၼႃႇ လႄႈ ယၵ်း ႁူင်း ၶဝ်ႈၵျုင်ႇ သေလႄႈ ၵိၼ် ဢေႃႈ။- 2ၵူၼ်း ၵိူင်း ၽႃႇရိသႄး၊ၶဝ် ႁၼ် လႄႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တူၺ်း လူး။ တပႄး သြႃႇ ႁဝ်း ႁဵတ်း ၸိူဝ်ႉ ၼင်ႇ ၼႆ ၼႂ်း ဝၼ်း ၵမ်သိၼ် ၼႆႉ ၶတ်းၵၼ် တင်း ပိင်းၺၢပ်ႈတြႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "လွင်ႈ ဢၼ် ၶုၼ်ႁေႃၶမ်း တႃႇဝိတ်ႈ၊တင်း ၵူၼ်းဢွၼ်ႇ မၼ်း တင်းလၢႆ တွင်ႉမႆႈ ၼႃႇ လူင်လၢင် လႄႈ ၶဝ် ႁဵတ်း ၸိူဝ်ႉႁိုဝ် ၼၼ်ႉ သူ ဢမ်ႇ တွၼ်ႉ ၽတ်းဢၢၼ်ႇ မႅၼ်ႈ ႁိုဝ်း။- 4မၼ်း ဢိၵ်ႇတင်း ၵူၼ်းဢွၼ်ႇ မၼ်း ၸိူဝ်း ၼၼ်ႉ ၶဝ်ႈ ၵႃႈၼႂ်း ႁိူၼ်း ၽြႃးပဵၼ်ၸဝ်ႈ လႄႈ၊ပိၵ်ႉသမ်ႉ ႁု လွင်ႈ ဢၼ် ၶဝ်ႈမုၼ်း ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ယဝ်ႉ ၸိူဝ်း ၼၼ်ႉ လိူဝ် သေ ယဵၸ်ႈပရေႃးႁဵၵ်ႈ ၵူၺ်း၊ၽူႈလႂ် ဢမ်ႇ လႆႈ ၵိၼ် ဝႃႈၼႆ သေၵေႃႈ၊ၶဝ် ၼၼ်ႉ ဢွၼ်ၵၼ် ဢဝ် ၵိၼ် ဢေႃႈ။- 5လွင်ႈ ဢၼ် ယဵၸ်ႈပရေႃးႁဵၵ်ႈ တင်းလၢႆ၊ပိၵ်ႉသမ်ႉ သိၼ် လု ၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼႂ်း ဝၼ်း ၵမ်သိၼ် သေၵေႃႈ၊ဢမ်ႇ ၽိတ်းပိူင်ႈ ဢပျတ်ႈ ၼၼ်ႉ ၸိုင်၊သူ ဢမ်ႇ ယၢမ်ႈ လႆႈ ၽတ်းဢၢၼ်ႇ ၵႃႈၼႂ်း တြႃး မူဝ်းသေႇ၊ၼၼ်ႉ ႁိုဝ်း။- 6ၵဝ် ဝႃႈ တီႈ သူ ၸမ်ႉ၊ဢၼ် ယႂ်ႇ မျၢတ်ႈ ၼႃႇ သေ ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မီး ၵႃႈတီႈ ၼႆႈ ဢေႃႈ။- 7ပေႃး သူ ႁု ၵႂၢမ်း တြႃး ၸဝ်ႈ ဢၼ် ဝႃႈ၊ 'ၵဝ် ထုၵ်ႇၸႂ် တၢင်းႁၵ်ႉ ၵရုၼႃႇ လႄႈ ဢမ်ႇ ၶႂ်ႈလႆႈ ၶိူင်ႈ တၢင်းလူႇ၊' ဝႃႈၼႆ ၸိုင်၊သူ တၵ်း ဢမ်ႇ ၸီႇယၢင်ႇ တီႈ ၶဝ် ၸိူဝ်း ဢၼ် ဢမ်ႇ မီး ဢပျတ်ႈ ၼၼ်ႉ ယဝ်ႉ။- 8ၵွပ်ႈ ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊လုၵ်ႈၵူၼ်း၊ပဵၼ် ၸဝ်ႈ ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊လုၵ်ႉ သေ ၵႃႈတီႈ ၼၼ်ႈ သိုပ်ႇၵႂႃႇ လႄႈ ၶဝ်ႈ ၵႂႃႇ ၵႃႈၼႂ်း ၸရွပ်ႈ ႁေႃးတြႃး တီႈ ၼိုင်ႈ ဢေႃႈ။- 10တီႈ ၼၼ်ႈ၊မီး ၵူၼ်း ဢၼ် မိုဝ်းႁဵဝ်ႇ ၵေႃႉ ၼိုင်ႈ ဢေႃႈ။ ၶဝ် ၸိူဝ်း ဢၼ် ၵျၢမ်ႇ ႁႃ တီႈ တၵ်း တၢင်ႇ ဢပျတ်ႈ တီႈ မၼ်းၸဝ်ႈ ၵေႃႈ၊မီး ဝႆႉ တီႈ ၼၼ်ႈ လႄႈ လဝ်ႈထၢမ် လႄႈ ဝႃႈ၊ "ၸွင်ႇ ထုၵ်ႇလီ ယူတ်းယႃ ၵႃႈၼႂ်း ဝၼ်း ၵမ်သိၼ် ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 11မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပေႃး ဝႃႈ ၼႂ်း သူ ၼႆႉ ၵေႃႉ ၼိုင်ႈ မၼ်း မီး သူဝ်းဢွၼ်ႇ တူဝ် ၼိုင်ႈ လႄႈ သူဝ်းဢွၼ်ႇ ၼၼ်ႉ တူၵ်း ထၢင် ယူႇ ၼႂ်း ဝၼ်း ၵမ်သိၼ် ၸိုင်၊ယင်း ဢမ်ႇ ယိပ်းၵမ်၊ဢမ်ႇ ၸၼ် ဢွၵ်ႇ လႄႈ ၼႂ်း သူ ၼႆႉ တၵ်း ယူႇ လႆႈ သေၵေႃႉသေၵူၼ်း ႁိုဝ်း။- 12ၵူၼ်း ယဵင်ႈၶႅၼ်း ထိူၵ်ႈၵႃႈ ၼႃႇ သေ သူဝ်း ဢေႃႈ။ ပိူဝ်ႈ ၼႆ လႄႈ ႁဝ်း မီး ဢၶႂၢင်ႉ ဢၼ် ႁဵတ်း လွင်ႈ တၢင်းလီ ၼႂ်း ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 13လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ယဵတ်ႇ မိုဝ်း မႂ်း တႃႉ၊" ဝႃႈ ၼင်ႇ ၼႆ လႄႈ၊ ၵေႃႉ ၼၼ်ႉ ၵေႃႈ ယဵတ်ႇ မိုဝ်း မၼ်း လႄႈ မိုဝ်း မၼ်း ၵေႃႈ လီ မႃး မိူၼ် ၸိူဝ်ႉ ၼင်ႇ တၢင်ႇ ၶွၼ် ၼၼ်ႉ ဢေႃႈ။- 14ႁဵတ်း ၼၼ် လႄႈ ၵူၼ်း ၵိူင်း ၽႃႇရိသႄး၊ၶဝ် ဢွၵ်ႇ ၵႂႃႇ တိူင်ႇပၢင်ႇ ၶိုင် ႁႃ လၢႆး ဢၼ် တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် ႁႂ်ႈလႆႈ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။ 15ၸဝ်ႈ ယေႇသု၊လႆႈ ႁု လွင်ႈတၢင်း ၼၼ်ႉ လႄႈ ဝႄႈ ၵႂႃႇ တၢင်ႇတီႈ သေ ဢေႃႈ။ ၵူၼ်း ၼမ်ၼႃႇ ၵႂႃႇ ၸွမ်း မၼ်းၸဝ်ႈ လႄႈ မၼ်းၸဝ်ႈ ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 16ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ လွင်ႈ မၼ်းၸဝ်ႈ တီႈ ပိူၼ်ႈ ၸိုင်၊မၼ်းၸဝ်ႈ ႁၢမ်ႈ ၶဝ် ၼႃႇ လူင်လၢင် ဢေႃႈ။- 17ဢၼ် ပဵၼ် မႃး ၸိူဝ်ႉ ၼင်ႇ ၼႆ ၼႆႉ၊မႅၼ်ႈ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်း ဢၼႃႇၵၢတ်ႈ ဢိသႃႇယႃႉ၊လႄႈ ဝႃႈ၊- 18"တူၺ်း ၵူၼ်းၸႂ်ႉ ၵူၼ်းသွႆ ၵဝ် ဢၼ် ၵဝ် လိူၵ်ႈၵဵပ်း ဝႆႉ ၼႆႉ တႃႉ။ မၼ်း ပဵၼ် ၵေႃႉ ဢၼ် ၵဝ် ႁၵ်ႉ ၼႃႇ လႄႈ ထုၵ်ႇၸႂ် ၼႃႇ ဢေႃႈ။ ၵဝ် တၵ်း ႁႂ်ႈ ဝိၺိၺ်ႇ ၵဝ် တူၵ်း ႁွတ်ႈ ၵႃႈၼိူဝ် မၼ်း လႄႈ၊ မၼ်း တၵ်း ပိုၼ်ၽၢဝ်ႇ တြႃး သိုဝ်ႈတေႃႇ၊ ၵႃႈတီႈ ၵူၼ်း ၵူႈၸိူဝ်ႉၵူႈမဵဝ်း ၼၼ်ႉ ဢေႃႈ။ 19မၼ်း တၵ်း ဢမ်ႇ တွပ်ႇ ဢမ်ႇ ထဵင်၊ဢမ်ႇ ႁွင်ႉ ဢမ်ႇ မေႃး၊ တၵ်း ဢမ်ႇ ႁဵတ်း သဵင် ယႂ်ႇ လႄႈ ႁေႃးတြႃး ၸွမ်း သဵၼ်ႈတႃသၢႆတၢင်း။ 20မၼ်း တၵ်း ဢမ်ႇ ႁၵ်း မႆႉဢေႃႈ ဢၼ် ၶၢမ်ႇ တၢင်း ဢၼ် ယဵပ်ႇ တူပ်ႉ ၼၼ်ႉ၊ တၵ်း ဢမ်ႇ ပဝ်ႇ မွတ်ႇ သႆႈ ၵွၵ်းၽႆး ဢၼ် ယင်း တိုၵ်ႉ ၵႂၢၼ်း ယူႇ ၼၼ်ႉ။ မၼ်း တၵ်း ယိူၼ်ႉၶၢမ်ႇ ယူႇ တေႃႇထိုင်ႁွတ်ႈ မၼ်း ႁဵတ်း ႁႂ်ႈ တြႃး ဢၼ် သိုဝ်ႈတေႃႇ လႆႈ ပႄႉ လႆႈ ၼႅင်ႇ လႄႈ။ 21ၵူၼ်း တၢင်ႇၸိူဝ်ႉတၢင်ႇၶိူဝ်း တင်း လူင်၊ တၵ်း ဢွၼ်ၵၼ် ဢိင်ပိုင်ႈ ၸိုဝ်ႈသဵင် မၼ်း ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 22ယၢမ်း ၼၼ်ႉ၊ပိူၼ်ႈ ဢဝ် ၵူၼ်း ဢၼ် ၽီႁၢႆႉ ၶဝ်ႈ လႄႈ တႃမွတ်ႇ ဢႃႉ ယူႇ ၼၼ်ႉ ၵေႃႉ ၼိုင်ႈ၊မႃး ၸူး တီႈ ၸဝ်ႈ ယေႇသု၊ဢေႃႈ။ မၼ်းၸဝ်ႈ ပၼ် ၶျၢမ်းသႃႇ တီႈ ၵေႃႉ ၼၼ်ႉ လႄႈ တႃ မၼ်း ၶိုၼ်း ႁၼ် မႃး၊လၢတ်ႈ ၵႂၢမ်း လႆႈ မႃး ဢေႃႈ။- 23ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ တႃႇဝိတ်ႈ၊ႁိုဝ်း၊" ဝႃႈ ၼင်ႇ ၼႆ ဢေႃႈ။ 24ၽႃႇရိသႄး၊ၶဝ် လႆႈ ငိၼ်း လႄႈ လၢတ်ႈ ဝႃႈ၊ "မၼ်း ႁေႃႈ ၽီႁၢႆႉ ဢွၵ်ႇ လႆႈ ၵွပ်ႈပိူဝ်ႈ ၶုၼ်ၽီႁၢႆႉ ပေႇလႃႉၸေႇပုလႃႉ၊ပၼ် တၼ်းၶူဝ်း တီႈ မၼ်း ဢိူဝ်း၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ႁုၸႅင်ႈ လွင်ႈတၢင်း ဢၼ် ၶဝ် ၵျၢမ်ႇပွင် ၼၼ်ႉ သေလႄႈ လၢတ်ႈ ဝႃႈ၊ "ပေႃး မိူင်း ၼိုင်ႈ ၽႄမႅင်ႇ ပဵၼ် လၢႆ မူႇ လၢႆ ၸုမ်း လႄႈ ၼင်ႇ ၵၼ် ၵၼ် တိုၵ်းတေႃး ၵၼ် ၸိုင်၊မိူင်း ၼၼ်ႉ တၵ်း ၸဵဝ်း လု ဢေႃႈ။ ပေႃး ဝဵင်း ၼိုင်ႈ ဢမ်ႇၼၼ် ႁိူၼ်း ၼိုင်ႈ ၽႄ ပဵၼ် လၢႆ မူႇ လၢႆ ၸုမ်း လႄႈ ၽိတ်း ၵၼ် မေႃး ၵၼ် ၸိုင်၊တၵ်း ဢမ်ႇ တႄႇ ဢမ်ႇ မၼ်ႈ လႆႈ။- 26ပိူင်လဵဝ် ၵၼ်၊ပေႃး မႃႇၼၢတ်ႈ ၶုၼ်သူင် ယူႇ ၽၢႆႇ ၼိုင်ႈ လိုပ်ႈ ႁေႃႈ မႃႇၼၢတ်ႈ တၢင်ႇ ၽုင် ၸိုင်၊ၶဝ် တၵ်း ၽၢတ်ႇၽႄ ၵၼ် လႄႈ မိူင်း ၶဝ် တၵ်း လု ဢေႃႈ။- 27သူ ဝႃႈ ၵဝ် ဢိင် တၼ်းၶူဝ်း ပေႇလႃႉၸေႇပုလႃႉ၊လႄႈ ႁေႃႈ ၽီႁၢႆႉ ပႅတ်ႈ ဝႃႈၼႆ ယဝ်ႉ။ ပေႃး ပဵၼ် ၼၼ် တပႄး တပၢၼ်း သူ ဢိင် ၽူႈလႂ် လႄႈ ႁေႃႈ ၽီႁၢႆႉ ဢွၵ်ႇ ပႅတ်ႈ။ ပေႃး ပဵၼ် ၼႆ ၶဝ် ၼၼ်ႉ တၵ်း ပဵၼ် ၵေႃႉ ဢၼ် ၸီႇယၢင်ႇ တြႃး တီႈ သူ ဢေႃႈ။- 28ၵဝ် ဢိင် ပေႇလႃႉၸေႇပုလႃႉ၊ဢမ်ႇၸႂ်ႈ။ ဝိၺိၺ်ႇ ၽြႃးပဵၼ်ၸဝ်ႈ ပၼ် တၼ်းၶူဝ်း ဢၼ် လိုပ်ႈ ႁေႃႈ ၽီႁၢႆႉ ဢွၵ်ႇ လႄႈ လွင်ႈတၢင်း ၼႆႉ ပဵၼ် သၢၵ်ႈသေႇ တီႈ တၢင်း ဢၼ် မိူင်းၽြႃးပဵၼ်ၸဝ်ႈ ႁွတ်ႈမႃး တီႈ သူ ဢမၢၼ်ႇၶၼ်ပဵၼ် ယဝ်ႉ။ 29"ၼႄး ၼိုင်ႈ ၸမ်ႉ၊ပေႃး ယင်း ဢမ်ႇ မတ်ႉၽုၵ်ႇ ၵူၼ်း ႁႅင်း လူင် ဢွၼ်တၢင်း ၸိုင်၊ၽူႈလႂ် တၵ်း ၶဝ်ႈ ၵႃႈၼႂ်း ႁိူၼ်း မၼ်း လႄႈ ႁိမ်ႁူင်ႇ ဢဝ် ၶူဝ်း မၼ်း လႆႈ။ မတ်ႉၽုၵ်ႇ မၼ်း ဝႆႉ လီ လီ ငၢမ်း ငၢမ်း ယဝ်ႉ ၸင်ႇ၊ႁိမ် ဢဝ် ၶူဝ်းလဵင်း မၼ်း လႆႈ ဢေႃႈ။ 30"ၶဝ် ၸိူဝ်း ဢၼ် ဢမ်ႇ ယူႇ ၽၢႆႇ ၵဝ် ၼၼ်ႉ၊ပဵၼ် ရၢၼ်ႇသူႇ ၵဝ် ဢေႃႈ။ ၶဝ် ၸိူဝ်း ဢၼ် ဢမ်ႇ ၸွႆႈ ၵဝ် ႁဵတ်း ႁႂ်ႈ ပဵၼ် မူႇ ပဵၼ် ၸုမ်း ၼၼ်ႉ၊ပဵၼ် ၵေႃႉ ဢၼ် ႁဵတ်း ႁႂ်ႈ တႅၵ်ႇ ၽႄ မၢၵ်ႇမိူဝ် ၵႂႃႇ ဢေႃႈ။- 31ၵဝ် လၢတ်ႈ တီႈ သူ ၸမ်ႉ၊ၵူၼ်း ၸိုင်၊ႁွတ်ႈထိုင် တၢင်း ဢၼ် ပွႆႇလွတ်ႈ ဢပျတ်ႈ ဢၼ် သႄႉသွမ်း ၽြႃးပဵၼ်ၸဝ်ႈ ၵူႈၸိူဝ်ႉၵူႈပိူင် ၼၼ်ႉ လႆႈ ယူႇ ဢေႃႈ။ ၵေႃႉ ဢၼ် သႄႉသွမ်း ဝိၺိၺ်ႇ ၸဝ်ႈ ၸမ်ႉ၊ တၵ်း ဢမ်ႇ ႁွတ်ႈထိုင် တၢင်း ဢၼ် ပွႆႇလွတ်ႈ ဢပျတ်ႈ လႆႈ။- 32ၽူႈလႂ် သေဢမ်ႇဝႃႈ၊ပေႃး ၽိတ်း သူပ်း ၽိတ်း ၵႂၢမ်း တီႈ လုၵ်ႈၵူၼ်း၊ၸိုင်၊ဢပျတ်ႈ မၼ်း ပွႆႇလွတ်ႈ လႆႈ ယူႇ ဢေႃႈ။ ၵူၺ်းၵႃႈ၊တၢင်း ဢၼ် ၽိတ်း သူပ်း ၽိတ်း ၵႂၢမ်း တီႈ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၼၼ်ႉ ၸမ်ႉ၊ဢပျတ်ႈ ၼၼ်ႉ ၸၢတ်ႈၼႆႉ ၸၢတ်ႈၼႃႈ ၵေႃႈ ဢမ်ႇ ပွႆႇလွတ်ႈ လႆႈ။ 33"ၼင်ႇ ႁိုဝ် တၵ်း လႆႈ မၢၵ်ႇ ဢၼ် လီ ၸိုင်၊ႁႂ်ႈ တူၼ်ႈ မၼ်း မီး ႁႅင်း တႃႉ။ ပေႃး တူၼ်ႈ ဢမ်ႇလီ ၸိုင်၊ဢမ်ႇ ၸၢင်ႈ လႆႈ မၢၵ်ႇ ဢၼ် လီ။ လွင်ႈ မၼ်း ၸမ်ႉ၊တူၺ်း မၢၵ်ႇ မၼ်း လႄႈ ႁု လွင်ႈ တူၼ်ႈ မၼ်း ဢေႃႈ။- 34ၵူၼ်းမိူၵ်ႈ ဢၼ် မိူၼ် ငူးႁၢႆႉ ၼႆႉ႟။ သူ ႁၢႆႉမိူၵ်ႈ ထၢၼ်ႇ ၼႆႉ လႄႈ ၵႂၢမ်း ဢၼ် လီ ဢွၵ်ႇ သူပ်း သူ လႆႈ ႁိုဝ်း။ သူပ်း ၸၢင်ႈ လၢတ်ႈ ၸွမ်း ၵႃႈ ၼင်ႇ ဢၼ် မီး တဵမ် ဝႆႉ ၵႃႈၼႂ်း ႁူဝ်ၸႂ် ၼၼ်ႉ ဢေႃႈ။- 35ၵူၼ်းလီ ၸိုင်၊ၸၢင်ႈ ဢဝ် လွင်ႈ ဢၼ် လီ ၵႃႈၼႂ်း ၽၼ်ႇတႃႇ ႁူဝ်ၸႂ် ဢၼ် လီ မၼ်း ၼၼ်ႉ ဢွၵ်ႇ လႄႈ ၼႄပျႃး ဢေႃႈ။ ၵူၼ်းမိူၵ်ႈ ၸမ်ႉ၊ၸၢင်ႈ ဢဝ် လွင်ႈ မိူၵ်ႈ ၵႃႈၼႂ်း ၽၼ်ႇတႃႇ ႁူဝ်ၸႂ် ဢၼ် မိူၵ်ႈ မၼ်း ၼၼ်ႉ၊ဢွၵ်ႇ လႄႈ ၼႄပျႃး ဢေႃႈ။ 36"ၵဝ် ဝႃႈ တီႈ သူ ၸမ်ႉ၊ၵႂၢမ်း မဝ်မၢင် ဢၼ် ဢမ်ႇ ပွင် လွင်ႈ ၵႃႈသင်၊ဢၼ် ၵူၼ်း တင်းလၢႆ လၢတ်ႈ ၵူႈၶေႃႈၵူႈၵမ်း ၼၼ်ႉ၊ၵူၼ်း တင်းလၢႆ တၵ်း လႆႈ ၶၢမ်ႇ ဢဝ် ဢၵျူဝ်း ဢပျတ်ႈ ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ ဢေႃႈ။- 37လွင်ႈ မၼ်း ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ႁိုဝ်း၊တၵ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢပျတ်ႈ ႁိုဝ်း၊မၼ်း ယူႇ တီႈ ၶေႃႈၵႂၢမ်း မႂ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ တင်းလၢႆ တင်း ၵူၼ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ သုတ်ႉ ၸူး တီႈ ၸဝ်ႈ ယေႇသု၊လႄႈ၊ယွၼ်း ႁႂ်ႈ မၼ်းၸဝ်ႈ ၼႄပျႃး ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး သေ ၸိူဝ်ႉ သေ ပိူင် ဢေႃႈ။ 39မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵူၼ်း မဵဝ်း ဢၼ် ႁၢႆႉမိူၵ်ႈ လႄႈ ဢမ်ႇ မီး သိၼ် ၼႆႉ၊ယင်း ၸၢင်ႈ ယွၼ်း ႁႂ်ႈလႆႈ ႁၼ် ၼိမိၵ်ႈ လၢၵ်ႈၶၼႃႇ ၼေႃ။ လိူဝ် သေ ၼိမိၵ်ႈ လၢၵ်ႈၶၼႃႇ ပရေႃးၽႅတ်ႈ ယူဝ်းၼႃႉ၊ၵူၺ်း လႄႈ၊တၵ်း ဢမ်ႇ လႆႈ ႁဵတ်း ၼႄ လၢၵ်ႈၶၼႃႇ ဢၼ် လႂ် ယဝ်ႉ။- 40ၸိူဝ်ႉ ၼင်ႇ ဢၼ် သြႃႇ ယူဝ်းၼႃႉ၊ယူႇ ၼႂ်း တွင်ႉ ပႃ သၢမ် ဝၼ်း သၢမ် ၶိုၼ်း ၼၼ်ႉ လုၵ်ႈၵူၼ်း၊တၵ်း ယူႇ ၼႂ်း တွင်ႉ လိၼ်မိူင်း သၢမ် ဝၼ်း သၢမ် ၶိုၼ်း ဢေႃႈ။- 41ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၵူၼ်း ဝဵင်း ၼိၼေႇဝူၺ်ႇ၊ၶဝ်၊ၵွပ်ႈပိူဝ်ႈ ၶုၵ်းၸႂ်လႆႈ မႆႈၸႂ် လႄႈ ပိၼ်ႇၸႂ် ၵွပ်ႈ တြႃး ဢၼ် သြႃႇ ယူဝ်းၼႃႉ၊ႁေႃး ၼၼ်ႉ လႄႈ၊ၶဝ် တၵ်း ၶတ်းတႃႉ ၵၼ် တင်း သူ သေယဝ်ႉ၊ၸွႆး တြႃး ၸီႇယၢင်ႇ သူ တီႈ ဢေႃႈ။ ၵဝ် ဝႃႈ ၸမ်ႉ၊ၵႃႈတီႈ ၼႆႈ မီး ၵေႃႉ ဢၼ် ယႂ်ႇ မျၢတ်ႈ သေ သြႃႇ ယူဝ်းၼႃႉ၊ဢေႃႈ။- 42ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၼၢင်း ႁေႃၶမ်း ဢၼ် ဢုပ်ႉပိူင်ႇ မိူင်း သေႇၽႃႉ၊ၽၢႆႇ တၢင်းၸၢၼ်း ၼၼ်ႉ၊ တၵ်း လုၵ်ႉ ယူႇ ၽၢႆႇ ၼိုင်ႈ သေယဝ်ႉ၊တၢင်ႇ ဢပျတ်ႈ သူ ၵွပ်ႈပိူဝ်ႈ မၼ်း ၼၢင်း ၼၼ်ႉ လုၵ်ႉ သေ ၵႃႈတီႈ မိူင်း မၼ်း ၼၢင်း မႃး ၶၢဝ်းတၢင်း ယၢဝ်း ၼႃႇ၊ႁႂ်ႈလႆႈ ထွမ်ႇငိၼ်း ၵႂၢမ်း ပိင်ႇၺႃႇ ၶုၼ်လူင် သေႃးလမုၼ်ႇ၊ဢေႃႈ။ ၵဝ် သမ်ႉ ဝႃႈ ထႅင်ႈ ၸမ်ႉ၊ၵႃႈတီႈ ၼႆႈ မီး ၵေႃႉ ဢၼ် ယႂ်ႇ မျၢတ်ႈ သေ ၶုၼ်လူင် သေႃးလမုၼ်ႇ၊ဢေႃႈ။ 43"မိူဝ်ႈ ဢၼ် ၽီႁၢႆႉ ဢွၵ်ႇ သေ ၵႃႈတီႈ ၵူၼ်း သေၵေႃႉၵေႃႉ ၵႂႃႇ ၸိုင်၊ၽီႁၢႆႉ ၼၼ်ႉ လႄႇ ၵႂႃႇ ႁွတ်ႈ ၽႅဝ် တီႈ ဢၼ် ႁႅင်ႈ ဢၼ် ႁွင် ႁႂ်ႈလႆႈ သွၵ်ႈႁႃ တီႈ လိုဝ်ႈ သဝ်း သေၵေႃႈ၊ပေႃး မၼ်း ဢမ်ႇ ထူပ်း တီႈ လိုဝ်ႈ သဝ်း ၸိုင်၊- 44မၼ်း လၢတ်ႈ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ၵဝ် တၵ်း ၶိုၼ်း ၵႂႃႇ ၵႃႈတီႈ ႁိူၼ်း ၵဝ်ႇ ၵဝ် ၼၼ်ႉ လူးၵွၼ်ႇ၊' ဝႃႈ ၼင်ႇ ၼႆ သေယဝ်ႉ၊ ၶိုၼ်း ပွၵ်ႈ မႃး ထူပ်း ႁၼ် ႁိူၼ်း ၼၼ်ႉ ပဝ်ႇ လၢပ်ႈ ဝႆႉ လႄႈ ပတ်း ၽဵဝ်ႈ ႁၢင်ႈၶိူင်ႈ ဝႆႉ လီ လီ ယဝ်ႉ ဢေႃႈ။- 45ၵမ်း ၼၼ်ႉ၊မၼ်း ၶိုၼ်း ပွၵ်ႈ ၵႂႃႇ ႁွင်ႉ ၽီ ဢၼ် ႁၢႆႉ သေ မၼ်း ၸဵတ်း တူဝ် မႃး ၶဝ်ႈ ၵႃႈၼႂ်း ၵူၼ်း ၵေႃႉ ၼၼ်ႉ သေလႄႈ ယူႇ ဢေႃႈ။ ၵူၼ်း ၵေႃႉ ၼၼ်ႉ ယဵင်ႈၶႅၼ်း ယူႇ ယၢပ်ႇၽိုတ်ႇ ၼႃႇ သေ ဢၼ် ပဵၼ် မႃး ၵမ်း ဢွၼ်တၢင်း ၼၼ်ႉ ဢေႃႈ။ ပိူင်လဵဝ် ၵၼ်၊တီႈ ၵူၼ်း မဵဝ်း ဢၼ် ႁၢႆႉမိူၵ်ႈ ၼႆႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 46ၼႂ်း မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ႁေႃးလၢတ်ႈ တီႈ မူႇၵူၼ်း တင်းလၢႆ ၸိူဝ်ႉ ၼင်ႇ ၼႆ ယူႇ ၼၼ်ႉ၊မႄႈၸဝ်ႈ တင်း ၼွင်ႉၸၢႆး ၸဝ်ႈ ၸိူဝ်း ၼၼ်ႉ ႁွတ်ႈမႃး ဢေႃႈ။ ၶဝ် ၸုၵ်း ယူႇ ပႃႈ ၼွၵ်ႈ ၽၵ်းတူ လႄႈ ယွၼ်း ႁႂ်ႈလႆႈ လၢတ်ႈ တေႃႇ မၼ်းၸဝ်ႈ ဢေႃႈ။- 47ၼႂ်း မူႇၵူၼ်း ၼၼ်ႉ ၵေႃႉ ၼိုင်ႈ ၸင်ႇ လၢတ်ႈ ထိုင် တီႈ မၼ်းၸဝ်ႈ လႄႈ ဝႃႈ၊ "တူၺ်း ၶႃႈ လူး၊မႄႈၸဝ်ႈ တင်း ၼွင်ႉၸၢႆး ၸဝ်ႈ တင်းလၢႆ ၸုၵ်း ပႂ်ႉ ယူႇ ပႃႈ ၼွၵ်ႈ လႄႈ ယွၼ်း ႁႂ်ႈလႆႈ လၢတ်ႈ တေႃႇ ၸဝ်ႈႁဝ်း တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 48မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "မႄႈ ၵဝ် ဢၼ် ဝႃႈ ၼၼ်ႉ ပဵၼ် ၽူႈလႂ်၊ၼွင်ႉ ၵဝ် တင်းလၢႆ ဢၼ် ဝႃႈ ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ယဝ်ႉ ၸင်ႇ၊- 49ဢဝ် မိုဝ်း ၸိၼႄ တီႈ တပႄးၸဝ်ႈ တင်းလၢႆ သေယဝ်ႉ၊လၢတ်ႈ လႄႈ ဝႃႈ၊ "တူၺ်း တႃႉ။ ၸိူဝ်း ၼႆႉ ယဝ်ႉ၊ပဵၼ် မႄႈ ၵဝ်၊ပဵၼ် ၼွင်ႉၸၢႆး ၵဝ် တင်းလၢႆ ဢေႃႈ။- 50ႁဵတ်း ႁိုဝ် လႄႈ ဝႃႈ ၼင်ႇ ၼႆ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၵမ်ၵျၢင်ႉ ၸွမ်းၼင်ႇ ဢလူဝ်ႇ ပေႃႈၸဝ်ႈ ၵဝ်၊ဢၼ် မီး ယူႇ ၵႃႈၼိူဝ် ၽုင်ႇၵၢင်ႁၢဝ် ပုၼ်ႉ ၼၼ်ႉ၊ၵေႃႉ ၼၼ်ႉ ပဵၼ် ၼွင်ႉယိင်း ၵဝ် ၼွင်ႉၸၢႆး ၵဝ် ပဵၼ်၊မႄႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1မိူဝ်ႈ ၼၼ်ႉ၊ၶုၼ်ႁေႃၶမ်း ဢၵရိပ်ႉပႃႉ၊လၢတ်ႈ တီႈ သြႃႇ ပေႃးလု၊လႄႈ ဝႃႈ၊ "မႂ်း မီး ဢၶႂၢင်ႉ လၢတ်ႈ ပုၼ်ႈ တူဝ်ၸဝ်ႈၵဝ်ႇ ဢေႃႈ၊" ဝႃႈ ၼင်ႇ ၼႆ လႄႈ သြႃႇ ပေႃးလု၊ၵေႃႈ ယုၵ်ႉမိုဝ်း မၼ်း ၶိုၼ်ႈ သေလႄႈ လၢတ်ႈ ၵႂၢမ်း ဢၼ် ၶႄ တူဝ်ၸဝ်ႈၵဝ်ႇ လႄႈ ဝႃႈ။ 2"ၶုၼ်ႁေႃၶမ်း ဢၵရိပ်ႉပႃႉ၊တီႈၶႃႈ႟။ ၵဝ်ၶႃႈ မၢတ်ႈ တူဝ်ၸဝ်ႈၵဝ်ႇ မီး မၢင်ႇၵလႃႇ လီ ၼႃႇ ၵွပ်ႈပိူဝ်ႈ ဝၼ်း မိူဝ်ႈၼႆႉ၊ၵဝ်ၶႃႈ လႆႈ ဢၶႂၢင်ႉ ဢၼ် လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ ဢၼ် ၵူၼ်း မဵဝ်း ၵျူး၊ၶဝ် ၸွႆး တၢင်ႇ ဢမု သႂ်ႇ ၵဝ်ၶႃႈ ၼႆႉ၊ၵႃႈတီႈ ၽၢႆႇၼႃႈ ၸဝ်ႈႁဝ်း ၶႃႈ ဢေႃႈ။- 3လိူဝ်တွၼ်း ၼႃႇ သေပိူၼ်ႈ ၵွပ်ႈပိူဝ်ႈ ၸဝ်ႈႁဝ်း ၸၢင်ႈ ႁု ၸၢင်ႈ မေႃ ထုင်း ၽိင်ႈ ၵူၼ်း မဵဝ်း ၵျူး၊ၶဝ်၊ဢိၵ်ႇတင်း မဵဝ်း ဢၼ် ၶဝ် တွင်ႈထၢမ် ၵၼ် ၼၼ်ႉ ၶႃႈ ဢေႃႈ။ ပိူဝ်ႈ ၼႆ လႄႈ ၸဝ်ႈႁဝ်း ၶႅၼ်း တေႃႇ မီး တင်း ၸႂ် ဢၼ် ယိူၼ်ႉၶၢမ်ႇ ထွမ်ႇငိၼ်း ၵႂၢမ်း ၵဝ်ၶႃႈ သေၵမ်း တီႈၶႃႈ။ 4"ၵူၼ်း မဵဝ်း ၵျူး၊တင်းသဵင်ႈတင်းလူင်၊ႁု လွင်ႈ ၵဝ်ၶႃႈ ၸဵမ်မိူဝ်ႈ ၵဝ်ၶႃႈ ယင်း လဵၵ်ႉ ၶႃႈ ဢေႃႈ။ ၶဝ် ႁု ၸူဝ်ႈ တႃႇ ဢသၢၵ်ႈ ၵဝ်ၶႃႈ၊ႁဵတ်း ၸိူဝ်ႉႁိုဝ် ယူႇသဝ်း ႁဵတ်းသၢင်ႈ ၸဵမ်မိူဝ်ႈ ၵဝ်ၶႃႈ ယင်း မီး ယူႇ ၼႂ်း ဝၢၼ်ႈ ၵဝ်ႇ မိူင်းလင် ၵဝ်ၶႃႈ၊ဢိၵ်ႇတင်း ယူႇ ၵႃႈၼႂ်း ဝဵင်း ယေႇရုသလႅမ်ႇ၊ၼၼ်ႉ တီႈၶႃႈ ဢေႃႈ။- 5ပေႃး ၶဝ် ၶႂ်ႈ ၶၢမ်ႇသၢၵ်ႈသေႇ လွင်ႈ ဢၼ် ၵဝ်ၶႃႈ ၶဝ်ႈ ၵိူင်း ဢၼ် ၵမ်ၵျၢင်ႉ ၶႅင် သေပိူၼ်ႈ ၵႃႈၼႂ်း ၽႃႇသႃႇ ၵျူး၊ဢၼ် ဝႃႈ၊ၵိူင်း ၽႃႇရိသႄး၊ၼၼ်ႉ ၸိုင်၊ၶဝ် ႁု ၸဵမ်မိူဝ်ႈ ဢွၼ်တၢင်း ၼၼ်ႉ တီႈၶႃႈ ဢေႃႈ။- 6ဢၼ် ယၢမ်း မိူဝ်ႈလဵဝ် ၵဝ်ၶႃႈ ၸုၵ်း ယူႇ တီႈ ၼႆႈ၊လႆႈ ၶၢမ်ႇ တၢင်း ဢၼ် ၸႅတ်ႈထၢမ် ၼႆႉ ပဵၼ် ၵွပ်ႈပိူဝ်ႈ တၢင်း ဢၼ် ၵဝ်ၶႃႈ မုင်ႈထႃႈ မွင်းထႃႈ ၵတိ တေႃႇ ၽြႃးပဵၼ်ၸဝ်ႈ ဢၼ် မီး ဝႆႉ ၵႃႈတီႈ ပူႇမွၼ်ႇ ႁဝ်း၊- 7ဢၼ် ၸိူဝ်ႉၶိူဝ်း ၵူၼ်း မဵဝ်း ႁဝ်း ဢိသရေး၊သိပ်း သွင် မဵဝ်း၊ဢၢင်ႈ ဢၢၼ်း ႁႂ်ႈ တၢင်း မုင်ႈမွင်း ၼႆႉ လႆႈ ပျေႉၸုမ်ႇ ၸိုင်၊ၶဝ် ဢွၼ်ၵၼ် ၵူဝ်းၵႂၢႆႇ ၽြႃးပဵၼ်ၸဝ်ႈ ဝၼ်း ဝၼ်း ၶိုၼ်း ၶိုၼ်း တီႈၶႃႈ ဢေႃႈ။ ၶုၼ်လူင် ဢၼ် မျၢတ်ႈ ၼႃႇ တီႈၶႃႈ႟။ ၵွပ်ႈပိူဝ်ႈ လွင်ႈ တြႃး တၢင်း ဢၼ် မုင်ႈထႃႈ မွင်းထႃႈ ၼၼ်ႉ လႄႈ ၵူၼ်း မဵဝ်း ၵျူး၊ၸိူဝ်း ၼႆႉ ႁဵတ်း ဢမု သႂ်ႇ ၵဝ်ၶႃႈ၊ၶႃႈ ဢေႃႈ။- 8ၵွပ်ႈသင် လႄႈ သူ ၸဝ်ႈ ၸိူဝ်း ဢၼ် မီး ယူႇ ၵႃႈတီႈ ၼႆႈ ထၢင်ႇ ဝႃႈ၊လွင်ႈ ဢၼ် ၽြႃးပဵၼ်ၸဝ်ႈ ႁဵတ်း ႁႂ်ႈ ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ၊ဢမ်ႇ မီး လွင်ႈ တၵ်း ယုမ်ႇ လႆႈ၊ဝႃႈၼႆ ၸိူဝ်ႉ ၼင်ႇ ႁိုဝ်။ 9"တူဝ် ၵဝ်ၶႃႈ ယၢမ်ႈ ထၢင်ႇ လႄႈ ဝႃႈ၊ၵႃႈ ၼင်ႇ ဢၼ် ၵဝ်ၶႃႈ ႁဵတ်း လႆႈ ၼၼ်ႉ၊ထုၵ်ႇလီ ႁဵတ်း တၢင်း ဢၼ် ၶတ်းၵၼ် တင်း ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ၊ၵူႈၸိူဝ်ႉၵူႈပိူင် ဢေႃႈ၊ဝႃႈၼႆ လႄႈ၊- 10ၵဝ်ၶႃႈ ႁဵတ်း လွင်ႈတၢင်း ၸိူဝ်း ၼၼ်ႉ၊ၵႃႈၼႂ်း ဝဵင်း ယေႇရုသလႅမ်ႇ၊တီႈၶႃႈ ဢေႃႈ။ ၵဝ်ၶႃႈ ၶၢမ်ႇ ဢဝ် ဢၶႂၢင်ႉ တီႈ ယဵၸ်ႈပရေႃးႁဵၵ်ႈလူင် တင်းလၢႆ သေယဝ်ႉ၊ဢဝ် ၵူၼ်း မူတ်းၸၢင်ႇ ၽြႃးပဵၼ်ၸဝ်ႈ တင်းလၢႆ၊သႂ်ႇ ထွင်ႇ ဝႆႉ၊ဢိၵ်ႇတင်း မိူဝ်ႈ ဢၼ် ၶဝ် လႆႈ ၶၢမ်ႇ တၢင်း ဢၼ် ၸီႇယၢင်ႇ ဢဝ်တၢႆ ၼၼ်ႉ ၸိုင်၊ၵဝ်ၶႃႈ ႁပ်ႉတုင်း ဢဝ် တီႈၶႃႈ ဢေႃႈ။- 11ၵဝ်ၶႃႈ ပၼ်တၢမ်ႇ ၶဝ် တီႈ ၼႂ်း ၸရွပ်ႈ ႁေႃးတြႃး တင်းလၢႆ၊ၶိူဝ်းၶိူဝ်း ယႂ်းယႂ်း ဢမ်ႇ ႁု လၢႆ ပွၵ်ႈ လႄႈ တဵၵ်းငႅၼ်း ႁႂ်ႈ ပႄႇပႅတ်ႈ ၸႂ် ဢၼ် ၶဝ် ယုမ်ႇမၢတ်ႈ ၼၼ်ႉ ဢေႃႈ။ ၵဝ်ၶႃႈ ႁဵတ်း ႁၢဝ်ႉ ႁဵတ်း ၵျၢမ်း ၼႃႇ လူင်လၢင် ၵူၺ်းဢမ်ႇၵႃး၊ယင်း ၵႂႃႇ တၢင်ႇ ဝၢၼ်ႈ တၢင်ႇ မိူင်း ႁႂ်ႈလႆႈ ၼိၵ်ႈၸၢၵ်ႈ ငႅၼ်းသႄး ၶဝ် လူးၵွၼ်ႇ တီႈၶႃႈ ဢေႃႈ။ 12"ပုၼ်ႈ လွင်ႈတၢင်း ၼႆႉ လႄႈ ၵဝ်ၶႃႈ ၶၢမ်ႇ ဢဝ် ဢမိင်ႉ၊ဢိၵ်ႇတင်း ဢၶႂၢင်ႉ ဢႃႇၼႃႇ တီႈ ယဵၸ်ႈပရေႃးႁဵၵ်ႈလူင် တင်းလၢႆ သေယဝ်ႉ၊ၶိုၼ်ႈ ၵႂႃႇၸူး ဝဵင်း တမ်ႇမတ်ႉသၵတ်ႉ၊ပုၼ်ႉ ဢေႃႈ။- 13ၶုၼ်လူင် ဢၼ် မျၢတ်ႈ ၼႃႇ တီႈၶႃႈ႟။ ၼႂ်း ၶၢဝ်းတၢင်း ၼၼ်ႉ၊ၶိင်ႇ ၵၢင်ဝၼ်းတဵင်ႈ ဢၼ်လႅင်း ၵၢင်ႁၢဝ် ဢၼ် သၢႆ ဢရွင်ႇ ႁိူဝ်ႈလႅင်း ၼႃႇ သေ သၢႆဝၼ်း ၼၼ်ႉ၊ထွင်ႇ မၢပ်ႈ သႂ်ႇ ၵႃႈၼိူဝ် ၵဝ်ၶႃႈ၊ဢိၵ်ႇတင်း ၵူၼ်း ၸိူဝ်း ဢၼ် ၸွမ်း ၵဝ်ၶႃႈ ၼၼ်ႉ ဢေႃႈ။- 14ႁဝ်းၶႃႈ တင်းသဵင်ႈတင်းလူင် လူမ်ႉ ၵႂႃႇ ၵႃႈၼိူဝ် လိၼ် လႄႈ ၵဝ်ၶႃႈ လႆႈ ငိၼ်း သဵင် လၢတ်ႈ တေႃႇ ၵဝ်ၶႃႈ ၼႂ်း ၵႂၢမ်း ႁေႇပြႄး၊လႄႈ ဝႃႈ၊ 'သေႃးလု၊႟။ သေႃးလု၊႟။ ႁဵတ်းသင် လႄႈ မႂ်း ၼိၵ်ႈၸၢၵ်ႈ ငႅၼ်းသႄး ၵဝ်။ မႂ်း ႁဵတ်း ႁႂ်ႈ တူဝ်ၸဝ်ႈၵဝ်ႇ ၵိၼ်းၸႂ် မိူၼ် ၸိူဝ်ႉ ၼင်ႇ ဢၼ် ဝူဝ်း ပိတ်ႉ သႂ်ႇ ၶွၼ်ႉ လႅမ် ၸဝ်ႈ မၼ်း ၼၼ်ႉ ယဝ်ႉ၊' ဝႃႈ ၼင်ႇ ၼႆ ဢေႃႈ။- 15ၵဝ်ၶႃႈ ၵေႃႈ လဝ်ႈထၢမ် လႄႈ ဝႃႈ၊ 'ၸဝ်ႈၽြႃး တီႈၶႃႈ။ ၸဝ်ႈ ႁဝ်း ပဵၼ် ၽူႈလႂ် ၶႃႈ၊' ဝႃႈ ၼင်ႇ ၼႆ သေယဝ်ႉ၊မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ 'ၵဝ် ၸမ်ႉ၊ပဵၼ် ယေႇသု၊ၸဝ်ႈ ဢၼ် မႂ်း ၼိၵ်ႈၸၢၵ်ႈ ငႅၼ်းသႄး ၼၼ်ႉ ဢေႃႈ။- 16ၼႂ်းဝႃႈၼၼ် သေၵေႃႈ၊လုၵ်ႉ လႄႈ ၸုၵ်း ယူႇ သိုဝ်ႈ သိုဝ်ႈ တႃႉ။ ၵဝ် ပေႃႇမႃး ၵႃႈတီႈ မႂ်း ႁႂ်ႈလႆႈ ၶၢၼ်း မႂ်း ဝႆႉ၊ၼႂ်း ဢရႃႇ ၵေႃႉ ဢၼ် ပွင် ႁဵတ်းၵၢၼ် ၵဝ် ဢေႃႈ။ မႂ်း တၵ်း လႆႈ ဢဝ် ၵႃႈ ဢၼ် မႂ်း ႁၼ် လွင်ႈ ၵဝ် ၼႂ်း ဝၼ်း မိူဝ်ႈၼႆႉ၊ဢိၵ်ႇတင်း လွင်ႈ ဢၼ် ၵဝ် တေ ၼႄပျႃး တီႈ မႂ်း ထႅင်ႈ ၼႂ်း ဝၼ်း မိူဝ်းၼႃႈ ၼၼ်ႉ၊ၵႂႃႇ မွၵ်ႇလၢတ်ႈ ၶႆႈၼႄ တီႈ ပိူၼ်ႈ ၸိူဝ်း ၼၼ်ႉ ဢေႃႈ။- 17ၵဝ် တၵ်း ၵႄႇသႄႇ ဢဝ် မႂ်း ၵႃႈၼႂ်း မိုဝ်း ၵူၼ်း မဵဝ်း ဢိသရေး၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် ၵဝ် တၵ်း ပွႆႇၸႂ်ႉ မႂ်း ၵႂႃႇၸူး တီႈ ၶဝ် ၼၼ်ႉ ဢေႃႈ။- 18မႂ်း တၵ်း လႆႈ ၵႂႃႇ လႄႈ ၽုၺ်ႇ မၢၵ်ႇတႃ ၶဝ် ဢွၵ်ႇ သေ ၵႃႈၼႂ်း လပ်းသိင်ႇ မႃး ၸူး ၼႂ်း ဢၼ်လႅင်း၊ဢိၵ်ႇတင်း ၶၢႆႉ သေ ၵႃႈၼႂ်း ဢႃႇၼႃႇ ၸႃႇတၢၼ်ႇ၊မႃး ၸူး တီႈ ၽြႃးပဵၼ်ၸဝ်ႈ၊ဢိၵ်ႇတင်း ပုၼ်ႈ လွင်ႈ ၼင်ႇ ႁိုဝ် ၵွပ်ႈ လူၺ်ႈ တၢင်း ဢၼ် ၶဝ် ယုမ်ႇမၢတ်ႈ ၵဝ် ၼၼ်ႉ လႄႈ တၵ်း လႆႈ ၶၢမ်ႇ ဢဝ် ၵျေးၸူး တၢင်း ဢၼ် လွတ်ႈ ဢပျတ်ႈ၊ဢိၵ်ႇတင်း တၵ်း လႆႈ ၶၢမ်ႇ ဢဝ် ႁပ်ႉ ဢဝ် တီႈ ယူႇ တီႈ သဝ်း ၶဝ်၊ၵႃႈၼႂ်း မဵဝ်း ၵူၼ်း ဢၼ် ၽြႃးပဵၼ်ၸဝ်ႈ လိူၵ်ႈ ဢဝ် ဝႆႉ ၼၼ်ႉ ဢေႃႈ၊' ဝႃႈ ၼင်ႇ ၼႆ တီႈၶႃႈ ဢေႃႈ။ 19"ပိူဝ်ႈ ၼႆ လႄႈ ၶုၼ်ႁေႃၶမ်း ဢၵရိပ်ႉပႃႉ၊တီႈၶႃႈ႟။ ပျႃႇတိၵ်ႈ ၼိမိၵ်ႈ ဢၼ် ပဵၼ် မႃး ၵႃႈတီႈ ၵၢင်ႁၢဝ် ၼၼ်ႉ၊ယင်း ဢမ်ႇ ထွမ်ႇဢဝ် လႄႈ ၵဝ်ၶႃႈ ဢမ်ႇ ယူႇ လႆႈ ၶႃႈ။- 20ၵဝ်ၶႃႈ တႄႇၸႃႉ ႁေႃးတြႃး ၵႃႈၼႂ်း ဝဵင်း တမ်ႇမတ်ႉသၵတ်ႉ၊ဢွၼ်တၢင်း၊လိုၼ်း ၼၼ်ႉ၊တေ ႁေႃး ၵႃႈတီႈ ဝဵင်း ယေႇရုသလႅမ်ႇ၊သေယဝ်ႉ၊ႁေႃး ၵႃႈၼႂ်း မိူင်း ယုတႃႉ၊ၵူႈတီႈၵူႈလႅၼ်၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ႁႂ်ႈ ၶဝ် ၶုၵ်းၸႂ်လႆႈ မႆႈၸႂ် ဢပျတ်ႈ တူဝ်ၸဝ်ႈၵဝ်ႇ သေယဝ်ႉ၊ပိၼ်ႇၸႂ် မႃး ၸူး ၽြႃးပဵၼ်ၸဝ်ႈ သေလႄႈ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၶဝ် လႆႈ ပိၼ်ႇၸႂ် ၸူး ၽြႃးပဵၼ်ၸဝ်ႈ ၼၼ်ႉ တီႈၶႃႈ ဢေႃႈ။- 21ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၵူၼ်း မဵဝ်း ၵျူး၊တင်းလၢႆ တိဢဝ် ၵဝ်ၶႃႈ ယၢမ်း မိူဝ်ႈ ဢၼ် ၵဝ်ၶႃႈ ယင်း မီး ယူႇ၊ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ သေယဝ်ႉ၊ၵျၢမ်ႇပွင် ႁႂ်ႈလႆႈ ဢဝ် ၵဝ်ၶႃႈ တၢႆ ၶႃႈ ဢေႃႈ။- 22ၼႂ်းဝႃႈၼၼ် သေၵေႃႈ၊တေႃႇထိုင်ႁွတ်ႈ ဝၼ်း မိူဝ်ႈၼႆႉ၊ၵဝ်ၶႃႈ လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ မႃႉၸႃႉ ၸွႆႈထႅမ် ဢၼ် လႆႈ ၸုၵ်း ယူႇ ၽၢႆႇၼႃႈ သူ ၸဝ်ႈ၊ၸဵမ် လဵၵ်ႉ ၸဵမ် ယႂ်ႇ တင်းသဵင်ႈတင်းလူင် လႄႈ လႆႈ ၶၢမ်ႇသၢၵ်ႈသေႇ ယူႇ ၶႃႈ ဢေႃႈ။ ၵႃႈ ဢၼ် ၵဝ်ၶႃႈ မွၵ်ႇလၢတ်ႈ ၸိူဝ်း ၼႆႉ၊ပဵၼ် ဢၼ် လဵဝ် ၵၼ် တင်း တြႃး မူဝ်းသေႇ၊ဢိၵ်ႇတင်း တြႃး ပရေႃးၽႅတ်ႈ တင်းလၢႆ ႁေႃး ဝႆႉ ဝႃႈ၊တၵ်း ပဵၼ် မႃး ၸိူဝ်း ၼၼ်ႉ၊- 23ပဵၼ် လွင်ႈ ဢၼ် ဝႃႈ၊ၸဝ်ႈ ၶရိၸ်ႈ၊တၵ်း လႆႈ ၶၢမ်ႇတၢႆ၊ဢိၵ်ႇတင်း လွင်ႈ ဢၼ် မၼ်းၸဝ်ႈ တၵ်း လႆႈ ပဵၼ် ၵေႃႉ ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း ဢွၼ်တၢင်း ပိူၼ်ႈ လႄႈ ပၼ် ဢၼ်လႅင်း တြႃး တီႈ ၵူၼ်း မဵဝ်း ၵျူး၊ၶဝ်၊ဢိၵ်ႇတင်း တီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ၊ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မိူဝ်ႈ ဢၼ် သြႃႇ ပေႃးလု၊လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ ၸိူဝ်ႉ ၼင်ႇ ၼၼ် ယဝ်ႉ ၼၼ်ႉ ၸိုင်၊ၶုၼ် ၽိတ်ႉတု၊ႁွင်ႉသႅၼ်ႇ လႄႈ ဝႃႈ၊ "ပေႃးလု၊႟။ မႂ်း ယွင်ႇ ယဝ်ႉ။ မႂ်း သွၼ် ဢဝ် ဢတၢတ်ႈ ပိင်ႇၺႃႇ ၼမ်ၼႃႇ လႄႈ ပဵၼ် ၵူၼ်းယွင်ႇ ၵႂႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 25သြႃႇ ပေႃးလု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၶုၼ် ဢၼ် ယႂ်ႇ မျၢတ်ႈ ၼႃႇ တီႈၶႃႈ႟။ ၵဝ်ၶႃႈ၊ဢမ်ႇ ယွင်ႇ ၶႃႈ။ ၵဝ်ၶႃႈ မီး ႁူဝ်ၸႂ် ဢၼ် လီ လႄႈ လၢတ်ႈ ၵႂၢမ်း ဢၼ် ၸိုဝ်ႈၸႂ်ႈ ၶႃႈ ဢေႃႈ။- 26ၶုၼ်ႁေႃၶမ်း ဢၵရိပ်ႉပႃႉ၊တီႈၶႃႈ႟။ ပိူဝ်ႈ ဢၼ် ၸဝ်ႈႁဝ်း ပဵၼ် ၶုၼ် ဢၼ် ၸၢင်ႈ ႁု ၸၢင်ႈ ႁၼ် လႄႈ ၵဝ်ၶႃႈ ႁတ်း လၢတ်ႈ လႅင်း လႅင်း တီႈၶႃႈ ဢေႃႈ။ ၵဝ်ၶႃႈ ယုမ်ႇ လွင်ႈ ဢၼ် ၸဝ်ႈႁဝ်း ႁု မၢတ်ႈ လွင်ႈတၢင်း ၸိူဝ်း ၼႆႉ ၵူႈၸိူဝ်ႉၵူႈပိူင်၊ၵွပ်ႈပိူဝ်ႈ လွင်ႈတၢင်း ၸိူဝ်း ၼႆႉ၊ပဵၼ် လွင်ႈတၢင်း ဢၼ် ႁဵတ်း တီႈ ၸွၵ်ႉ တီႈ ၸဵင်ႇ ဢမ်ႇၸႂ်ႈ ၼၼ်ႉ တီႈၶႃႈ ဢေႃႈ။- 27ၶုၼ်ႁေႃၶမ်း ဢၵရိပ်ႉပႃႉ၊တီႈၶႃႈ။ ၸွင်ႇ ၸဝ်ႈႁဝ်း ယုမ်ႇ ၵျၢမ်း ပရေႃးၽႅတ်ႈ ၸိူဝ်း ၼၼ်ႉ ၶႃႈ ႁိုဝ်း။ ၸဝ်ႈ ႁဝ်း ယုမ်ႇ ယူႇ ဝႃႈၼႆ၊ၵဝ်ၶႃႈ ႁု ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 28ၶုၼ်ႁေႃၶမ်း ဢၵရိပ်ႉပႃႉ၊ၵေႃႈ လၢတ်ႈ တီႈ သြႃႇ ပေႃးလု၊လႄႈ ဝႃႈ၊ "ၼႂ်း ၸူဝ်ႈ ၵႅပ်ႉ ဢွၼ်ႇ ၼိုင်ႈ ၵူၺ်း၊မႂ်း ထၢင်ႇ ဝႃႈ မႂ်း တၵ်း ၸူဝ်း ဢဝ် ၵဝ် ပဵၼ် ၶရိၸ်ႈယၢၼ်ႇ၊လႆႈ ၼႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 29သြႃႇ ပေႃးလု၊ၶိုၼ်း လၢတ်ႈ ဝႃႈ၊ "ဢဝ် တင်း ၶေႃႈၵႂၢမ်း ဢိတ်းဢွၼ်ႇ ၼိုင်ႈ ၵူၺ်း သေဢမ်ႇဝႃႈ၊ဢဝ် တင်း ၶေႃႈၵႂၢမ်း ၼမ် ၼမ် သေ ၸူဝ်း ဢဝ် ၸဝ်ႈႁဝ်း ၼၼ်ႉ၊ၼွၵ်ႈ သေ ၸိူၵ်ႈလဵၵ်း ၸိူဝ်း ၼႆႉ၊ၵူၼ်း ၵႃႈ ဢၼ် ငိၼ်း ၵႂၢမ်း ၵဝ်ၶႃႈ ဝၼ်း မိူဝ်ႈၼႆႉ ၵူႈၵေႃႉၵူႈၵူၼ်း၊တၵ်း ပဵၼ် ၸိူဝ်ႉ ၼင်ႇ ဢၼ် ၵဝ်ၶႃႈ ပဵၼ် ယူႇ ၼႆႉ ၸိုင်၊ၵဝ်ၶႃႈ သူးတွင်း တီႈ ၽြႃးပဵၼ်ၸဝ်ႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 30မိူဝ်ႈ ၼၼ်ႉ၊ၸႃႉၸဵမ် ၶုၼ်ႁေႃၶမ်း ဢၵရိပ်ႉပႃႉ၊တင်း ၶုၼ် ၽိတ်ႉတု၊တင်း ၼၢင်း ပေႇရၼိတ်ႉ၊ဢိၵ်ႇတင်း ၵူၼ်း ဢၼ် ၼင်ႈ ၸွမ်း ၶဝ် ၸိူဝ်း ၼၼ်ႉ တင်းသဵင်ႈတင်းလူင် ဢွၼ်ၵၼ် လုၵ်ႉ လႄႈ၊- 31မိူဝ်ႈ ဢၼ် ဢွၵ်ႇ ၵႂႃႇ ယူႇ ၼၼ်ႉ ၸိုင်၊ၶဝ် ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၵေႃႉ ၼႆႉ ဢမ်ႇ ႁဵတ်း ၽိတ်း ဢမု ဢၼ် ထိူၵ်ႈ လႆႈ ၶၢမ်ႇတၢႆ ယင်း ဢမ်ႇၵႃး၊ဢမ်ႇ ထိူၵ်ႈၶၢမ်ႇ လႆႈ တူၵ်းထွင်ႇ ၵူၺ်း၊" ဝႃႈ ၼင်ႇ ၼႆ ဢေႃႈ။- 32ၶုၼ်ႁေႃၶမ်း ဢၵရိပ်ႉပႃႉ၊လၢတ်ႈ တီႈ ၶုၼ် ၽိတ်ႉတု၊လႄႈ ဝႃႈ၊ "သင် မၼ်း ဢမ်ႇ လႆႈ လၢတ်ႈ ဝႃႈ၊တၵ်း ယွၼ်း ႁႂ်ႈလႆႈ ၶၢမ်ႇ ၸႅတ်ႈ သေး တီႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၸိုင်၊ထုၵ်ႇလီ ပွႆႇ ႁႂ်ႈ မၼ်း လွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵေႃႉ ဢၼ် ဢသၢၵ်ႈ ယႂ်ႇ ၼႆႉ၊တႅမ်ႈ ပၼ် ၵႂႃႇ ၵႃႈတီႈ ၵေႃႉသႄႈ ၵဝ် ၵႃႇယု၊ဢၼ် ၵဝ် ႁၵ်ႉ ၼႃႇ လူင်လၢင် ၼၼ်ႉ ဢေႃႈ။ 2ၵေႃႉ ဢၼ် ၵဝ် ႁၵ်ႉ႟။ ၵဝ် သူးတွင်း ပုၼ်ႈ လွင်ႈ ၼင်ႇ ႁိုဝ် မႂ်း တၵ်း လႆႈ လီ လႆႈ ပဵၼ်၊ၼႂ်း ၵူႈၸိူဝ်ႉၵူႈပိူင် လႄႈ ယူႇလီၵိၼ်ဝၢၼ် ယူႇ၊ၸွမ်းၼင်ႇ ဢၼ် ၸႂ်ဝိၺိၺ်ႇ မႂ်း လႆႈ လီ လႆႈ ပဵၼ် ယဝ်ႉ ၼၼ်ႉ ယူႇ ဢေႃႈ။- 3မိူဝ်ႈ ဢၼ် ပီႈၼွင်ႉ ၶရိၸ်ႈယၢၼ်ႇ ၵမ်ႈၽွင်ႈ မႃး လႄႈ ၶၢမ်ႇသၢၵ်ႈသေႇ လွင်ႈ ဢၼ် မႂ်း မီး သဵတ်ႈၸႃႇ ၼႂ်း သမ်ႇမႃႇ တြႃး ယူႇ၊ၸွမ်းၼင်ႇ မႂ်း ၵႂႃႇ မႃး ၵမ်ၵျၢင်ႉ၊ၼႂ်း သမ်ႇမႃႇ တြႃး ယူႇ ၼၼ်ႉ လႄႈ ၵဝ် ၸူမ်းသိူဝ်း ၼႃႇ ဢေႃႈ။- 4ဢမ်ႇ မီး လွင်ႈတၢင်း ဢၼ် လႂ်၊ဢၼ် ယဵင်ႈၶႅၼ်း ၸူမ်းသိူဝ်း ၼႃႇ သေ တၢင်း ဢၼ် ၵဝ် လႆႈ ငိၼ်း လွင်ႈ ဢၼ် ဝႃႈ၊လုၵ်ႈလၢင်း ၵဝ် တင်းလၢႆ၊ၵႂႃႇ မႃး ၵမ်ၵျၢင်ႉ ၼႂ်း သမ်ႇမႃႇ တြႃး ယူႇ ၼၼ်ႉ ဢေႃႈ။ 5ၵေႃႉ ဢၼ် ၵဝ် ႁၵ်ႉ႟။ မႂ်း ၼႆႉ မီး သဵတ်ႈၸႃႇ ၼႃႇ လူင်လၢင် ၵႃႈၼိူဝ် ၼႃႈၵၢၼ် ဢၼ် မႂ်း ႁဵတ်း ပုၼ်ႈ ပီႈၼွင်ႉ ၶရိၸ်ႈယၢၼ်ႇ ၼင်ႇ ၵၼ်၊ဢိၵ်ႇတင်း လိူဝ်တွၼ်း ၼႃႇ သေပိူၼ်ႈ ၼၼ်ႉ၊ဢၼ် မႂ်း ႁဵတ်းဝၢတ်ႈ တီႈ ၶဝ် ၸိူဝ်း ဢၼ် ပဵၼ် ၶႅၵ်ႇ ၼၼ်ႉ ဢေႃႈ။- 6ၶဝ် ၸိူဝ်း ၼၼ်ႉ၊ၶၢမ်ႇသၢၵ်ႈသေႇ လွင်ႈ တၢင်းႁၵ်ႉ မႂ်း ၵႃႈတီႈ ၽၢႆႇၼႃႈ ၸိူဝ်းၸဝ်ႈ ဢေႃႈ။ ပေႃး မႂ်း ၸွႆႈထႅမ် ႁႂ်ႈ ၶဝ် လႆႈ သိုပ်ႇ ၶၢဝ်းတၢင်း ၶဝ် ၵႂႃႇ ၸိုင်၊တၵ်း ပဵၼ် လွင်ႈ ဢၼ် လီ ဢၼ် ငၢမ်း၊ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ ဢေႃႈ။- 7လွင်ႈ မၼ်း ၸမ်ႉ၊ၶဝ် ၸိူဝ်း ၼၼ်ႉ ဢွၵ်ႇ တႃႈ ပႆ တၢင်း ၵႂႃႇ ပုၼ်ႈ ၼႃႈၵၢၼ် ၸဝ်ႈ ၶရိၸ်ႈ၊လႄႈ ၶဝ် ယင်း ဢမ်ႇ ၶၢမ်ႇ ဢမ်ႇ ဢဝ် တၢင်း ဢၼ် ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၸွႆႈထႅမ် ၶဝ် ၼၼ်ႉ ဢေႃႈ။- 8ပိူဝ်ႈ ၼႆ လႄႈ ႁဝ်း ၸိူဝ်း ဢၼ် ပဵၼ် ၶရိၸ်ႈယၢၼ်ႇ ၼႆႉ၊တၵ်း လႆႈ ၸွႆႈထႅမ် ၵေႃႉ ၸိူဝ်ႉ ၼင်ႇ ၼၼ်၊ႁႂ်ႈလႆႈ ပဵၼ် ၵေႃႉ ဢၼ် ၶဝ်ႈပႃး ၼႂ်း ၼႃႈၵၢၼ် ၶဝ် ပုၼ်ႈ သမ်ႇမႃႇ တြႃး ၼၼ်ႉ ဢေႃႈ။ 9ၵဝ် တႅမ်ႈလိၵ်ႈ ပွတ်း ၼိုင်ႈ ပၼ် ၵႂႃႇ တီႈ ၸိူဝ်းၸဝ်ႈ ယဝ်ႉ။ ၵူၺ်းၵႃႈ၊တယေႃႇတရပ်ႉ၊ဢၼ် ၶႂ်ႈ ပဵၼ် ၵႄႇ ပဵၼ် ႁူဝ် ပိူၼ်ႈ ၼၼ်ႉ၊ဢမ်ႇ ၶၢမ်ႇ ထွမ်ႇဢဝ် ၵႂၢမ်း ၵဝ်။- 10ပိူဝ်ႈ ၼႆ လႄႈ မိူဝ်ႈ ဢၼ် ၵဝ် မႃး ၸိုင်၊ၵဝ် တၵ်း ၽိုၼ်ႉ ဢွၵ်ႇ လၢတ်ႈၼႄ လွင်ႈတၢင်း ဢၼ် မၼ်း ႁဵတ်း ၵူႈၸိူဝ်ႉၵူႈပိူင်၊လူၺ်ႈ လွင်ႈ ဢၼ် မၼ်း ၶႃႉၸိုဝ်ႈ ၶၢႆသဵင် ႁဝ်း လႄႈ လၢတ်ႈ ၵႂၢမ်း မုသႃႇ တေႃႇ ႁဝ်း ၸိူဝ်း ၼၼ်ႉ ဢေႃႈ။ မၼ်း ႁဵတ်း ထၢၼ်ႇ ၼၼ်ႉ သေၵေႃႈ၊ယင်း ဢမ်ႇ ပျေႇၸႂ် လႄႈ မၼ်း ဢမ်ႇ ႁပ်ႉတွၼ်ႈ ဢဝ် ပီႈၼွင်ႉ ၶရိၸ်ႈယၢၼ်ႇ ၸိူဝ်း ဢၼ် မႃး ၼၼ်ႉ ဢမ်ႇၵႃး၊ၸၢင်ႈ ႁၢမ်ႈတၢပ်ႈ ၶဝ် ၸိူဝ်း ဢၼ် ၶႂ်ႈ တွၼ်ႈႁပ်ႉ ဢဝ် ၶဝ် ၼၼ်ႉ သေလႄႈ ယင်း လိုပ်ႈ ႁေႃႈ ၶဝ် ဢွၵ်ႇ သေ ၵႃႈတီႈ ၸိူဝ်းၸဝ်ႈ ၵႂႃႇ ဢေႃႈ။ 11ၵေႃႉ ဢၼ် ၵဝ် ႁၵ်ႉ႟။ ယႃႇပေ ယိူင်ႈ ၸွမ်း မဵဝ်း ဢၼ် ဢမ်ႇလီ ဢမ်ႇ ငၢမ်း၊ယိူင်ႈ ၸွမ်း မဵဝ်း ဢၼ် လီ ဢၼ် ငၢမ်း ၵူၺ်း တႃႉ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၵမ်ၵျၢင်ႉ ဢၼ် လီ ဢၼ် ငၢမ်း ၼၼ်ႉ၊ပဵၼ် ၵူၼ်း ၽြႃးပဵၼ်ၸဝ်ႈ လႄႈ ၵေႃႉ ဢၼ် ၵမ်ၵျၢင်ႉ ဢမ်ႇလီ ဢမ်ႇ ငၢမ်း ၼၼ်ႉ ၸမ်ႉ၊ဢမ်ႇ ႁုႁၼ် ၽြႃးပဵၼ်ၸဝ်ႈ ဢေႃႈ။ 12ၵူၼ်း တင်းသဵင်ႈတင်းလူင် ၶၢမ်ႇသၢၵ်ႈသေႇ ၽၢႆႇ တေႇမေႇတရိ၊ယူႇ လႄႈ၊သမ်ႇမႃႇ တြႃး ၵေႃႈ ၶၢမ်ႇသၢၵ်ႈသေႇ ယူႇ ဢေႃႈ။ ၵဝ် ၵေႃႈ၊ၶၢမ်ႇသၢၵ်ႈသေႇ ၽၢႆႇ မၼ်း ဢေႃႈ။ သၢၵ်ႈသေႇ ၵဝ် ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၵေႃႈ မႂ်း ႁု ယူႇ ဢေႃႈ။ 13ပိၵ်ႉသမ်ႉ ၵဝ် မီး လွင်ႈ ဢၼ် လီ တႅမ်ႈ ပၼ် တီႈ မႂ်း ၵႂႃႇ ၼမ်ၼႃႇ သေၵေႃႈ၊ၵဝ် ဢမ်ႇ ၶႂ်ႈ ဢဝ် ၼမ်ႉမိုၵ်ႉ တႅမ်ႈ သႂ်ႇ ၵႃႈၼိူဝ် ၸေႈ လႄႈ၊- 14ၵဝ် မုင်ႈမွင်း ႁႂ်ႈလႆႈ ၸဵဝ်း ထူပ်းၺႃး မႂ်း သေယဝ်ႉ၊ႁဝ်း ၸင်ႇ တေ ဢုပ်ႇၵုမ် ၵၼ် ၼႃႈ တေႃႇၼႃႈ ဢေႃႈ။ 15ႁႂ်ႈ တၢင်းၼိမ် ၶျၢမ်းသႃႇ မီး လူၺ်ႈ ၵၼ် တင်း မႂ်း သေၵမ်း လူၺ်ႈ။ ၵေႃႉသႄႈ တင်းလၢႆ၊တၵ်ႉၼၢႆ မႂ်း ယူႇ ဢေႃႈ။ တၵ်ႉၼၢႆ ပႃး ၵေႃႉသႄႈ တင်းလၢႆ၊ၵေႃႉလႂ် ၵေႃႉ ၼၼ်ႉ သေၵမ်း။
Copyright
Learn More


text:
1ၸရၢင်း ၸိူဝ်ႉၶိူဝ်း ပူႇ ပေႃႈ ၸဝ်ႈ ယေႇသု ၶရိၸ်ႈ၊ဢၼ် သိုပ်ႇ လူင်း မႃး ၵႃႈတီႈ ၶုၼ်လူင် တႃႇဝိတ်ႈ၊ဢၼ် ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၼၼ်ႉ ၸမ်ႉ။ 2- 5ဢႃႇပြႃႇႁၢမ်ႇ၊မီး လုၵ်ႈၸၢႆး ဢိၸၢၵ်ႈ၊ ဢိၸၢၵ်ႈ၊မီး လုၵ်ႈၸၢႆး ယႃႇၵုပ်ႈ၊ ယႃႇၵုပ်ႈ၊မီး လုၵ်ႈၸၢႆး ၸႃႉၸဵမ် ယုတႃႉ၊တင်း ပီႈၼွင်ႉ မၼ်း တင်းလၢႆ၊ယုတႃႉ၊မီး လုၵ်ႈၸၢႆး ၽေးရိတ်ႉ၊တင်း ၸေးရႃႉ၊ (ပဵၼ် လုၵ်ႈၸၢႆး ၼၢင်း တႃႇမႃႇ၊ၼၼ်ႉ) ၽေးရိတ်ႉ၊မီး လုၵ်ႈၸၢႆး ႁေႇၸရုၼ်ႇ၊ ႁေႇၸရုၼ်ႇ၊မီး လုၵ်ႈၸၢႆး ဢႃႇရမ်ႇ၊ ဢႃႇရမ်ႇ၊မီး လုၵ်ႈၸၢႆး ဢမိၼတပ်ႉ၊ ဢမိၼတပ်ႉ၊မီး လုၵ်ႈၸၢႆး ၼႃႇသုၼ်ႇ၊ ၼႃႇသုၼ်ႇ၊မီး လုၵ်ႈၸၢႆး သႃႇလမုၼ်ႇ၊ သႃႇလမုၼ်ႇ၊တင်း မေး မၼ်း ရႃႇၶပ်ႉ၊မီး လုၵ်ႈၸၢႆး ပေႃႇၸႃႉ၊ ပေႃႇၸႃႉ၊တင်း မေး မၼ်း ရုထႃႉ၊မီး လုၵ်ႈၸၢႆး ဢူဝ်းပိတ်ႉ၊ ဢူဝ်းပိတ်ႉ၊မီး လုၵ်ႈၸၢႆး ယေႇသႄး၊ ယေႇသႄး၊မီး လုၵ်ႈၸၢႆး ၶုၼ်လူင် တႃႇဝိတ်ႈ၊ဢေႃႈ။ 6ၶုၼ်လူင် တႃႇဝိတ်ႈ၊တင်း မေး မၼ်း ဢၼ် ဢွၼ်တၢင်း ယၢမ်ႈ ပဵၼ် မေး ဢုရိယႃး၊မႃး ၼၼ်ႉ မီး လုၵ်ႈၸၢႆး သေႃးလမုၼ်ႇ၊- 7သေႃးလမုၼ်ႇ၊မီး လုၵ်ႈၸၢႆး ရူဝ်းပုမ်ႇ၊ ရူဝ်းပုမ်ႇ၊မီး လုၵ်ႈၸၢႆး ဢပိယႃႉ၊ ဢပိယႃႉ၊မီး လုၵ်ႈၸၢႆး ဢႃႇသႃႉ၊- 8ဢႃႇသႃႉ၊မီး လုၵ်ႈၸၢႆး ယူဝ်းသၽတ်ႉ၊ ယူဝ်းသၽတ်ႉ၊မီး လုၵ်ႈၸၢႆး ယူဝ်းရမ်ႇ၊ ယူဝ်းရမ်ႇ၊မီး လုၵ်ႈၸၢႆး ဢူဝ်းၸိယႃႉ၊- 9ဢူဝ်းၸိယႃႉ၊မီး လုၵ်ႈၸၢႆး ယူဝ်းထမ်ႇ၊ ယူဝ်းထမ်ႇ၊မီး လုၵ်ႈၸၢႆး ဢႃႇၶတ်ႉ၊ ဢႃႇၶတ်ႉ၊မီး လုၵ်ႈၸၢႆး ႁေႇၸၵိ၊- 10ႁေႇၸၵိ၊မီး လုၵ်ႈၸၢႆး မၼႃႇသေႇ၊ မၼႃႇသေႇ၊မီး လုၵ်ႈၸၢႆး ဢႃႇမုၼ်ႇ၊ ဢႃႇမုၼ်ႇ၊မီး လုၵ်ႈၸၢႆး ယူဝ်းသိယႃႉ၊သေယဝ်ႉ၊- 11မိူဝ်ႈ ဢၼ် ၵူၼ်း မဵဝ်း ဢိသရေး၊ဢမ်ႇ ပႆႇ လႆႈ ၶၢမ်ႇ တိဢဝ် သိမ်းဢဝ် ၵႂႃႇ တီႈ မိူင်း ပႃႇပုလုၼ်ႇ၊ပုၼ်ႉ ၸိုင်၊ယူဝ်းသိယႃႉ၊မီး လုၵ်ႈၸၢႆး ယေႇၶေႃးၼိ၊တင်း ၼွင်ႉၸၢႆး မၼ်း လႂ် ဢေႃႈ။ 12ဝၢႆးသေ ဢၼ် လႆႈ ၶၢမ်ႇ တၢင်း ဢၼ် တိဢဝ် ၵႂႃႇ မိူင်း ပႃႇပုလုၼ်ႇ၊ယဝ်ႉ ၼၼ်ႉ၊ယေႇၶေႃးၼိ၊မီး လုၵ်ႈၸၢႆး သႃႇလထိဢေးလႃႉ၊ သႃႇလထိဢေးလႃႉ၊မီး လုၵ်ႈၸၢႆး ၸေႇရုပႃႉပေႇလႃႉ၊- 13ၸေႇရုပႃႉပေႇလႃႉ၊မီး လုၵ်ႈၸၢႆး ဢပျုတ်ႉ၊ ဢပျုတ်ႉ၊မီး လုၵ်ႈၸၢႆး ဢေးလျႃႇၵိမ်း၊ ဢေးလျႃႇၵိမ်း၊မီး လုၵ်ႈၸၢႆး ဢႃႇၸေႃႇ၊- 14ဢႃႇၸေႃႇ၊မီး လုၵ်ႈၸၢႆး ၸႃႇတုၵ်ႉ၊ ၸႃႇတုၵ်ႉ၊မီး လုၵ်ႈၸၢႆး ဢၶိမ်ႇ၊ ဢၶိမ်ႇ၊မီး လုၵ်ႈၸၢႆး ဢေးလျုတ်ႉ၊- 15ဢေးလျုတ်ႉ၊မီး လုၵ်ႈၸၢႆး ဢေးလႃႇၸႃႇ၊ ဢေးလႃႇၸႃႇ၊မီး လုၵ်ႈၸၢႆး မတ်ႉထၼ်ႇ၊မတ်ႉထၼ်ႇ၊မီး လုၵ်ႈၸၢႆး ယႃႇၵုပ်ႈ၊- 16ယႃႇၵုပ်ႈ၊မီး လုၵ်ႈၸၢႆး ယူဝ်းသႅပ်ႈ၊ၽူဝ် ၼၢင်း မႃႇရိ၊လႄႈ၊ၵႃႈတီႈ ၼၢင်း မႃႇရိ၊ၼၼ်ႉ ၵိူတ်ႇလဵင်ႉ မႃး ၸဝ်ႈ ယေႇသု၊ဢၼ် လႆႈ ႁွင်ႉ ႁဵၵ်ႈ ဝႃႈ၊ ၸဝ်ႈ ၶရိၸ်ႈ၊ၼၼ်ႉ ဢေႃႈ။ 17ပိူဝ်ႈ ၼႆ လႄႈ ၸိူဝ်ႉၶိူဝ်း ဢႃႇပြႃႇႁၢမ်ႇ၊သိုပ်ႇ လူင်း တေႃႇထိုင် ၶုၼ်လူင် တႃႇဝိတ်ႈ၊မီး သိပ်း သီႇ သိုပ်ႇ။ လုၵ်ႉ တီႈ ၶုၼ်လူင် တႃႇဝိတ်ႈ၊တေႃႇထိုင် ၶိင်ႇ ဢၼ် လႆႈ ၶၢမ်ႇ တိဢဝ် ၵႂႃႇ မိူင်း ပႃႇပုလုၼ်ႇ၊မီး သိပ်း သီႇ သိုပ်ႇ။ ၸႃႉၸဵမ် ၶၢမ်ႇ တိ ၵႂႃႇ တီႈ မိူင်း ပႃႇပုလုၼ်ႇ၊တေႃႇထိုင် ၸဝ်ႈ ယေႇသု ၶရိၸ်ႈ၊မီး သိပ်း သီႇ သိုပ်ႇ ဢေႃႈ။ 18လွင်ႈတၢင်း ဢၼ် ၸဝ်ႈ ယေႇသု၊ၵိူတ်ႇလဵင်ႉ မႃး ၸမ်ႉ၊ မႄႈၸဝ်ႈ မႃႇရိ၊ၼၼ်ႉ၊မႆ မၼ်ႈ ၵၼ် ဝႆႉ တင်း ယူဝ်းသႅပ်ႈ၊ဢေႃႈ။ ၵူၺ်းၵႃႈ၊မိူဝ်ႈ ဢၼ် ၶဝ် သွင် ၵေႃႉ ယင်း ဢမ်ႇ ပႆႇ လႆႈ တိူဝ်ႉ လႆႈ ထုၵ်ႇၵၼ် ၼၼ်ႉ၊မႃႇရိ၊ပႃး ပတိၵ်ႈသၼ်ႇထေႇ မႃး ၵွပ်ႈပိူဝ်ႈ ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။- 19ယူဝ်းသႅပ်ႈ၊ဢၼ် ပဵၼ် ၽူႈမၢႆ မၼ်း ၼၼ်ႉ၊ပဵၼ် ၵူၼ်းလီ ၵူၼ်း ငၢမ်း လႄႈ၊ဢမ်ႇ ၶႂ်ႈႁႂ်ႈ သရေႇ မႃႇရိ၊လႆႈ လု ၽၢႆႇၼႃႈ ၵူၼ်း ၼၼ်ႉ ၸင်ႇ၊ၵျၢမ်ႇ ဢၢင်ႈ လွမ် ယႃႉ သဵတ်ႈၸႃႇ ၶဝ် သွင် ၵေႃႉ ပႅတ်ႈ တဵတ်ႇတဵတ်ႇ ဢေႃႈ။- 20ယၢမ်း မိူဝ်ႈ ဢၼ် မၼ်း ယင်း ၵျၢမ်ႇ ဢၢင်ႈ ၶႂ်ႈ ႁဵတ်း ၸိူဝ်ႉ ၼင်ႇ ၼၼ် ၼၼ်ႉ တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး တီႈ မၼ်း ၼႂ်း တၢင်း ၼွၼ်းၽၼ် လႄႈ လၢတ်ႈ ဝႃႈ၊ "ယူဝ်းသႅပ်ႈ၊ၸိူဝ်ႉၶိူဝ်း တႃႇဝိတ်ႈ၊႟၊ယႃႇပေ ၵူဝ်ႁႄ ပုၼ်ႈ ဢၼ် တၵ်း သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မႂ်း။ ပတိၵ်ႈသၼ်ႇထေႇ ဢၼ် တႄႇပဵၼ် ၼႂ်း မၼ်း ၼၼ်ႉ၊ပဵၼ် ၵွပ်ႈပိူဝ်ႈ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ဢေႃႈ။- 21မၼ်း တၵ်း ၵိူတ်ႇလဵင်ႉ လုၵ်ႈၸၢႆး မႃး လႄႈ၊မႂ်း တၵ်း လႆႈ ႁွင်ႉ ႁဵၵ်ႈ ၸိုဝ်ႈ ယေႇသု၊ဝႃႈၼႆ၊ၵွပ်ႈပိူဝ်ႈ မၼ်း ၼၼ်ႉ တၵ်း ၵႄႇၶျွတ်ႈ ဢဝ် ၵူၼ်း မဵဝ်း မၼ်း ဢွၵ်ႇ သေ ၵႃႈၼႂ်း ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22လွင်ႈတၢင်း ၸိူဝ်း ၼႆႉ၊ၼင်ႇ ႁိုဝ် ပျႃႇတိၵ်ႈ တေႃႇ ထႃႇဝရႃႉ ၽြႃး ဢၼ် ဢဝ် တင်း ပရေႃးၽႅတ်ႈ ႁေႃးလၢတ်ႈ ဝႆႉ ဝႃႈ၊- 23"တူၺ်း လူး၊သၢဝ် ၵၼ်ႇၺႃႇ တၵ်း ပႃး ပတိၵ်ႈသၼ်ႇထေႇ လႄႈ၊ ၵိူတ်ႇလဵင်ႉ လုၵ်ႈၸၢႆး မႃး ဢေႃႈ။ လုၵ်ႈၸၢႆး ၼၼ်ႉ တၵ်း လႆႈ ႁွင်ႉ ႁဵၵ်ႈ ၸိုဝ်ႈ ဢေႇမႃႇၼူၺ်ႇလႃႉ၊ဢေႃႈ၊" ဝႃႈၼႆ မီး မႃး ၼၼ်ႉ၊တၵ်း ပျေႉၸုမ်ႇ ၸိုင်၊ၸင်ႇ ပဵၼ် ဢေႃႈ။ ဢေႇမႃႇၼူၺ်ႇလႃႉ၊ၼႆႉ၊ၶႂ်ႈဝႃႈ၊ "ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း ႁဝ်း၊" ဝႃႈၼႆ ဢေႃႈ။ 24မိူဝ်ႈ ဢၼ် ယူဝ်းသႅပ်ႈ၊တိုၼ်ႇ မႃး ၼၼ်ႉ၊မၼ်း ႁဵတ်း ၸွမ်း ၵႃႈ ၼင်ႇ ဢၼ် ထႃႇဝရႃႉ ၽြႃး သင်ႇ လၢတ်ႈ ဝႆႉ ၼၼ်ႉ လႄႈ ၸင်ႇ သွင်ႇ မၢင်ႇၵလႃႇ သိမ်းဢဝ် မႃႇရိ၊ႁႂ်ႈလႆႈ ပဵၼ် မေး မၼ်း ဢေႃႈ။- 25ၵူၺ်းၵႃႈ၊ၸူဝ်ႈ ဢၼ် ဢမ်ႇ ပႆႇ ၵိူတ်ႇလဵင်ႉ မႃး လုၵ်ႈႁူဝ်သၢဝ် ၼၼ်ႉ ၸိုင်၊ယူဝ်းသႅပ်ႈ၊ယင်း ဢမ်ႇ ႁဵတ်း မေႇထုင်ႇ ဢၼ် သိူၵ်ႈသမ်ႇ ၵၼ် တင်း မႃႇရိ၊လႃးလႃး လႄႈ ယူႇ ဢေႃႈ။ ယူဝ်းသႅပ်ႈ၊ၵေႃႈ၊ပၼ် ၸိုဝ်ႈ ပၼ် သဵင် လုၵ်ႈၸၢႆး ၼၼ်ႉ လႄႈ ဝႃႈ၊ "ယေႇသု၊" ဢေႃႈ။
Copyright
Learn More


text:
1မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး တီႈ ႁႃႈ ပဝ်ႇ ၼႄးၶရႃႇ မၼ်း လႄႈ ၵဝ် ႁၼ် လၢဝ် လုၵ်ႈ ၼိုင်ႈ၊တူၵ်း သႂ်ႇ ၵႃႈၼိူဝ် လိၼ်မိူင်း ဢေႃႈ။ ၵၢၵ်ႇသေႃး ႁူး ၶုမ် ငရၢႆး ၼၼ်ႉ လႆႈ ၶၢမ်ႇ တၢင်း ဢၼ် ဢၢပ်ႈ ဝႆႉ ၵႃႈတီႈ လၢဝ် ၼၼ်ႉ ဝႆႉ ယဝ်ႉ။- 2လၢဝ် ၼၼ်ႉ၊မိူဝ်ႈ ဢၼ် ၽုၺ်ႇ ႁူး ၶုမ် ငရၢႆး ၼၼ်ႉ၊ၵႂၼ်း ၽႆး ဢွၵ်ႇ ႁူး ၶုမ် ငရၢႆး မႃး ထၢၼ်ႈပေႃး မိူၼ် ၸိူဝ်ႉ ၼင်ႇ ၵႂၼ်း တဝ်ႈ ၽႆး လူင် ဢေႃႈ။ ၵွပ်ႈပိူဝ်ႈ ၵႂၼ်း ၽႆး ဢၼ် ဢွၵ်ႇ ႁူး ၶုမ် မႃး ၼၼ်ႉ လႄႈ သၢႆလႅင်း ၵၢင်ဝၼ်း၊ဢိၵ်ႇတင်း ဢႃႇၵႃႇသႃႉ ၵၢင်ႁၢဝ် ၵၢမ်ႈ မိုတ်ႈ လပ်းသိင်ႇ ၵႂႃႇ ဢေႃႈ။- 3မႅင်း ၸၵ်းတႅၼ် တင်းလၢႆ မိၼ် ဢွၵ်ႇ သေ ၵႃႈၼႂ်း ၵႂၼ်း ၽႆး မႃး သေလႄႈ လူင်း ၸူး ၵႃႈၼိူဝ် လိၼ်မိူင်း ဢေႃႈ။ မႅင်း ၸၵ်းတႅၼ် ၸိူဝ်း ၼၼ်ႉ လႆႈ ဢႃႇၼႃႇ တၼ်းၶူဝ်း မိူၼ် ၸိူဝ်ႉ ၼင်ႇ ဢႃႇၼႃႇ တၼ်းၶူဝ်း မႅင်းငေႃး ၵႃႈၼိူဝ် လိၼ်မိူင်း ၼႆႉ ဢေႃႈ။- 4ၶဝ် ဢမ်ႇ လႆႈ ဢၶႂၢင်ႉ ဢၼ် တၵ်း ပၼ် ၽေး တုၵ်ႉၶႃႉ တီႈ ပၢင်ႇ ယိူဝ်ႈယႃႈ၊ဢမ်ႇၼၼ် တီႈ တူၼ်ႈမႆႉ၊ဢိၵ်ႇတင်း တီႈ တူၼ်ႈ ဢၼ် လိပ်း ဢၼ် ၶဵဝ် လႂ် ၸိူဝ်း ၼၼ်ႉ လႃးလႃး လႄႈ ၵူၺ်း လႆႈ ဢၶႂၢင်ႉ ဢၼ် တၵ်း ပၼ် ၽေး တုၵ်ႉၶႃႉ တီႈ ၶဝ် ၸိူဝ်း ဢၼ် ဢမ်ႇ လႆႈ ၶၢမ်ႇ တၢင်း ဢၼ် ဢဝ် တၼ်းသိၵ်ႈ ၽြႃးပဵၼ်ၸဝ်ႈ တွၵ်ႇ ဝႆႉ ၵႃႈတီႈ ၼႃႈၽၢၵ်ႇ ၶဝ် ၸိူဝ်း ၼၼ်ႉ ဢေႃႈ။- 5မႅင်း ၸၵ်းတႅၼ် ၸိူဝ်း ၼၼ်ႉ၊ဢမ်ႇ လႆႈ ဢၶႂၢင်ႉ ဢဝ် ၵူၼ်း ၸိူဝ်း ၼၼ်ႉ တၢႆ။ တေ လႆႈ ၼိၵ်ႈၸၢၵ်ႈ ငႅၼ်းသႄး ၶဝ် ႁႃႈ လိူၼ် ၵူၺ်း ဢေႃႈ။ ဝူၺ်ႇတၼႃႇ ဢၼ် ၸဵပ်း ၵႅၼ်း ၼၼ်ႉ၊ပဵၼ် ၸိူဝ်ႉ ၼင်ႇ ဝူၺ်ႇတၼႃႇ ဢၼ် ၵွင်ႉ မႅင်းငေႃး ၸီႈ ၼၼ်ႉ ဢေႃႈ။- 6ၼႂ်း ၸူဝ်ႈ ႁႃႈ လိူၼ် ၼၼ်ႉ၊ၵူၼ်း တင်းလၢႆ တၵ်း သွၵ်ႈႁႃ တၢင်းတၢႆ ဢေႃႈ။ သွၵ်ႈႁႃ သေၵေႃႈ ဢမ်ႇ ထူပ်း လႆႈ။ ပိၵ်ႉသမ်ႉ ၶႂ်ႈ တၢႆ သေၵေႃႈ ၶုၼ် တၢႆ တၵ်း လႅၼ်ႈပၢႆႈ ပႅတ်ႈ ၶဝ် ဢေႃႈ။ 7တူဝ် ႁၢင်ႈ မႅင်း ၸၵ်းတႅၼ် ၸိူဝ်း ၼၼ်ႉ၊မိူၼ် ၸိူဝ်ႉ ၼင်ႇ ႁၢင်ႈၽၢင် မႃႉ ဢၼ် ႁၢင်ႈ ႁႅၼ်း ဝႆႉ၊ပုၼ်ႈ တၵ်း တိုၵ်းသိုၵ်း ၼၼ်ႉ လႄႈ ၵႃႈၼိူဝ် ႁူဝ် ၶဝ် ၵေႃႈ၊တိုဝ်း ၶိူင်ႈပိူင် ဢၼ် မိူၼ် ၸိူဝ်ႉ ၼင်ႇ သရၽူႇ ၶမ်း ၼၼ်ႉ ဢေႃႈ။ ၼႃႈ ၶဝ် ၵေႃႈ မိူၼ် ၸိူဝ်ႉ ၼင်ႇ ၼႃႈ ၵူၼ်း ဢေႃႈ။- 8ၶူၼ်ႁူဝ် ၶဝ် ၵေႃႈ၊မိူၼ် ၸိူဝ်ႉ ၼင်ႇ ၶူၼ်ႁူဝ် ၽူႈယိင်း ဢေႃႈ။ ၶဵဝ်ႈ ၶဝ် သမ်ႉ၊မိူၼ် ၸိူဝ်ႉ ၼင်ႇ ၶဵဝ်ႈ သၢင်ႇသီႈ ဢေႃႈ။- 9ႁူဝ်ဢူၵ်း ၶဝ် ၼၼ်ႉ၊မိူၼ် ၸိူဝ်ႉ ၼင်ႇ ၶႅပ်း လဵၵ်း ဢၼ် ႁႄႉ ၼႃႈ ဢူၵ်း ၼၼ်ႉ လႄႈ သဵင် ပိၵ်ႇ ၶဝ် ၼၼ်ႉ ၵေႃႈ၊မိူၼ် ၸိူဝ်ႉ ၼင်ႇ သဵင် လေႃႉမႃႉသိုၵ်း ၼမ်ၼႃႇ ဢၼ် ၶုၼ်ႇလႅၼ်ႈ ၵႂႃႇ တိုၵ်းသိုၵ်း ၼၼ်ႉ ဢေႃႈ။- 10ႁၢင် ၶဝ် ၵေႃႈ၊မီး ၵွင်ႉ မိူၼ် ၸိူဝ်ႉ ၼင်ႇ ၵွင်ႉ မႅင်းငေႃး လႄႈ ၶဝ် ဢဝ် တင်း ႁၢင် ၶဝ် ၼၼ်ႉ သေလႄႈ ပၼ် ၽေး တုၵ်ႉၶႃႉ တီႈ ၵူၼ်း တင်းလၢႆ ႁႃႈ လိူၼ် ဢေႃႈ။- 11ၶုၼ်ႁေႃၶမ်း ၶဝ် ၸမ်ႉ၊ပဵၼ် တမၢၼ်ႇ ဢၼ် ဢုပ်ႉပိူင်ႇ ႁူး ၶုမ် ငရၢႆး ၼၼ်ႉ လႄႈ ၸိုဝ်ႈသဵင် မၼ်း ၵႃႈၼႂ်း ၵႂၢမ်း ႁေႇပြႄး၊ၼၼ်ႉ ႁွင်ႉဝႃႈ၊ "ဢႃႇပတ်ႉတုင်ႇ၊" ဝႃႈၼႆ လႄႈ၊ၼႂ်း ၵႂၢမ်း ၵရိၵ်ႉ၊သမ်ႉ ႁွင်ႉဝႃႈ၊ "ဢႃႇပေႃးလျုၼ်ႇ၊" (ဢၼ် ပွင်ႇဝႃႈ၊ "ၶုၼ် ယႃႉ လု ယႃႉလႅဝ်၊") ဝႃႈ ၼင်ႇ ၼႆ ဢေႃႈ။ 12ၽေး တၢင်း ဢၼ် လုလႅဝ် မဵဝ်း ၼိုင်ႈ ပူၼ်ႉ ၵႂႃႇ ယဝ်ႉ လႄႈ ၵမ်းလိုၼ်း ယင်း မီး ၽေး တၢင်း ဢၼ် လုလႅဝ် ထႅင်ႈ သွင် မဵဝ်း ဢၼ် တၵ်း ႁွတ်ႈမႃး ၼၼ်ႉ လူးၵွၼ်ႇ ဢေႃႈ။ 13မိူဝ်ႈ ၼၼ်ႉ တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ၊ပဝ်ႇ ၼႄးၶရႃႇ မၼ်း လႄႈ ၵဝ် လႆႈ ငိၼ်း သဵင် လၢတ်ႈ ၵႂၢမ်း ဢွၵ်ႇ မႃး သေ ၵႃႈတီႈ သီႇၸဵင်ႇ ၶဵင်ႇ တၢင်းလူႇ ၶမ်း ဢၼ် မီး ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ သေယဝ်ႉ၊- 14လၢတ်ႈ တီႈ တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ လႄႈ ဝႃႈ၊ "ပွႆႇ တမၢၼ်ႇၵၢင်ႁၢဝ် သီႇ ပႃး ဢၼ် ၶၢမ်ႇ တၢင်း ဢၼ် မတ်ႉ ဝႆႉ ၵႃႈတီႈ မႄႈၼမ်ႉ လူင် ဢုၽရတ်ႉ၊ၸိူဝ်း ၼၼ်ႉ လွတ်ႈ တႃႉ၊" ဝႃႈ ၼင်ႇ ၼႆ ဢေႃႈ။- 15ႁဵတ်း ၼၼ် လႄႈ တမၢၼ်ႇၵၢင်ႁၢဝ် သီႇ ပႃး ၼၼ်ႉ လႆႈ လွတ်ႈ လႄႈ ၶဝ် မႄးႁႅၼ်း ဝႆႉ ပုၼ်ႈ ၶိင်ႇ ၼႃႇရီႇ၊ပုၼ်ႈ ဝၼ်း၊ပုၼ်ႈ လိူၼ်၊ပုၼ်ႈ ပီ ၼၼ်ႉ၊ႁႂ်ႈလႆႈ ဢဝ်တၢႆ ၵူၼ်း တင်းလၢႆ သၢမ် ပုၼ်ႈ ပုၼ်ႈ ၼိုင်ႈ ဢေႃႈ။- 16ၵဝ် လႆႈ ငိၼ်း ဝႃႈ၊တၢင်း ဢၼ် ၼပ်ႉဢၢၼ်ႇ ၵူၼ်းသိုၵ်း ၶီႇ မႃႉ ၼၼ်ႉ မီး သွင် ပၢၵ်ႇ လၢၼ်ႉ ဢေႃႈ။- 17ၵႃႈၼႂ်း ပျႃႇတိၵ်ႈ ၼိမိၵ်ႈ ၵဝ် ၼၼ်ႉ၊ၵဝ် လႆႈ ႁၼ် မႃႉ တင်း ၵူၼ်းသိုၵ်း ၶီႇ မႃႉ၊ဢၼ် ၶႅပ်း ႁႄႉ ၼႃႈ ဢူၵ်း ၶဝ် လႅင် မိူၼ် ၽႆး လႄႈ သွမ်ႇ မိူၼ်ၼင်ႇ သႅင်ၼီႇလႃႇ၊သမ်ႉ လိူင် မိူၼ်ၼင်ႇ ၵၢၼ်ႉ ၼၼ်ႉ ဢေႃႈ။ ႁူဝ် မႃႉ ၸိူဝ်း ၼၼ်ႉ၊မိူၼ် ၸိူဝ်ႉ ၼင်ႇ ႁူဝ် သၢင်ႇသီႈ လႄႈ ၵႃႈၼႂ်း သူပ်း ၶဝ် ၼၼ်ႉ ဢွၵ်ႇ ၽႆး ဢွၵ်ႇ ၵႂၼ်း၊ဢိၵ်ႇတင်း ဢွၵ်ႇ ၽႆး ၵၢၼ်ႉ ယူႇ ဢေႃႈ။- 18ၵူၼ်း တင်းလၢႆ သၢမ် ပုၼ်ႈ ပုၼ်ႈ ၼိုင်ႈ၊လႆႈ တၢႆ လူၺ်ႈ ၽေး သၢမ် မဵဝ်း ဢၼ် ပဵၼ် ၽေး ၽႆး၊ၽေး ၵႂၼ်း တင်း ၽေး ၽႆး ၵၢၼ်ႉ ဢၼ် ဢွၵ်ႇ သူပ်း မႃႉ၊မႃး ၼၼ်ႉ ဢေႃႈ။- 19လွင်ႈ မၼ်း ၸမ်ႉ၊ဢႃႇၼႃႇ တၼ်းၶူဝ်း မႃႉ ၸိူဝ်း ၼၼ်ႉ၊မီး ၼႂ်း သူပ်း ၶဝ် တင်း မီး ၵႃႈတီႈ ႁၢင် ၶဝ် လႄႈ ႁၢင် ၶဝ် ၼၼ်ႉ မိူၼ် ၸိူဝ်ႉ ၼင်ႇ ငူး တင်းလၢႆ ဢၼ် မီး ႁူဝ် သေယဝ်ႉ၊ၶဝ် ဢဝ် တင်း ႁၢင် ၶဝ် ၼၼ်ႉ ပၼ် ၽေး ဢုပၢတ်ႈ တီႈ ၵူၼ်း တင်းလၢႆ ဢေႃႈ။ 20ၵူၼ်း ၸိူဝ်း ဢၼ် ယင်း ၵိုတ်း ယင်း ၵျၢၼ်ႇ ဝႆႉ၊ဢမ်ႇ လႆႈ တၢႆ လူၺ်ႈ ၽေး ဢုပၢတ်ႈ ၼၼ်ႉ ၸမ်ႉ၊ယင်း ဢမ်ႇ ပႄႇပႅတ်ႈ သေ တၢင်းၵမ် တၢင်းၵျၢင်ႉ ၵဝ်ႇ ၶဝ်၊ယင်း ဢမ်ႇ ပႄႇပႅတ်ႈ သေ တၢင်း ဢၼ် ဝႆႈ ၽီ လႂ်၊ဝႆႈ ႁုၼ်ႇႁၢင်ႈသၢင်းထု ၶမ်း၊ဝႆႈ ႁုၼ်ႇႁၢင်ႈသၢင်းထု ငိုၼ်း၊ဝႆႈ ႁုၼ်ႇႁၢင်ႈသၢင်းထု တွင်း၊ဝႆႈ ႁုၼ်ႇႁၢင်ႈသၢင်းထု မၢၵ်ႇႁိၼ်၊ဢိၵ်ႇတင်း ဝႆႈ ႁုၼ်ႇႁၢင်ႈသၢင်းထု မႆႉ၊ဢၼ် ဢဝ် တင်း မိုဝ်း တူဝ်ၸဝ်ႈၵဝ်ႇ ႁဵတ်း လႄႈ၊ပဵၼ် ႁုၼ်ႇႁၢင်ႈသၢင်းထု ဢၼ် ဢမ်ႇ ၸၢင်ႈ ႁၼ်၊ဢမ်ႇ ၸၢင်ႈ ငိၼ်း၊ဢမ်ႇ ၸၢင်ႈ ပႆ လႆႈ ၸိူဝ်း ၼၼ်ႉ ဢေႃႈ။- 21ၶဝ် ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သေ ၵႃႈတီႈ ၼႂ်း တၢင်း ဢၼ် ဢဝ် ဢသၢၵ်ႈ ၵူၼ်းတၢႆ၊တၢင်း ဢၼ် ႁဵတ်း ၽီ မေႃႇ၊တၢင်း ဢၼ် ႁဵတ်း ၵိလေႇသႃႇ ဢၼ် ဢမ်ႇတြႃး၊တၢင်း ဢၼ် လၵ်ႉ ဢၼ် လိူတ်ႇ ၸိူဝ်း ၼၼ်ႉ လႄႈ ယူႇ ဢေႃႈ။
Copyright
Learn More


text:
1ၸဝ်ႈ ယေႇသု၊ၵေႃႈ ၶီႇႁိူဝ်း သေလႄႈ ၶၢမ်ႈ ပွၵ်ႈ ၶိုၼ်း မိူဝ်း ၵႂႃႇ ၵႃႈတီႈ ဝဵင်း တူဝ်ၸဝ်ႈၵဝ်ႇ သေ ဢေႃႈ။- 2မိူဝ်ႈ ၼၼ်ႉ၊ၵူၼ်း ၵမ်ႈၽွင်ႈ ႁၢမ် ၵူၼ်းတၢႆၽၢၵ်ႇ ဢၼ် ၼွၼ်း ယူႇ ၵႃႈၼိူဝ် သၢတ်ႇ ၼၼ်ႉ ၵေႃႉ ၼိုင်ႈ မႃး သူင်ႇ တီႈ မၼ်းၸဝ်ႈ ဢေႃႈ။ မၼ်းၸဝ်ႈ ႁုႁၼ် တၢင်းယုမ်ႇမၢတ်ႈ ၶဝ် ယႂ်ႇ ထၢၼ်ႇ ႁိုဝ် ၼၼ်ႉ လႄႈ လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "လုၵ်ႈၸၢႆး ၵဝ်႟၊ဝႆႉၸႂ် ႁတ်းႁၢၼ် တႃႉ။ ဢပျတ်ႈ မႂ်း ၸိုင်၊လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3ၵမ်း ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ လၢတ်ႈ ၼႂ်း ၸႂ် ၶဝ် လႄႈ ဝႃႈ၊ "ၵေႃႉ ၼႆႉ လၢတ်ႈ ၵႂၢမ်း လူလၢႆ ပူၼ်ႉလိူဝ် ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 4ၸဝ်ႈ ယေႇသု၊ႁုႁၼ် တၢင်းၵျၢမ်ႇတၢင်းပွင် ၼႂ်း ႁူဝ်ၸႂ် ၶဝ် လႄႈ လၢတ်ႈ ဝႃႈ၊ "ႁဵတ်းသင် လႄႈ သူ ၶႆႈၸႂ် လွင်ႈ ဢၼ် ဢမ်ႇလီ ၼႂ်း ႁူဝ်ၸႂ် သူ။- 5ၵႂၢမ်း ၶေႃႈ လႂ် လၢတ်ႈ ငၢႆႈ သေ ၶေႃႈ လႂ်၊ 'ဢပျတ်ႈ မႂ်း ၸိုင်၊ပွႆႇလွတ်ႈ ယဝ်ႉ၊' ဝႃႈ ၼင်ႇ ၼႆ ၼၼ်ႉ လၢတ်ႈ ငၢႆႈ ႁိုဝ်း။ 'လုၵ်ႉ လႄႈ ပႆ တၢင်း ၵႂႃႇ တႃႉ၊' ဝႃႈ ၼင်ႇ ၼႆ ၼၼ်ႉ လၢတ်ႈ ငၢႆႈ ႁိုဝ်း။- 6ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵဝ် တၵ်း ၼႄပျႃး တီႈ သူ လွင်ႈ ဢၼ် လုၵ်ႈၵူၼ်း၊မီး ဢႃႇၼႃႇ တၼ်းၶူဝ်း ၼႂ်း လေႃးၵႃႉ ၼႆႉ၊ ပုၼ်ႈ ဢၼ် ပွႆႇလွတ်ႈ ဢပျတ်ႈ လႆႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 7လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "လုၵ်ႉ တႃႉ။ ဢဝ် သၢတ်ႇ တီႈ ၼွၼ်း မႂ်း လႄႈ ပွၵ်ႈ မိူဝ်း ႁိူၼ်း မႂ်း တႃႉ၊" ဝႃႈ ၼင်ႇ ၼႆ ဢေႃႈ။ ၵေႃႉ ၼၼ်ႉ ၵေႃႈ လုၵ်ႉ လႄႈ မိူဝ်း ၵႂႃႇ သေ ဢေႃႈ။- 8မိူဝ်ႈ ဢၼ် ၵူၼ်း တင်းလၢႆ လႆႈ ႁၼ် ၼၼ်ႉ ၶဝ် ဢၢမ်း ၼႃႇ လႄႈ ဢွၼ်ၵၼ် ယွင်ႈယေႃး ၽြႃးပဵၼ်ၸဝ်ႈ ဢၼ် ဢဝ် တၼ်းၶူဝ်း ၸိူဝ်ႉ ၼင်ႇ ၼၼ် ဢၢပ်ႈပၼ် တီႈ ၵူၼ်း ၼၼ်ႉ ဢေႃႈ။ 9ၸဝ်ႈ ယေႇသု၊ဢွၵ်ႇ သေ တီႈ ၼၼ်ႈ ၵႂႃႇ လႄႈ မိူဝ်ႈ ဢၼ် ပႆ ၸွမ်း တၢင်း ၵႂႃႇ ယူႇ ၼၼ်ႉ ထူပ်း ႁၼ် ၵူၼ်းၵဵပ်းၶွၼ်ႇ ၵေႃႉ ၼိုင်ႈ ဢၼ် ႁွင်ႉ ႁဵၵ်ႈ ၸိုဝ်ႈ မတ်ႈထႄႇ၊ဢၼ် ၼင်ႈ ယူႇ ၵႃႈၼႂ်း လုမ်း ၵဵပ်းၶွၼ်ႇ ယူႇ ၼၼ်ႉ ဢေႃႈ။ မၼ်းၸဝ်ႈ ႁွင်ႉ မတ်ႈထႄႇ၊လႄႈ ဝႃႈ၊ "မႃး ၸွမ်း ၵဝ် တႃႉ၊" ဝႃႈ ၼင်ႇ ၼႆ လႄႈ။ မတ်ႈထႄႇ၊လုၵ်ႉ ၸွမ်း မၼ်းၸဝ်ႈ ၵႂႃႇ ဢေႃႈ။ 10ၼႂ်း မိူဝ်ႈ ဢၼ် ၸဝ်ႈ ယေႇသု၊ၼင်ႈ ၵိၼ် ၶဝ်ႈ ယူႇ ၵႃႈၼႂ်း ႁိူၼ်း မၼ်း ၼၼ်ႉ ၵူၼ်းၵဵပ်းၶွၼ်ႇ လႂ် တင်း ၵူၼ်းႁၢႆႉ ၼမ်ၼႃႇ ဢွၼ်ၵၼ် မႃး ၵိၼ် လူၺ်ႈ ၵၼ် တင်း မၼ်းၸဝ်ႈ၊ဢိၵ်ႇတင်း တပႄးၸဝ်ႈ တင်းလၢႆ ဢေႃႈ။- 11ၵူၼ်း ၵိူင်း ၽႃႇရိသႄး၊ၶဝ် ႁၼ် လွင်ႈတၢင်း ၼၼ်ႉ လႄႈ တွင်ႈထၢမ် တီႈ တပႄးၸဝ်ႈ တင်းလၢႆ လႄႈ ဝႃႈ၊ "ႁဵတ်းသင် လႄႈ သြႃႇ ၸဝ်ႈ သူ ၼၼ်ႉ ၵိၼ် ၵုမ်ႇ လူၺ်ႈ ၵၼ် တင်း ၵူၼ်းၵဵပ်းၶွၼ်ႇ လႂ်၊ဢိၵ်ႇတင်း ၵူၼ်းႁၢႆႉ ၸိူဝ်း ၼၼ်ႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊လႆႈ ငိၼ်း လႄႈ ၶိုၼ်း လၢတ်ႈ လႄႈ ဝႃႈ၊ "ၵူၼ်း ယူႇ လီ ဢမ်ႇ လူဝ်ႇ သြႃႇ မေႃယႃ။ ၵူၼ်းၶႆႈၵူၼ်းပဵၼ် ၵူၺ်း လူဝ်ႇ သြႃႇ မေႃယႃ ဢေႃႈ။- 13ၵႂၢမ်း ၵျၢမ်းလိၵ်ႈ ဢၼ် ဝႃႈ၊ 'ၵဝ် ၵျိူၵ်ႈ တၢင်းႁၵ်ႉ ၵရုၼႃႇ လိူဝ်တွၼ်း ၼႃႇ သေ တၢင်းလူႇ တၢင်းတၢၼ်း ဢေႃႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ဢီႈသင် ၸိုင်၊ၵႂႃႇ သွၼ် ဢဝ် လူးၵွၼ်ႇ တႃႉ။ ၵွပ်ႈသင် လႄႈ ဝႃႈၼႆ ၸမ်ႉ၊ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း သိုဝ်ႈတေႃႇ တင်းလၢႆ ဢမ်ႇၸႂ်ႈ။ မႃး ပုၼ်ႈတႃႇ ႁႂ်ႈလႆႈ ႁွင်ႉ ဢဝ် ၵူၼ်း ၸိူဝ်း ဢၼ် မီး ဢပျတ်ႈ တင်းလၢႆ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊တပႄး သြႃႇ ယူဝ်းႁၢၼ်ႇ ၸိူဝ်း ၼၼ်ႉ မႃး တီႈ ၸဝ်ႈ ယေႇသု၊လႄႈ တွင်ႈထၢမ် လဝ်ႈလၢတ်ႈ ဝႃႈ၊ "ႁဝ်းၶႃႈ တင်း ၵူၼ်း ၵိူင်း ၽႃႇရိသႄး၊ၶဝ် ၸိုင်၊ဢွၼ်ၵၼ် ဢမ်ႇ ၵိၼ် တၢင်းၵိၼ် လႄႈ ၵမ်သိၼ် ယူႇ ၶိူဝ်းၶိူဝ်း ယႂ်းယႂ်း ၶႃႈ ဢေႃႈ။ ႁဵတ်းသင် လႄႈ တပႄး ၸဝ်ႈႁဝ်း ၸိူဝ်း ၼႆႉ ယင်း ဢမ်ႇ ၵမ်သိၼ် ဢမ်ႇ ၵိၼ် တၢင်းၵိၼ် ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 15ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ၸွင်ႇ တွၼ်ႉ ႁၼ် ၵူၼ်း ဢၼ် ၶဝ်ႈ ပွႆး သွင်ႇ မၢင်ႇၵလႃႇ တင်းလၢႆ မႆႈၸႂ် ၶီၸႂ် ပွင်ႉၶၢင်း ယၢမ်း မိူဝ်ႈ ဢၼ် လုၵ်ႈၶူၺ် မႂ်ႇ မီး ယူႇ လူၺ်ႈ ၵၼ် တင်း ၶဝ် ယူႇ ၼၼ်ႉ ႁိုဝ်း။ ဢမ်ႇ ပဵၼ် ၸိူဝ်ႉ ၼင်ႇ ၼၼ်။ ၵူၺ်းၵႃႈ၊မိူဝ်ႈ ဢၼ် ၶိင်ႇၶႃႇ မၼ်း ႁွတ်ႈထိုင် မႃး လႄႈ ဢဝ် လုၵ်ႈၶူၺ် မႂ်ႇ ၽၢတ်ႇ သေ ၶဝ် ၵႂႃႇ ၼၼ်ႉ ၶဝ် ၸင်ႇ တၵ်း ၵမ်သိၼ် ဢမ်ႇ ၵိၼ် တၢင်းၵိၼ် ဢေႃႈ။ 16"ၽူႈလႂ် ဢမ်ႇ ဢဝ် ၽႃႈ ၽႅၼ်ႇ ဢၼ် မႂ်ႇ ၽုင် ၵုပ်း ၶူဝ်း ၵဝ်ႇ။ ပေႃး ၽုင် ၵုပ်း ၸိုင်၊ၽႃႈ ၽႅၼ်ႇ မႂ်ႇ ၼၼ်ႉ တၵ်း ႁုတ်ႉ ၸၼ် လႄႈ ႁဵတ်း ႁႂ်ႈ ၶူဝ်း ၵဝ်ႇ ၼၼ်ႉ ႁူး မၼ်း ယဵင်ႈၶႅၼ်း တၵ်း ယႂ်ႇ ၵႂၢင်ႈ မႃး ဢေႃႈ။- 17မိူၼ်ၼင်ႇ ၼၼ် ၽူႈလႂ် ဢမ်ႇ ဢဝ် ၼမ်ႉမၢၵ်ႇၸပိတ်ႉ ဢၼ် မႂ်ႇ သႂ်ႇ ၼႂ်း ထူင်ၼင် ဢၼ် ၵဝ်ႇ။ ပေႃး သႂ်ႇ ၸိုင်၊ထူင်ၼင် ၼၼ်ႉ တၵ်း တႅၵ်ႇ လႄႈ ၼမ်ႉမၢၵ်ႇၸပိတ်ႉ ၼၼ်ႉ တၵ်း ႁူဝ်ႈ တၵ်း လႆ ၵူၺ်းဢမ်ႇၵႃး၊ထူင်ၼင် ၼၼ်ႉ တၵ်း လု ပႅတ်ႈ လၢႆ လၢႆ ဢေႃႈ။ ပိူဝ်ႈ ၼႆ လႄႈ ၼမ်ႉမၢၵ်ႇၸပိတ်ႉ ဢၼ် မႂ်ႇ ၸိုင်၊ၸၢင်ႈ သႂ်ႇ ၼႂ်း ထူင်ၼင် ဢၼ် မႂ်ႇ ဢေႃႈ။ ပေႃး သႂ်ႇ ၸိုင်၊တင်း သွင် မဵဝ်း ၸင်ႇ တၵ်း ဢမ်ႇ လု ဢမ်ႇ သုမ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 18ယၢမ်း မိူဝ်ႈ ဢၼ် ၸဝ်ႈ ယေႇသု၊ယင်း ႁေႃးလၢတ်ႈ ၸိူဝ်ႉ ၼင်ႇ ၼႆ ယူႇ ၼၼ်ႉ ၽွင်းမိူင်း ၵူၼ်း မဵဝ်း ၵျူး၊ၶဝ် ၵေႃႉ ၼိုင်ႈ၊မႃး ၶုပ်ႉမူပ်ႇ ၵႃႈတီႈ ၽၢႆႇၼႃႈ မၼ်းၸဝ်ႈ လႄႈ လဝ်ႈလၢတ်ႈ ဝႃႈ၊ "လုၵ်ႈယိင်း ၵဝ်ၶႃႈ တၢႆ ၵႂႃႇ တေႃႈလဵဝ် ၼႆႉ ၵူၺ်း ၶႃႈ ဢေႃႈ။ ၼႂ်းဝႃႈၼၼ် သေၵေႃႈ၊ၶႅၼ်းတေႃႈ မႃး လႄႈ ဢဝ် မိုဝ်း တၢင်ႇ ပၼ် ၵႃႈၼိူဝ် မၼ်း သေၵမ်း ၶႃႈ။ ဢသၢၵ်ႈ မၼ်း တၵ်း ၶိုၼ်းလိပ်း မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈ ယေႇသု၊လုၵ်ႉ လႄႈ ၸွမ်း ၵေႃႉ ၼၼ်ႉ ၵႂႃႇ ဢေႃႈ။ တပႄးၸဝ်ႈ ၵေႃႈ ၵႂႃႇ ၸွမ်း ဢေႃႈ။ 20မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ ႁိူၼ်း မႃး ၼၼ်ႉ၊ မႄႈယိင်း ၵေႃႉ ၼိုင်ႈ ဢၼ် ၸပ်း တၢင်းပဵၼ် လိူတ်ႈ တူၵ်း ဢမ်ႇထၢတ်ႇ လႆႈ သိပ်း သွင် ပီ ယဝ်ႉ ၼၼ်ႉ ၵႂႃႇ ၽၢႆႇ တၢင်းလင် မၼ်းၸဝ်ႈ လႄႈ ယိပ်း တိူဝ်ႉ ပိၵ်ႇသိူဝ်ႈ မၼ်းၸဝ်ႈ ဢေႃႈ။- 21မၼ်း ထၢင်ႇ ၵႃႈၼႂ်း ၸႂ် ဝႃႈ၊ "ပေႃး ၵဝ် လႆႈ တိူဝ်ႉ လႆႈ ယိပ်း သိူဝ်ႈၶူဝ်း မၼ်းၸဝ်ႈ ၵူၺ်း ၵေႃႈ ၵဝ် တၵ်း ၸိုၼ်ႈ ႁၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 22မၼ်းၸဝ်ႈ ဝၢႆႇ တူၺ်း လႄႈ ႁၼ် မၼ်း သေယဝ်ႉ လၢတ်ႈ ဝႃႈ၊ "လုၵ်ႈယိင်း ၵဝ်႟၊ဝႆႉၸႂ် ႁတ်းႁၢၼ် တႃႉ။ တၢင်းယုမ်ႇမၢတ်ႈ မႂ်း ၼၼ်ႉ ႁဵတ်း ႁႂ်ႈ ယေႃးၵႃႇ မႂ်း ၸိုၼ်ႈ ႁၢႆ ယဝ်ႉ၊" ဝႃႈ ၼင်ႇ ၼႆ လႄႈ ၼႂ်း ၶိင်ႇ ၼၼ်ႉ ၵမ်းလဵဝ် မႄႈယိင်း ၼၼ်ႉ ယေႃးၵႃႇ မၼ်း ႁၢႆ ၵႂႃႇ ဢေႃႈ။ 23ၵမ်း ၼၼ်ႉ၊ၸဝ်ႈ ယေႇသု၊ႁွတ်ႈထိုင် ႁိူၼ်း ၽွင်းမိူင်း ၼၼ်ႉ ၵႂႃႇ လႄႈ မိူဝ်ႈ ဢၼ် ၶဝ်ႈ ႁိူၼ်း ၵႂႃႇ ၼၼ်ႉ မၼ်းၸဝ်ႈ ႁၼ် ၵူၼ်း ပဝ်ႇပီႇ ပဝ်ႇ ၼႄး ၼႂ်း ပၢင် မႃႇသႃႇ၊ဢိၵ်ႇတင်း ၵူၼ်း ၼမ်ၼႃႇ ဢူၼ် ဢဵၼ် မေႃးမႄး ယူႇ ဢေႃႈ။- 24မၼ်းၸဝ်ႈ လၢတ်ႈ တီႈ ၵူၼ်း ၸိူဝ်း ၼၼ်ႉ လႄႈ ဝႃႈ၊ "ဢွၵ်ႇ ၵႂႃႇ ၵူႈၵေႃႉၵူႈၵူၼ်း တႃႉ။ လုၵ်ႈယိင်း သၢဝ် ဢွၼ်ႇ ၼႆႉ တၢႆ ယဝ်ႉ ဢမ်ႇၸႂ်ႈ။ မၼ်း ၼွၼ်းလပ်း ယူႇ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ ၵူၼ်း ၸိူဝ်း ၼၼ်ႉ ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ ဢေႃႈ။- 25ဝၢႆးသေ ၵူၼ်း ၸိူဝ်း ၼၼ်ႉ ဢွၵ်ႇ ၵႂႃႇ မူတ်း ၸိုင်၊မၼ်းၸဝ်ႈ ၶဝ်ႈ ႁွင်ႈ ၼွၼ်း ၼၢင်းယိင်း ဢွၼ်ႇ ၼၼ်ႉ ၵႂႃႇ သေယဝ်ႉ၊ယိပ်း ဢဝ် မိုဝ်း မၼ်း လႄႈ မၼ်း ၵေႃႈ လုၵ်ႉ ၶိုၼ်ႈ မႃး ၵမ်းလဵဝ် ဢေႃႈ။- 26ၶၢဝ်ႇငၢဝ်း လွင်ႈတၢင်း ၼႆႉ ဢွၼ်ၵၼ် ဢုပ်ႇ လၢတ်ႈ ၵၼ် ၸွတ်ႇတူဝ်ႈ ၵႂႃႇ တင်း မိူင်း ဢေႃႈ။ 27ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ လႄႈ ယၢမ်း မိူဝ်ႈ ဢၼ် ပႆ ၵႂႃႇ ယူႇ ၼၼ်ႉ ၵူၼ်းတႃမွတ်ႇ သွင် ၵေႃႉ ႁွင်ႉ ပၢဝ်ႇ ၸွမ်းလင် မၼ်းၸဝ်ႈ လႄႈ ဝႃႈ၊ "လုၵ်ႈ တႃႇဝိတ်ႈ၊ၼႆႉ႟၊ဢဵတ်းလူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 28မိူဝ်ႈ ဢၼ် ၸဝ်ႈ ယေႇသု၊ၶဝ်ႈ ႁိူၼ်း ၵႂႃႇ ယဝ်ႉ ၼၼ်ႉ ၶဝ် သွင် ၵေႃႉ ၵေႃႈ ၶဝ်ႈ ၸွမ်း ၵႂႃႇ ဢေႃႈ။ မၼ်းၸဝ်ႈ ၸင်ႇ ထၢမ် လႄႈ ဝႃႈ၊ "ၵဝ် ၸွႆႈ သူ လႆႈ ယူႇ ဝႃႈၼႆ၊ၸွင်ႇ သူ သွင် ၵေႃႉ ယုမ်ႇ ႁိုဝ်း၊" ဝႃႈ ၼင်ႇ ၼႆ လႄႈ၊ ၶဝ် သွင် ၵေႃႉ ၵေႃႈ လဝ်ႈလၢတ်ႈ လႄႈ ဝႃႈ၊ "ႁဝ်းၶႃႈ ယုမ်ႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 29ၵမ်း ၼၼ်ႉ၊မၼ်းၸဝ်ႈ တိူဝ်ႉ မၢၵ်ႇတႃ ၶဝ် သွင် ၵေႃႉ လႄႈ လၢတ်ႈ ဝႃႈ၊ "ႁႂ်ႈ ပဵၼ် ၸွမ်းၼင်ႇ တၢင်းယုမ်ႇမၢတ်ႈ သူ ၼၼ်ႉ တႃႉ၊" ဝႃႈ ၼင်ႇ ၼႆ လႄႈ၊- 30မၢၵ်ႇတႃ ၶဝ် သွင် ၵေႃႉ သႂ် လႅင်း မႃး ၵမ်းလဵဝ် ဢေႃႈ။ ၸဝ်ႈ ယေႇသု၊သမ်ႉ ႁၢမ်ႈတၢပ်ႈ ၶဝ် လႄႈ ဝႃႈ၊ "သူ ယႃႇပေ လၢတ်ႈ လွင်ႈ ၼႆႉ ႁႂ်ႈ ပိူၼ်ႈ ႁု၊" ဝႃႈ ၼင်ႇ ၼႆ ဢေႃႈ။ 31ၵူၺ်းၵႃႈ၊ၶဝ် သွင် ၵေႃႉ ၵႂႃႇ လႄႈ မွၵ်ႇလၢတ်ႈ ၶၢဝ်ႇငၢဝ်း လွင်ႈ မၼ်းၸဝ်ႈ ႁႂ်ႈ သႃႇ ႁူင် ၸွတ်ႇတူဝ်ႈ ၵႂႃႇ တင်း ဝၢၼ်ႈ တင်း မိူင်း ဢေႃႈ။ 32ဝၢႆးသေ ၶဝ် သွင် ၵေႃႉ ဢွၵ်ႇ ၵႂႃႇ ယဝ်ႉ ၼၼ်ႉ ပိူၼ်ႈ ၸုင် ဢဝ် ၵူၼ်း ဢၼ် ၽီႁၢႆႉ ၶဝ်ႈ လႄႈ ဢမ်ႇ လၢတ်ႈ ၵႂၢမ်း လႆႈ ၼၼ်ႉ ၵေႃႉ ၼိုင်ႈ မႃး ၸူး တီႈ ၸဝ်ႈ ယေႇသု၊ဢေႃႈ။- 33မိူဝ်ႈ ဢၼ် ၽီႁၢႆႉ လႆႈ ၶၢမ်ႇ တၢင်း ဢၼ် ႁေႃႈ ဢွၵ်ႇ ပႅတ်ႈ ယဝ်ႉ ၼၼ်ႉ၊ၵူၼ်းဢႃႉ ၼၼ်ႉ လၢတ်ႈ ၵႂၢမ်း လႆႈ မႃး ဢေႃႈ။ ၵူၼ်း ၵူႈၵေႃႉၵူႈၵူၼ်း ဢၢမ်း ၼႃႇ လႄႈ လၢတ်ႈ ဝႃႈ၊ "လွင်ႈ ၸိူဝ်ႉ ၼင်ႇ ၼႆ ၵႃႈၼႂ်း ၸိူဝ်ႉၶိူဝ်း ဢိသရေး၊ဢမ်ႇ တွၼ်ႉ လႆႈ ႁၼ် သေပွၵ်ႈ၊" ဝႃႈ ၼင်ႈ ၼႆ ဢေႃႈ။ 34ၵူၺ်းၵႃႈ၊ၵူၼ်း ၵိူင်း ၽႃႇရိသႄး၊ၶဝ် လၢတ်ႈ လႄႈ ဝႃႈ၊ "ၵွပ်ႈပိူဝ်ႈ ၶုၼ်ၽီႁၢႆႉ လူင် ပၼ် တၼ်းၶူဝ်း တီႈ မၼ်း လႄႈ မၼ်း ႁေႃႈ ၽီႁၢႆႉ တင်းလၢႆ ဢွၵ်ႇ လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ၸဝ်ႈ ယေႇသု၊လႄႇ လဵပ်ႈ ၵႂႃႇ ထိုင် ၵူႈ ဝၢၼ်ႈ ၵူႈ ဝဵင်း၊ ၵႃႈမီး တင်းသဵင်ႈတင်းလူင် လႄႈ သင်ႇ သွၼ်ပၼ် ၵႃႈၼႂ်း ၸရွပ်ႈ ႁေႃးတြႃး လႂ်၊ႁေႃး လွင်ႈ ၶၢဝ်ႇငၢဝ်း သတၢင်း သိူဝ်းပျေႃႇ လွင်ႈ ဝၢၼ်ႈမိူင်း ၸဝ်ႈ လႂ်၊ဢိၵ်ႇတင်း ႁဵတ်း ႁႂ်ႈ တၢင်းၶႆႈ တၢင်းပဵၼ် ၵူႈၸိူဝ်ႉၵူႈပိူင် ႁၢႆ ဢေႃႈ။- 36မိူဝ်ႈ ဢၼ် မၼ်းၸဝ်ႈ ႁၼ် ၵူၼ်း ၸု ၵူၼ်း တုမ် ၼမ်ၼႃႇ ၼၼ်ႉ ၸိုင်၊မၼ်းၸဝ်ႈ ဢဵတ်းလူ ၶဝ် ၵွပ်ႈပိူဝ်ႈ ၶဝ် ၸိူဝ်း ၼၼ်ႉ ယၢပ်ႇၸႂ် ၶၢၼ်ၸႂ် လႄႈ ၶၢမ်ႇ တၢင်း ဢၼ် ပႅတ်ႈ ဝႆႉ မိူၼ် ၸိူဝ်ႉ ၼင်ႇ ၽုင် သူဝ်း ဢၼ် ဢမ်ႇ မီး ၵူၼ်း လဵင်ႉလူ ၼၼ်ႉ ဢေႃႈ။- 37မၼ်းၸဝ်ႈ ၸင်ႇ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ၶဝ်ႈ ဢၼ် လီ ပၢတ်ႇ မီး ၼမ်ၼႃႇ ဢေႃႈ။ ၵူၺ်းၵႃႈ၊ၵေႃႉ ဢၼ် ပၢတ်ႇ မၼ်း ၼၼ်ႉ မီး ၵေႇ ၼႃႇ ဢေႃႈ။- 38ပိူဝ်ႈ ၼႆ လႄႈ လဝ်ႈ ယွၼ်း တီႈ ၸဝ်ႈၼႃး ႁႂ်ႈ မၼ်း ပွႆႇၸႂ်ႉ ၵူၼ်း ႁဵတ်းၵၢၼ် မႃး ၼမ် ၼမ်၊ပုၼ်ႈ ဢၼ် တၵ်း ပၢတ်ႇ ၶဝ်ႈ ၸိူဝ်း ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၸဝ်ႈ ယေႇသု၊ႁွင်ႉ ဢဝ် တမၢၼ်ႇၸဝ်ႈ သိပ်း သွင် ပႃး ၼၼ်ႉ ၸုတုမ် ၵၼ် ယဝ်ႉ ၸင်ႇ၊ပၼ် ဢႃႇၼႃႇ တၼ်းၶူဝ်း ဢၼ် ပႄႉ ၽီ ပႄႉ ၽိူဝ်ႉ တင်းလၢႆ၊ဢိၵ်ႇတင်း ဢၶႂၢင်ႉ တၼ်းၶူဝ်း ဢၼ် ႁႂ်ႈ တၢင်းၶႆႈတၢင်းပဵၼ် တင်းလၢႆ ၸိုၼ်ႈ ႁၢႆ လႆႈ ၼၼ်ႉ တီႈ ၶဝ် ဢေႃႈ။- 2လိုၼ်း ၼၼ်ႉ မၼ်းၸဝ်ႈ ပွႆႇ ၶဝ် ဢွၵ်ႇ ၵႂႃႇ ႁႂ်ႈလႆႈ ႁေႃးလၢတ်ႈ တြႃး လွင်ႈ မိူင်းၽြႃးပဵၼ်ၸဝ်ႈ၊ဢိၵ်ႇတင်း ႁႂ်ႈ တၢင်းၶႆႈတၢင်းပဵၼ် ပိူၼ်ႈ ၸိုၼ်ႈ ႁၢႆ ဢေႃႈ။- 3မၼ်းၸဝ်ႈ သင်ႇ လၢတ်ႈ တီႈ ၶဝ် လႄႈ ဝႃႈ၊ "ပုၼ်ႈ ၶၢဝ်းတၢင်း သူ ၼၼ်ႉ ယႃႇပေ ပႃး ၵႃႈသင် သေ ၸိူဝ်ႉ သေ မဵဝ်း။ ၸႃႉၸဵမ် ၶွၼ်ႉတဝ်ႉ၊ထူင်ပႃး၊တၢင်းၵိၼ်၊ငိုၼ်း တွင်း၊ဢိၵ်ႇတင်း သိူဝ်ႈ၊တႃႇ တေ ထႆႇ တေ လၢႆႈ ၸိူဝ်း ၼႆႉ ယႃႇပေ ဢဝ် ပႃး ၸွမ်း။- 4တီႈ လႂ် သေဢမ်ႇဝႃႈ၊ပေႃး ပိူၼ်ႈ ႁပ်ႉတွၼ်ႈ ဢဝ် သူ ၸိုင်၊ၶဝ်ႈ ယူႇ ၵႃႈၼႂ်း ႁိူၼ်း ၼၼ်ႉ ႁိူၼ်း လဵဝ် ၵူၺ်း တေႃႇထိုင်ႁွတ်ႈ သူ ဢွၵ်ႇ သေ ၵႃႈတီႈ ဝဵင်း ၼၼ်ႉ ၵႂႃႇ တႃႉ။- 5တီႈ လႂ် သေဢမ်ႇဝႃႈ၊ပေႃး ပိူၼ်ႈ ဢမ်ႇ ႁပ်ႉတွၼ်ႈ ဢဝ် သူ ၸိုင်၊သၼ်ႇ ၽႅတ်း ပႅတ်ႈ မုၼ်ႈလိၼ် ဢၼ် ၸပ်း တိၼ် သူ ၼၼ်ႉ ပႅတ်ႈ ႁႂ်ႈ ပဵၼ် သၢၵ်ႈသေႇ ဢၼ် ၶတ်းၵၼ် တင်း ၶဝ် ၼၼ်ႉ သေလႄႈ ဢွၵ်ႇ ၵႂႃႇ တႃႉ။" 6တမၢၼ်ႇၸဝ်ႈ တင်းလၢႆ ၵေႃႈ ဢွၵ်ႇ ၵႂႃႇ လႄႈ လႄႇ လဵပ်ႈ ၵူႈ ဝၢၼ်ႈ ၵူႈ ဝဵင်း လႄႈ ႁေႃးလၢတ်ႈ ၶၢဝ်ႇ သိူဝ်းပျေႃႇ ယူႇ၊ႁႂ်ႈ တၢင်းၶႆႈတၢင်းပဵၼ် တင်းလၢႆ ၸိုၼ်ႈ ႁၢႆ ယူႇ ၵူႈတီႈၵူႈလႅၼ် ဢေႃႈ။ 7မိူဝ်ႈ ဢၼ် ၸဝ်ႈၽႃႉ ႁေႇရူတ်ႈ၊ဢၼ် ၽွင်းငမ်း မိူင်း ၵႃႇလိလႄး၊ၼၼ်ႉ လႆႈ ငိၼ်း လွင်ႈတၢင်း ဢၼ် ပဵၼ် မႃး တင်းသဵင်ႈတင်းလူင် ၼၼ်ႉ ၸိုင်၊မၼ်း ၵႂၢင်ၸႂ် ယုင်ႈၸႂ် ၼႃႇ ၵွပ်ႈပိူဝ်ႈ ပိူၼ်ႈ ၵမ်ႈၽွင်ႈ လၢတ်ႈ လႄႈ ဝႃႈ၊ "သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ လုၵ်ႉၶိုၼ်းလိပ်း ယဝ်ႉ၊" ဝႃႈ ၼင်ႇ ၼႆ ၼၼ်ႉ လႄႈ သင်၊- 8ၵမ်ႈၽွင်ႈ သမ်ႉ ဝႃႈ၊ "ဢေးလိယႃႉ၊ပေႃႇမႃး ယဝ်ႉ၊" ၵမ်ႈၽွင်ႈ သမ်ႉ ယင်း ဝႃႈ၊ "ပရေႃးၽႅတ်ႈ မိူဝ်ႈၵွၼ်ႇ သေ ပႃး ပႃး လုၵ်ႉၶိုၼ်းလိပ်း ယဝ်ႉ၊" ဝႃႈ ၼင်ႈ ၼႆ ၼၼ်ႉ ဢေႃႈ။- 9ၸဝ်ႈၽႃႉ ႁေႇရူတ်ႈ၊လၢတ်ႈ လႄႈ ဝႃႈ၊ "ၵဝ် လႆႈ တႅပ်း ႁူဝ် သြႃႇ ယူဝ်းႁၢၼ်ႇ၊ယဝ်ႉ။ ၵူၺ်းၵႃႈ၊ၵေႃႉ ဢၼ် ၵဝ် လႆႈ ငိၼ်း ၶၢဝ်ႇ လွင်ႈ မၼ်း ၼႆႉ ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ၊သွၵ်ႈႁႃ ႁႂ်ႈလႆႈ ထူပ်းၺႃး ၸဝ်ႈ ယေႇသု၊ဢေႃႈ။ 10တမၢၼ်ႇၸဝ်ႈ တင်းလၢႆ ပွၵ်ႈ ၶိုၼ်း မႃး လႄႈ မွၵ်ႇလၢတ်ႈ လွင်ႈတၢင်း ဢၼ် ၶဝ် လႆႈ ႁဵတ်း မႃး တင်းသဵင်ႈတင်းလူင် တီႈ ၸဝ်ႈ ယေႇသု၊ဢေႃႈ။ မၼ်းၸဝ်ႈ ပႃး ဢဝ် ၶဝ် ၵႂႃႇ လူၺ်ႈ ၵၼ် တင်း မၼ်းၸဝ်ႈ ၵူၺ်းၶေႃ ၶဝ် ၸူး ၵႃႈတီႈ ဝဵင်း ဢၼ် လႆႈ ႁွင်ႉဝႃႈ၊ပႅတ်ႉၸေးတႃႉ၊ပုၼ်ႉ ဢေႃႈ။- 11မိူဝ်ႈ ဢၼ် ၵူၼ်း တင်းလၢႆ ငိၼ်း ၸိုင်၊ၶဝ် ၸွမ်း မၼ်းၸဝ်ႈ ၵႂႃႇ ဢေႃႈ။ မၼ်း ၸဝ်ႈ ၵေႃႈ ႁပ်ႉတွၼ်ႈ ဢဝ် ၶဝ် သေယဝ်ႉ၊ႁေႃးလၢတ်ႈ လွင်ႈ မိူင်းၽြႃးပဵၼ်ၸဝ်ႈ လႄႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။ 12မိူဝ်ႈ ဢၼ် ၵၢင်ဝၼ်း ၸမ် တၵ်း တူၵ်း ၸိုင်၊တမၢၼ်ႇၸဝ်ႈ သိပ်း သွင် ပႃး ၼၼ်ႉ သုတ်ႉ ၸူး တီႈ ၸဝ်ႈ ယေႇသု၊လႄႈ လဝ်ႈလၢတ်ႈ ဝႃႈ၊ "ပွႆႇၸႂ်ႉ ၵူၼ်း ၸိူဝ်း ၼႆႉ ၵႂႃႇ ၵႃႈတီႈ ဝၢၼ်ႈၼွၵ်ႈ ႁိမ်းႁွမ်း တင်း ၵႃႈတီႈ တူင်ႈႁႆႈ တူင်ႈၼႃး ႁိမ်းႁွမ်း ၼႆႉ ႁႂ်ႈ ၶဝ် ၵႂႃႇ ႁႃ ၵိၼ် ႁႃ ယႅမ်ႉ လႄႈ လိုဝ်ႈ ႁိူဝ်း တႃႉ။ တီႈ ၼႆႈ ပဵၼ် ထိူၼ်ႇ ပဵၼ် ၶိူဝ်း ၵူၺ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၵူၺ်းၵႃႈ၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "သူ ဢဝ် တၢင်းၵိၼ် သေ ၸိူဝ်ႉ သေ ပိူင် ပၼ် ၶဝ် ၵိၼ် တႃႉ၊" ဝႃႈ ၼင်ႇ ၼႆ လႄႈ။ ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "ၶႃႈၸဝ်ႈႁဝ်း ၶဝ် မီး ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၵူၺ်း ၶႃႈ ဢေႃႈ။ ၸွင်ႇ ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ သိုဝ်ႉ တၢင်းၵိၼ် ပုၼ်ႈ ၵူၼ်း ဢၼ် ၸု ဢၼ် တုမ် ၼႆႉ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 14ၵႃႈတီႈ ၼၼ်ႈ ၵူၼ်းၸၢႆး ၵူၺ်းၵူၺ်း မီး မွၵ်ႈ ႁႃႈ ႁဵင် ၸမ် ၸမ် ဢေႃႈ။ ၸဝ်ႈ ယေႇသု၊ၸင်ႇ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ႁႂ်ႈ ၵူၼ်း ၸိူဝ်း ၼၼ်ႉ ၼင်ႈ ယူႇ ယေႈ မူႇ မွၵ်ႈ ႁႃႈ သိပ်း ၵေႃႉ ႁင်း ၽႂ် ႁင်း မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 15တပႄးၸဝ်ႈ တင်းလၢႆ ၵေႃႈ၊ႁဵတ်း ၸွမ်း ၵႃႈ ၼင်ႇ ဢၼ် ဝႃႈ ၼၼ်ႉ လႄႈ ႁႂ်ႈ ၶဝ် ၼင်ႈ ဢေႃႈ။- 16မၼ်းၸဝ်ႈ ၵေႃႈ ဢဝ် ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၼၼ်ႉ သေယဝ်ႉ၊ႁႅၼ် ၶိုၼ်း ၵႃႈၼိူဝ် ၽႃႉၵၢင်ႁၢဝ် လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယဝ်ႉ ၸင်ႇ၊ဝိတ်း မႅင်ႇ ပၼ် တီႈ တပႄးၸဝ်ႈ ၸိူဝ်း ၼၼ်ႉ ႁႂ်ႈ ၵႂႃႇ တမ်း ပၼ် တီႈ ၵူၼ်း ဢၼ် ၼင်ႈ ယူႇ ၸိူဝ်း ၼၼ်ႉ ဢေႃႈ။- 17ၶဝ် ၼၼ်ႉ ၵိၼ်ဢိမ်ႇၵိၼ်တဵမ် ၵူႈၵေႃႉ ယဝ်ႉ ၸင်ႇ၊တပႄးၸဝ်ႈ တင်းလၢႆ ၶိုၼ်း ၵဵပ်းတွမ် ၵဵပ်းႁွမ် ဢၼ် ၵိုတ်း ဢၼ် ၵျၢၼ်ႇ လႆႈ သိပ်း သွင် ပဵတ်ႈ တဵမ်တဵမ် ဢေႃႈ။ 18မီး ဝၼ်း ၼိုင်ႈ မိူဝ်ႈ ဢၼ် ၸဝ်ႈ ယေႇသု၊ႁဵတ်း ပထၼႃႇ တၢင်း ဢၼ် သူးတွင်း ယူႇ ၵူၺ်းၶေႃ မၼ်းၸဝ်ႈ ယူႇ ၼၼ်ႉ၊တပႄးၸဝ်ႈ တင်းလၢႆ မႃး ၸူး ႁိမ်း မၼ်းၸဝ်ႈ လႄႈ မၼ်းၸဝ်ႈ ထၢမ် တီႈ ၶဝ် လႄႈ ဝႃႈ၊ "ၵူၼ်း တင်းလၢႆ ဝႃႈ ၵဝ် ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။- 19ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "ၵမ်ႈၽွင်ႈ ဝႃႈ ၸဝ်ႈႁဝ်း ပဵၼ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ ၵမ်ႈၽွင်ႈ သမ်ႉ ဝႃႈ၊ပဵၼ် ဢေးလိယႃႉ၊ဢေႃႈ။ ၵမ်ႈၽွင်ႈ သမ်ႉ ယင်း ဝႃႈ၊ပဵၼ် ပရေႃးၽႅတ်ႈ မိူဝ်ႈၵွၼ်ႇ သေ ပႃး ပႃး လုၵ်ႉၶိုၼ်းလိပ်း မႃး ဢေႃႈ၊ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 20မၼ်းၸဝ်ႈ သမ်ႉ ထၢမ် ၶဝ် ထႅင်ႈ လႄႈ ဝႃႈ၊ "ၸိူဝ်း သူ ၼႆႉ ဝႃႈ၊ၵဝ် ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ။ ပေႇတရု၊ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 21မိူဝ်ႈ ၼၼ်ႉ ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ လွင်ႈတၢင်း ၼၼ်ႉ တီႈ ၽူႈလႂ် သေၵေႃႉသေၵူၼ်း ၸိုင်၊မၼ်းၸဝ်ႈ ႁၢမ်ႈတၢပ်ႈ ၶဝ် ဝႆႉ ဢေႃႈ။ 22ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "လုၵ်ႈၵူၼ်း၊တၵ်း လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ ၼမ်ၼႃႇ၊တၵ်း လႆႈ ၶၢမ်ႇ တၢင်း ဢၼ် ပႄႇပႅတ်ႈ သေ ၵႃႈၼႂ်း ၵူၼ်း ဢၼ် ပဵၼ် ၵႄႇ ပဵၼ် ႁူဝ်၊ဢိၵ်ႇတင်း ယဵၸ်ႈပရေႃးႁဵၵ်ႈ လူင် တင်းလၢႆ တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ဢေႃႈ။ တၵ်း လႆႈ ၶၢမ်ႇ တၢင်း ဢၼ် ဢဝ်တၢႆ လူးၵွၼ်ႇ ဢေႃႈ။ ၼႂ်းဝႃႈၼၼ် သေၵေႃႈ ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ တၵ်း လုၵ်ႉၶိုၼ်းလိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၸင်ႇ လၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ "ပေႃး သေၵေႃႉသေၵူၼ်း ၶႂ်ႈ ၸွမ်း ၵဝ် ၸိုင်၊မၼ်း တၵ်း လႆႈ ပႄႇပႅတ်ႈ ဢၵျူဝ်း တူဝ်ၸဝ်ႈၵဝ်ႇ သေလႄႈ မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ ၵူႈမိူဝ်ႈ ၵူႈဝၼ်း လႄႈ ၸွမ်း ၵဝ် ဢေႃႈ။- 24လွင်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ ၵေႃႉ ၼၼ်ႉ တၵ်း သုမ်း ဢသၢၵ်ႈ လႄႈ ၽူႈလႂ် သေဢမ်ႇဝႃႈ၊ၵေႃႉ ဢၼ် သုမ်း ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ဢၵျူဝ်း ၵဝ် ၼၼ်ႉ ၵေႃႉ ၼၼ်ႉ တၵ်း ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ဢေႃႈ။- 25ၵေႃႉ ဢၼ် လႆႈ ဢုပ်ႉပိူင်ႇ လေႃး ၵႃႉ တင်းသဵင်ႈတင်းလူင် လႄႈ တူဝ်ၸဝ်ႈၵဝ်ႇ သုမ်း ၸိုင်၊ၵေႃႉ ၼၼ်ႉ တေ မီး ဢၵျူဝ်း ၵႃႈသင်။- 26ပေႃး သေၵေႃႉသေၵူၼ်း လႆႈ ဢူၵ်း လႆႈ ဢၢႆ ၵွပ်ႈပိူဝ်ႈ ၵဝ်၊ဢိၵ်ႇတင်း ၵွပ်ႈပိူဝ်ႈ တြႃး ၵဝ် ၸိုင်၊လုၵ်ႈၵူၼ်း၊တၵ်း ဢူၵ်း ဢၢႆ ၵွပ်ႈပိူဝ်ႈ ၵေႃႉ ၼၼ်ႉ မိူဝ်ႈ ဢၼ် မၼ်းၸဝ်ႈ ပႃး တင်း မုၼ်ၽုင်း တူဝ်ၸဝ်ႈၵဝ်ႇ၊တင်း မုၼ်ၽုင်း ပေႃႈၸဝ်ႈ၊ဢိၵ်ႇတင်း မုၼ်ၽုင်း တမၢၼ်ႇၵၢင်ႁၢဝ် ဢၼ် မူတ်းၸၢင်ႇ တင်းလၢႆ ၸိူဝ်း ၼၼ်ႉ မႃး ၼၼ်ႉ ဢေႃႈ။- 27ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊သူ ၸိူဝ်း ဢၼ် ၸုၵ်း ယူႇ ၵႃႈတီႈ ၼႆႈ ၵမ်ႈၽွင်ႈ ၸူဝ်ႈ ဢၼ် ဢမ်ႇ ပႆႇ လႆႈ ႁၼ် မိူင်းၽြႃးပဵၼ်ၸဝ်ႈ ၸိုင်၊တၵ်း ဢမ်ႇ ပႆႇ တၢႆ၊" ဝႃႈ ၼင်ႇ ၼႆ ဢေႃႈ။ 28ဝၢႆးသေ ၸဝ်ႈ ယေႇသု၊လၢတ်ႈ ဝႃႈ ၸိူဝ်ႉ ၼင်ႇ ၼႆ ယဝ်ႉ ပႅတ်ႈ ဝၼ်း ၼၼ်ႉ ၸိုင်၊ၸဝ်ႈ ယေႇသု၊ႁွင်ႉ ဢဝ် ပေႇတရု၊ယူဝ်းႁၢၼ်ႇ၊ဢိၵ်ႇတင်း ယႃႇၵုပ်ႈ၊လႄႈ ၶိုၼ်ႈ ၵႂႃႇ ၵႃႈၼိူဝ် လွႆ ႁႂ်ႈလႆႈ သူးတွင်း ဢေႃႈ။- 29ၼႂ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ သူးတွင်း ယူႇ ၼၼ်ႉ ၸိုင်၊ၼႃႈ မၼ်းၸဝ်ႈ ပႅၵ်ႇပိူင်ႈ လၢၵ်ႇလၢႆး မႃး ၼႃႇ လူင်လၢင် လႄႈ ၶူဝ်းၼုင်ႈ မၼ်းၸဝ်ႈ ၵေႃႈ ၽိူၵ်ႇၶၢဝ် ႁိူဝ်ႈႁိူင်း ယူႇ ဢေႃႈ။- 30မိူဝ်ႈ ၼၼ်ႉ ၵမ်းလဵဝ် ၵူၼ်း သွင် ၵေႃႉ ဢၼ် ပဵၼ် မူဝ်းသေႇ၊ဢိၵ်ႇတင်း ဢေးလိယႃႉ၊ပေႃႇမႃး လၢတ်ႈ တေႃႇ ၵၼ် တင်း မၼ်းၸဝ်ႈ ဢေႃႈ။- 31ၶဝ် သွင် ၵေႃႉ ၼၼ်ႉ ပႃး တင်း မုၼ်သရေႇ သေလႄႈ လၢတ်ႈၸႃ တေႃႇ ၸဝ်ႈ ယေႇသု၊လွင်ႈ ဢၼ် မၼ်းၸဝ်ႈ ၸမ် တၵ်း လႆႈ ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ၊ၼႂ်း တၢင်း ဢၼ် လႆႈ ၶၢမ်ႇတၢႆ ၵႃႈၼႂ်း ဝဵင်း ယေႇရုသလႅမ်ႇ၊ၼၼ်ႉ ဢေႃႈ။- 32ပေႇတရု၊တင်း ၵေႃႉသႄႈ မၼ်း ၸိူဝ်း ၼၼ်ႉ ၼွၼ်းလပ်း ယူႇ လႄႈ မိူဝ်ႈ ဢၼ် တိုၼ်ႇ မႃး ၼၼ်ႉ လႆႈ ႁၼ် မုၼ်သရေႇ မၼ်းၸဝ်ႈ၊ဢိၵ်ႇတင်း ၵူၼ်း သွင် ၵေႃႉ ၸုၵ်း ယူႇ ႁိမ်း မၼ်းၸဝ်ႈ ၼၼ်ႉ ဢေႃႈ။- 33ယၢမ်း မိူဝ်ႈ ဢၼ် ၶဝ် သွင် ၵေႃႉ တိုၵ်ႉ တေ ယၢၼ် ဢွၵ်ႇ သေ ၵႃႈတီႈ ၸဝ်ႈ ယေႇသု၊ၵႂႃႇ ယူႇ ၼၼ်ႉ ၸိုင်၊ပေႇတရု၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၸဝ်ႈႁဝ်း။ ဢၼ် ႁဝ်းၶႃႈ မီး ၵႃႈတီႈ ၼႆႈ ၼႆႉ ၸိုင်၊လီ ၼႃႇ ၶႃႈ ဢေႃႈ။ ႁဝ်းၶႃႈ ဢွၼ်ၵၼ် ႁဵတ်း သုမ်ႉ သၢမ် လင်၊ပုၼ်ႈ ၸဝ်ႈႁဝ်း လင် ၼိုင်ႈ၊ပုၼ်ႈ မူဝ်းသေႇ၊လင် ၼိုင်ႈ၊ဢိၵ်ႇတင်း ပုၼ်ႈ ဢေးလိယႃႉ၊လင် ၼိုင်ႈ ၵၼ် တႃႉ ႁဝ်း၊" ဝႃႈ ၼင်ႇ ၼႆ ယင်း ဢမ်ႇ ပႆႇ ႁု တူဝ် လႄႈ လၢတ်ႈ ဝႃႈ ၸိူဝ်ႉ ၼင်ႇ ၼႆ ဢေႃႈ။ 34ၼႂ်း မိူဝ်ႈ ဢၼ် မၼ်း ယင်း တိုၵ်ႉ လၢတ်ႈ ယူႇ ၼၼ်ႉ၊မွၵ်ႇၵုမ်ႈ ပေႃႇမႃး ႁူမ်ႇ သုမ်ႇ ၶဝ် ဝႆႉ ဢေႃႈ။ မိူဝ်ႈ ဢၼ် ၶဝ် လပ်ႉ ႁၢႆ ၵႂႃႇ ၵႃႈၼႂ်း ငဝ်း ႁူမ်ႈ မွၵ်ႇၵုမ်ႈ ၼၼ်ႉ ၸိုင်၊ၶဝ် ဢွၼ်ၵၼ် ၵူဝ်ႁႄ ဢေႃႈ။- 35မိူဝ်ႈ ၼၼ်ႉ သဵင် ပေႃႇမႃး ၵႃႈၼႂ်း မွၵ်ႇၵုမ်ႈ ၼၼ်ႉ လႄႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ ၵဝ် ဢၼ် ၵဝ် လိူၵ်ႈၵဵပ်း ဢဝ် ဢေႃႈ။ ထွမ်ႇဢဝ် ၵႂၢမ်း မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 36မိူဝ်ႈ ဢၼ် သဵင် ၼၼ်ႉ လၢတ်ႈ ယဝ်ႉ ၸိုင်၊ၸဝ်ႈ ယေႇသု၊မီး ယူႇ ပႃးလဵဝ် ၵူၺ်း ယဝ်ႉ ဢေႃႈ။ ၼႂ်း ၶိင်ႇ မိူဝ်ႈ ဝၼ်း ၸိူဝ်း ၼၼ်ႉ တပႄးၸဝ်ႈ တင်းလၢႆ ယင်း ဢမ်ႇ လၢတ်ႈ လွင်ႈ ဢၼ် ၶဝ် လႆႈ ႁၼ် လႆႈ ငိၼ်း ၸိူဝ်း ၼၼ်ႉ ၵႃႈတီႈ ၽူႈလႂ် သေၵေႃႉသေၵူၼ်း လႄႈ ယူႇ ဢေႃႈ။ 37ၼႂ်း ဝၼ်း မိူဝ်ႈၽုၵ်ႈ မိူဝ်ႈ ဢၼ် ၸဝ်ႈ ယေႇသု၊တင်း တမၢၼ်ႇၸဝ်ႈ သၢမ် ပႃး လူင်း လွႆ မႃး ၼၼ်ႉ ၸိုင်၊ၵူၼ်း ၼမ်ၼႃႇ မႃး ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 38ၼႂ်း ၶဝ် ၸိူဝ်း ၼၼ်ႉ ၵူၼ်း ၵေႃႉ ၼိုင်ႈ ႁွင်ႉသႅၼ်ႇ လႄႈ ဝႃႈ၊ "သြႃႇ ၸဝ်ႈ။ ၵဝ်ၶႃႈ လဝ်ႈ ယွၼ်း ၸဝ်ႈႁဝ်း၊ၶႅၼ်းတေႃႈ မႃး တူၺ်း ပၼ် လုၵ်ႈၸၢႆး ၵဝ်ၶႃႈ၊ဢၼ် ပဵၼ် လုၵ်ႈၸၢႆး ၵေႃႉလဵဝ် ၵဝ်ၶႃႈ သေၵမ်း ၶႃႈ။- 39ၽီႁၢႆႉ ၽၢမ်း သႂ်ႇ မၼ်း သေလႄႈ ၸၢင်ႈ ၵိဝ် သႅၼ်ႇ ၵမ်းလဵဝ် လႄႈ ၸၵ်ႉ ၵႂႃႇ တေႃႇထိုင်ႁွတ်ႈ ထၢၼ်ႈပေႃး ပူၵ်ႇ ၼမ်ႉလၢႆး ဢွၵ်ႇ သူပ်း မႃး ဢေႃႈ။ ၸၢင်ႈ ႁဵတ်း ႁႂ်ႈ လုၵ်ႈဢွၼ်ႇ ႁိူဝ်ႉ ဢူၼ်ႈ ၼႃႇ လူင်လၢင် ဢေႃႈ။ ၽီ ၼၼ်ႉ ဢွၵ်ႇ ယၢပ်ႇ ဢွၵ်ႇ ယဵၼ်း ၼႃႇ ၶႃႈ ဢေႃႈ။- 40ၵဝ်ၶႃႈ လဝ်ႈ ယွၼ်း ႁႂ်ႈ တပႄး ၸဝ်ႈႁဝ်း ၶဝ် လိုပ်ႈ ႁေႃႈ ပႅတ်ႈ သေၵေႃႈ၊ၶဝ် ဢမ်ႇ ပွင် ပဵၼ် လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 41ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵူၼ်း မဵဝ်း ဢၼ် ဢမ်ႇ မီး တၢင်းယုမ်ႇမၢတ်ႈ လႄႈ ၸၢင်ႈ မီး ၸႂ် ဢၼ် ဢမ်ႇ သိုဝ်ႈ ဢမ်ႇ ယူဝ်း ၶဝ်႟။ ၵဝ် တၵ်း လႆႈ ယူႇ လူၺ်ႈ သူ ႁိုင် ထၼ်ႇ ႁိုဝ်။ ၵဝ် တၵ်း လႆႈ ယိူၼ်ႉၶၢမ်ႇ သူ ႁိုင် ထၼ်ႇ ႁိုဝ်၊" ဝႃႈ ၼင်ႇ ၼႆ သေယဝ်ႉ၊သမ်ႉ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢဝ် လုၵ်ႈၸၢႆး မႂ်း မႃး ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ ဢေႃႈ။ 42ၽွင်းယၢမ်း ဢၼ် လုၵ်ႈဢွၼ်ႇ ၼၼ်ႉ ပႆ မႃး ယူႇ ၼၼ်ႉ ၸိုင်၊ၽီႁၢႆႉ ၼၼ်ႉ ႁႂ်ႈ မၼ်း လူမ်ႉ တူၵ်း ၵႃႈၼိူဝ် လိၼ် လႄႈ ၸၵ်ႉ ၵႂႃႇ ဢေႃႈ။ ၸဝ်ႈ ယေႇသု၊ပူင်ဢမိင်ႉ တီႈ ၽီႁၢႆႉ ၼၼ်ႉ သေယဝ်ႉ၊ႁႂ်ႈ လုၵ်ႈဢွၼ်ႇ ၼၼ်ႉ လီ မႃး ၶိုၼ်း ယဝ်ႉ ၸင်ႇ၊ဢၢပ်ႈပၼ် တီႈ ပေႃႈ မၼ်း သေ ဢေႃႈ။- 43ၵူၼ်း တင်းသဵင်ႈတင်းလူင် ဢွၼ်ၵၼ် ဢၢမ်း မႁႃႇ တၼ်းၶူဝ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ ၼႂ်း မိူဝ်ႈ ဢၼ် ၵူၼ်း တင်းလၢႆ ဢုပ်ႇၵုမ် လၢတ်ႈၸႃ လူၺ်ႈ လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ယဝ်ႉ ၵူႈၸိူဝ်ႉၵူႈပိူင် ယူႇ ၼၼ်ႉ ၸိုင်၊မၼ်းၸဝ်ႈ သင်ႇ သွၼ် တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊- 44"ယႃႇပေ လူင်လိုမ်း ၶေႃႈၵႂၢမ်း ဢၼ် ၵဝ် တေ လၢတ်ႈ သူ ၼႆႉ။ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ၵူၼ်း တင်းလၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 45ၵူၺ်းၵႃႈ၊ဢထိၵ်ႈပႄႇ မၼ်း သိူင်ႇ ဝႆႉ ဢမ် ဝႆႉ ၼၼ်ႉ လႄႈ တပႄးၸဝ်ႈ ၸိူဝ်း ၼၼ်ႉ ဢမ်ႇ ႁု ထွမ်ႇ။ ၼႂ်းဝႃႈၼၼ် သေၵေႃႈ၊ၶဝ် ယင်း ဢမ်ႇ ႁတ်း လဝ်ႈ ႁတ်း ထၢမ် လွင်ႈတၢင်း ၼၼ်ႉ လႄႈ ယူႇ ဢေႃႈ။ 46တၢင်း ဢၼ် တွပ်ႇထဵင် ၵၼ် လူၺ်ႈ လွင်ႈ ဢၼ် ၽူႈလႂ် ယဵင်ႈၶႅၼ်း ယႂ်ႇ မျၢတ်ႈ ၼႃႇ သေပိူၼ်ႈ ၼၼ်ႉ၊ပေႃႇ ပဵၼ် မႃး ၵႃႈၼႂ်း တမၢၼ်ႇၸဝ်ႈ တင်းလၢႆ ဢေႃႈ။- 47မိူဝ်ႈ ဢၼ် ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် ၵျၢမ်ႇပွင် ယူႇ ၼၼ်ႉ သေယဝ်ႉ၊ဢဝ် လုၵ်ႈဢွၼ်ႇ ၵေႃႉ ၼိုင်ႈ မႃး ၸုၵ်း ၽႃ ၶၢင်ႈ မၼ်းၸဝ်ႈ သေလႄႈ၊- 48လၢတ်ႈ တီႈ ၶဝ် လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် လုၵ်ႈ ဢွၼ်ႇ ၸိူဝ်ႉ ၼင်ႇ ၼႆ ၼႆႉ ၵႃႈၼႂ်း ၸိုဝ်ႈသဵင် ၵဝ် ၸိုင်၊ပဵၼ် ၵေႃႉ ဢၼ် ႁပ်ႉတုင်း ဢဝ် ၵဝ် ဢေႃႈ။ ၵေႃႉ ဢၼ် ႁပ်ႉတုင်း ဢဝ် ၵဝ် ၼၼ်ႉ ၵေႃႈ ႁပ်ႉတုင်း ဢဝ် ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၵေႃႉ ဢၼ် လဵၵ်ႉ သေပိူၼ်ႈ ၵႃႈၼႂ်း သူ ၼႆႉ ပဵၼ် ၵေႃႉ ဢၼ် ယႂ်ႇ မျၢတ်ႈ သေပိူၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 49ယူဝ်းႁၢၼ်ႇ၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ႁဝ်းၶႃႈ ထူပ်း ႁၼ် ၵူၼ်း ၵေႃႉ ၼိုင်ႈ ဢိင်ပိုင်ႈ ၸိုဝ်ႈသဵင် ၸဝ်ႈႁဝ်း လႄႈ ႁေႃႈ ၽီႁၢႆႉ ဢွၵ်ႇ ပႅတ်ႈ ယူႇ ၶႃႈ ဢေႃႈ။ ၵွပ်ႈပိူဝ်ႈ မၼ်း ဢမ်ႇၸႂ်ႈ ၵူၼ်း ႁဝ်း လႄႈ ႁဝ်းၶႃႈ ႁၢမ်ႈတၢပ်ႈ မၼ်း ယႃႇ ႁႂ်ႈ မၼ်း ႁဵတ်း ၸိူဝ်ႉ ၼင်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 50ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ယႃႇမၼ်းတႃႉ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ဢမ်ႇ ၶတ်းၵၼ် တင်း သူ ၼၼ်ႉ ပဵၼ် ၵူၼ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 51ၸွမ်းၼင်ႇ ၶိင်ႇ ဢၼ် ၸဝ်ႈ ယေႇသု၊တၵ်း လႆႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ၼၼ်ႉ ၸမ် ႁွတ်ႈထိုင် မႃး ၼၼ်ႉ ၸိုင်၊မၼ်းၸဝ်ႈ တႅပ်းတတ်းၸႂ် တူဝ်ၸဝ်ႈၵဝ်ႇ သေလႄႈ ၵႂႃႇ ၸွမ်း သဵၼ်ႈတၢင်း ဢၼ် ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 52မၼ်းၸဝ်ႈ ပွႆႇၸႂ်ႉ ၵူၼ်း ၵႂႃႇ ဢွၼ်တၢင်း တီႈ ဝၢၼ်ႈ ၵူၼ်း မဵဝ်း သမႃႇရိ၊ၶဝ် ႁႂ်ႈလႆႈ မႄးႁႅၼ်း ၵူႈၸိူဝ်ႉၵူႈပိူင် ပုၼ်ႈ မၼ်းၸဝ်ႈ ဢေႃႈ။- 53ၵူၺ်းၵႃႈ၊ပိူဝ်ႈ ဢၼ် မၼ်းၸဝ်ႈ ၵႂႃႇ ၸွမ်း တၢင်း ၸူး ဝဵင်း ယေႇရုသလႅမ်ႇ၊ၼၼ်ႉ ထၢင်ႇသႃး ဝႆႉ လႄႈ ၵူၼ်းဝၢၼ်ႈ ၸိူဝ်း ၼၼ်ႉ ဢမ်ႇ ႁပ်ႉ ၶၢမ်ႇ ဢဝ် မၼ်းၸဝ်ႈ။- 54မိူဝ်ႈ ဢၼ် တပႄးၸဝ်ႈ ဢၼ် ပဵၼ် ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လႆႈ ႁၼ် လွင်ႈတၢင်း ၼႆႉ ၼၼ်ႉ လႄႈ လၢတ်ႈ ဝႃႈ၊ "ၸဝ်ႈႁဝ်း။ ၸွင်ႇ ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ယွၼ်း ႁႂ်ႈ ၽႆး တူၵ်း သေ ၵႃႈၼိူဝ် ၵၢင်ႁၢဝ် လူင်း မႃး မႆႈ ပႅတ်ႈ ၶဝ် [မိူၼ် ၸိူဝ်ႉ ၼင်ႇ ဢေးလိ ယႃႉ၊ႁဵတ်း ၼၼ်ႉ] ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 55ၸဝ်ႈ ယေႇသု၊ဝၢႆႇ တူၺ်း ၶဝ် သွင် ၵေႃႉ ၼၼ်ႉ သေလႄႈ သင်ႇ သွၼ်ပၼ် သေယဝ်ႉ၊ [လႄႈ ဝႃႈ၊ "သူ ဢမ်ႇ ႁု လွင်ႈ ဢၼ် သူ ၸၢပ်ႈသႅင်ႇ ၵၼ် တင်း ၸဝ်ႈ ဝိၺိၺ်ႇ ပႃး လႂ် ၼၼ်ႉ။ လွင်ႈ မၼ်း ၸမ်ႉ၊လုၵ်ႈၵူၼ်း၊မႃး ႁႂ်ႈလႆႈ ယႃႉ ဢသၢၵ်ႈ ၵူၼ်း ဢမ်ႇၸႂ်ႈ။ မႃး ႁႂ်ႈလႆႈ ၵႄႇသႄႇ ၶျွတ်ႈ ဢဝ် ဢေႃႈ၊" ဝႃႈ ၼင်ႇ ၼႆ။]- 56ၶဝ် ဢွၼ်ၵၼ် ဢွၵ်ႇ ၵႂႃႇၸူး တၢင်ႇ ဝၢၼ်ႈ သေ ဢေႃႈ။ 57ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵႂႃႇ ယူႇ ၼၼ်ႉ ၵူၼ်း ၵေႃႉ ၼိုင်ႈ လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၵဝ်ၶႃႈ တၵ်း ၵႂႃႇ ၸွမ်း တီႈ ဢၼ် ၸဝ်ႈႁဝ်း ၵႂႃႇ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 58ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "မႃလိၼ် တင်းလၢႆ ယင်း မီး ႁူး ဢေႃႈ။ ၼူၵ်ႉ တင်းလၢႆ မီး ႁင်း ဢေႃႈ။ ၵူၺ်းၵႃႈ၊လုၵ်ႈၵူၼ်း၊ဢမ်ႇ မီး တီႈ တၵ်း ဝၢင်းႁူဝ် လႄႈ လိုဝ်ႈ သဝ်း၊" ဝႃႈ ၼင်ႇ ၼႆ ဢေႃႈ။ 59မၼ်းၸဝ်ႈ လၢတ်ႈ တီႈ တၢင်ႇၵေႃႉ လႄႈ ဝႃႈ၊ "မႃး ၸွမ်း ၵဝ် တႃႉ၊" ဝႃႈ ၼင်ႇ ၼႆ လႄႈ ၵေႃႉ ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈ တီႈၶႃႈ။ ႁႂ်ႈ ၵဝ်ၶႃႈ လႆႈ မိူဝ်း သၢင်းၵျူဝ်ႇ ပေႃႈ ၵဝ်ၶႃႈ လူးၵွၼ်ႇ ၶႃႈ၊" ဝႃႈ ၼင်ႇ ၼႆ ဢေႃႈ။ 60ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပွႆႇ ႁႂ်ႈ ၵူၼ်းတၢႆ တင်းလၢႆ သၢင်းၵျူဝ်ႇ ၵူၼ်းတၢႆ ၶဝ် တႃႉ။ မႂ်း ၸမ်ႉ၊ၵႂႃႇ ႁေႃးလၢတ်ႈ တြႃး လွင်ႈ မိူင်းၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 61ၵူၼ်း တၢင်ႇၵေႃႉ သမ်ႉ လဝ်ႈလၢတ်ႈ လႄႈ ဝႃႈ၊ "ၸဝ်ႈ တီႈၶႃႈ။ ၵဝ်ၶႃႈ တၵ်း ၵႂႃႇ ၸွမ်း ၸဝ်ႈႁဝ်း ဢေႃႈ။ ၵူၺ်းၵႃႈ၊ပၼ် ဢၶႂၢင်ႉ ႁႂ်ႈ ၵဝ်ၶႃႈ လႆႈ မိူဝ်း ၵႂႃႇ သင်ႇ လၢတ်ႈ ၵူၼ်းႁိူၼ်း ၵဝ်ၶႃႈ ဢွၼ်တၢင်း လူးၵွၼ်ႇ ၶႃႈ၊" ဝႃႈ ၼင်ႇ ၼႆ လႄႈ။ 62မၼ်းၸဝ်ႈ ၶိုၼ်း လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ယိပ်း ၵၼ်း ထႆ ယူႇ လႄႈ ဝၢႆႇ တူၺ်း ၶိုၼ်း တၢင်းလင် ၼၼ်ႉ ဢမ်ႇ ထိူၵ်ႈ ဢမ်ႇ တၢၼ်ႇၵၼ် တင်း မိူင်းၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ယႃႇ ႁႂ်ႈ ႁူဝ်ၸႂ် သူ မီး တၢင်း ဢၼ် မႆႈၸႂ် ၶီၸႂ် ၵႃႈသင်။ ယုမ်ႇမၢတ်ႈ ၽြႃးပဵၼ်ၸဝ်ႈ တႃႉ။ တီႈ ၵဝ် ၼႆႉ ၵေႃႈ ယုမ်ႇမၢတ်ႈ တႃႉ။- 2ၼႂ်း ႁိူၼ်း ပေႃႈၸဝ်ႈ ၵဝ် ၼၼ်ႉ မီး တီႈ ယူႇ တီႈ သဝ်း ၼမ်ၼႃႇ ဢေႃႈ။ ပေႃး ယင်း ဢမ်ႇ မီး တႄႉ ၸိုင်၊လွင်ႈ ဢၼ် ၵဝ် ၵႂႃႇ ႁႂ်ႈလႆႈ မႄးႁႅၼ်း တီႈ ယူႇ ပုၼ်ႈ သူ ၼၼ်ႉ ၵဝ် တၵ်း ဢမ်ႇ လၢတ်ႈ တီႈ သူ။- 3ဝၢႆးသေ ၵဝ် ၵႂႃႇ မႄးႁႅၼ်း ပုၼ်ႈ သူ ယဝ်ႉ ၸိုင်၊ၵဝ် တၵ်း သမ်ႉ ၶိုၼ်း မႃး ဢဝ် သူ ၵႂႃႇ တီႈ ၵဝ် ပုၼ်ႉ ႁႂ်ႈ သူ လႆႈ ယူႇ ၸွမ်း ၵႃႈတီႈ ဢၼ် ၵဝ် ယူႇ ၼၼ်ႉ ဢေႃႈ။- 4ၵဝ် ၵႂႃႇ ၵႃႈတီႈလႂ် ဝႃႈၼႆ သူ ႁု ယူႇ ဢေႃႈ။ သဵၼ်ႈတၢင်း ဢၼ် ၵဝ် ၵႂႃႇ ၼၼ်ႉ ၵေႃႈ သူ ႁု ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 5ထူဝ်းမႃႉ၊ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၸဝ်ႈ ႁဝ်း တၵ်း ၵႂႃႇ ၵႃႈတီႈလႂ် ႁဝ်းၶႃႈ ယင်း ဢမ်ႇ ႁု လႄႈ၊ႁဝ်းၶႃႈ တေ ႁဵတ်း ၸိူဝ်ႉ ၼင်ႇ ႁိုဝ် ႁု သဵၼ်ႈတၢင်း မၼ်း လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၵဝ် ၼႆႉ ပဵၼ် သဵၼ်ႈတၢင်း ဢေႃႈ။ သမ်ႇမႃႇ တြႃး ၵေႃႈ ပဵၼ် ဢေႃႈ။ ဢသၢၵ်ႈ ၵေႃႈ ပဵၼ် ဢေႃႈ။ လိူဝ် သေ တၢင်း ဢၼ် ဢိင်ပိုင်ႈ ၵဝ် ၼၼ်ႉ ၽူႈလႂ် ဢမ်ႇ ႁွတ်ႈထိုင် ၵႃႈတီႈ ပေႃႈၸဝ်ႈ လႆႈ။- 7ပေႃး သူ ႁုၸၵ်း ၵဝ် ယဝ်ႉ ၸိုင်၊ပေႃႈၸဝ်ႈ ၵဝ် ၼၼ်ႉ ၵေႃႈ သူ တၵ်း ႁုၸၵ်း ဢေႃႈ။ တႄႇ ဢဝ် မိူဝ်ႈလဵဝ် ၼႆႉ ၵႂႃႇ သူ လႆႈ ႁု လႆႈ ႁၼ် မၼ်းၸဝ်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၽိလိပ်ႉပု၊ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၼႄ ပၼ် ပေႃႈၸဝ်ႈ ၼၼ်ႉ တီႈ ႁဝ်းၶႃႈ သေၵမ်း ၶႃႈ။ ပေႃး ၼႄ ပၼ် ယဝ်ႉ ၸိုင်၊ႁဝ်းၶႃႈ တေ ပျေႇၸႂ် ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၽိလိပ်ႉပု၊႟။ ၵဝ် မီး ယူႇ လူၺ်ႈ ၵၼ် တင်း သူ ႁိုင် ထၢၼ်ႇ ၼႆႉ ယဝ်ႉ။ မႂ်း ယင်း ဢမ်ႇ ပႆႇ ႁုၸၵ်း ၵဝ် လူးၵွၼ်ႇ ႁိုဝ်း။ ၵေႃႉ ဢၼ် လႆႈ ႁၼ် ၵဝ် ၼၼ်ႉ လႆႈ ႁၼ် ပေႃႈၸဝ်ႈ ယဝ်ႉ ဢေႃႈ။ မႂ်း သမ်ႉ ယင်း မီး လွင်ႈ ဢၼ် လၢတ်ႈ ဝႃႈ၊ 'ၼႄ ပၼ် ပေႃႈၸဝ်ႈ ၼၼ်ႉ တီႈ ႁဝ်းၶႃႈ သေၵမ်း' ဝႃႈ ၸိူဝ်ႉ ၼင်ႇ ၼႆ ၼင်ႇ ႁိုဝ်။- 10လွင်ႈ ဢၼ် ၵဝ် မီး ၼႂ်း ပေႃႈၸဝ်ႈ လႄႈ ပေႃႈၸဝ်ႈ ၵေႃႈ မီး ၼႂ်း ၵဝ် ၼၼ်ႉ၊ၽိလိပ်ႉပု၊႟။ မႂ်း ဢမ်ႇ ယုမ်ႇ ႁိုဝ်း။ ၵႂၢမ်း ဢၼ် ၵဝ် ႁေႃးလၢတ်ႈ ပၼ် သူ ၼႆႉ ၵဝ် ႁေႃးလၢတ်ႈ ၸွမ်း ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၸွမ်း ဢလူဝ်ႇ ပေႃႈၸဝ်ႈ ဢၼ် မီး ယူႇ ၵႃႈၼႂ်း ၵဝ် ၼၼ်ႉ ပွင်ႁဵတ်း ဢေႃႈ။- 11လွင်ႈ ဢၼ် ဝႃႈ၊ၵဝ် မီး ယူႇ ၼႂ်း ပေႃႈၸဝ်ႈ လႄႈ ပေႃႈၸဝ်ႈ မီး ၼႂ်း ၵဝ် ၼၼ်ႉ ယုမ်ႇ ၵႂၢမ်း ၵဝ် တႃႉ။ ပေႃး ဢမ်ႇ ယုမ်ႇ ၵႂၢမ်း ၵဝ် လႆႈ ၸိုင်၊ထွၵ်ႈလူၺ်ႈ ၵၢၼ် ဢၼ် ၵဝ် ႁဵတ်း ၼၼ်ႉ လႄႈ ယုမ်ႇမၢတ်ႈ တႃႉ။- 12ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ယုမ်ႇမၢတ်ႈ ၵဝ် ၼႆႉ ၼၼ်ႉ မၼ်း တၵ်း ႁဵတ်း ၸွမ်း ၵႃႈ ဢၼ် ၵဝ် ႁဵတ်း ၸိူဝ်း ၼၼ်ႉ ဢေႃႈ။ တၢင်းႁဵတ်း ဢၼ် ယဵင်ႈၶႅၼ်း ယႂ်ႇ သေ လွင်ႈတၢင်း ၸိူဝ်း ၼၼ်ႉ ၵေႃႈ မၼ်း တၵ်း ႁဵတ်း ယူႇ၊ပိူဝ်ႈ ဝႃႈ၊ၵဝ် ၵႂႃႇၸူး ပေႃႈၸဝ်ႈ ၵဝ် ၼၼ်ႉ ဢေႃႈ။- 13ၵႃႈ ၼင်ႇ ဢၼ် သူ လဝ်ႈ ယွၼ်း တီႈ ၼႂ်း ၸိုဝ်ႈသဵင် ၵဝ် ၼၼ်ႉ၊ၵဝ် တၵ်း ႁဵတ်း ပၼ် ပုၼ်ႈ သူ၊လွင်ႈ ၼင်ႇ ႁိုဝ် မုၼ်ၽုင်း ပေႃႈၸဝ်ႈ ၼၼ်ႉ၊တၵ်း လႆႈ ထၢင်ႇသႃး မႃး ၼႂ်း လုၵ်ႈၸဝ်ႈ၊ဢေႃႈ။- 14ပေႃး သူ လဝ်ႈ ယွၼ်း သေ ၸိူဝ်ႉ သေ ပိူင် ၼႂ်း ၸိုဝ်ႈသဵင် ၵဝ် ၸိုင်၊ၵဝ် တၵ်း ႁဵတ်း ပၼ် ဢေႃႈ။ 15"ပေႃး သူ ႁၵ်ႉ ၵဝ် ၸိုင်၊သူ တၵ်း တေ ႁဵတ်း ၸွမ်း ပိင်းၺၢပ်ႈတြႃး ၵဝ် တင်းလၢႆ ဢေႃႈ။- 16ၵဝ် ၵေႃႈ တၵ်း လဝ်ႈ ယွၼ်း တီႈ ပေႃႈၸဝ်ႈ လႄႈ၊မၼ်းၸဝ်ႈ သမ်ႉ တၵ်း ဢဝ် ပၼ် ၸဝ်ႈ ဢၼ် ၸွႆႈထႅမ် တၢင်ႇ ပႃး ႁႂ်ႈ မၼ်းၸဝ်ႈ လႆႈ မီး ယူႇ လူၺ်ႈ ၵၼ် တင်း သူ တႃႇသေႇ ဢမ်ႇထၢတ်ႇ ဢေႃႈ။- 17ၸဝ်ႈ ၼၼ်ႉ ပဵၼ် ဝိၺိၺ်ႇ ၸဝ်ႈ ဢၼ် ၼႄ ပၼ် သမ်ႇမႃႇ တြႃး ဢေႃႈ။ ပိူဝ်ႈ ဢၼ် ၵူၼ်းလေႃးၵီႇ ၼႆႉ ဢမ်ႇ ႁု ဢမ်ႇ ႁၼ် မၼ်းၸဝ်ႈ လႄႈ ဢမ်ႇ ၶၢမ်ႇ ဢမ်ႇ ဢဝ် လႆႈ။ ပိူဝ်ႈ ဝႃႈ ဝိၺိၺ်ႇ ၸဝ်ႈ ၼၼ်ႉ မီး ယူႇ လူၺ်ႈ ၵၼ် တင်း သူ လႄႈ သမ်ႉ တၵ်း မီး ၼႂ်း သူ ၼၼ်ႉ ၸိုင်၊သူ ၸမ်ႉ၊ႁုၸၵ်း မၼ်းၸဝ်ႈ ဢေႃႈ။ 18"ၵဝ် တၵ်း ဢမ်ႇ ပႅတ်ႈ သူ ၵႂႃႇ ႁႂ်ႈ သူ လႆႈ ပဵၼ် လုၵ်ႈဢွၼ်ႇ ၽၢၼ်ပေႃႈၽၢၼ်မႄႈ ၼၼ်ႉ။ ၵဝ် တၵ်း သမ်ႉ ၶိုၼ်း မႃး တီႈ သူ လူးၵွၼ်ႇ ဢေႃႈ။- 19ဢမ်ႇ ႁိုင် ဢမ်ႇ ၼၢၼ်း ၵူၼ်း လေႃးၵႃႉ ၼႆႉ တၵ်း ဢမ်ႇ လႆႈ ႁၼ် ၵဝ် လႃးလႃး ယဝ်ႉ။ သူ ၸမ်ႉ၊တေ လႆႈ ႁၼ် ၵဝ် ပိူဝ်ႈ ဢၼ် ၵဝ် ဢသၢၵ်ႈလိပ်း ယူႇ လႄႈ၊သူ ၵေႃႈ တေ ဢသၢၵ်ႈလိပ်း ၸွမ်း ယူႇ ၼၼ်ႉ ဢေႃႈ။- 20ၼႂ်း ဝၼ်း ၼၼ်ႉ သူ တေ လႆႈ ႁု လွင်ႈ ဢၼ် ၵဝ် မီး ယူႇ ၼႂ်း ပေႃႈၸဝ်ႈ ၵဝ်၊သူ မီး ယူႇ ၵႃႈၼႂ်း ၵဝ် လႄႈ ၵဝ် ၵေႃႈ မီး ယူႇ ၼႂ်း သူ ၼၼ်ႉ ဢေႃႈ။ 21"ၵေႃႉ ဢၼ် လႆႈ ပိင်းၺၢပ်ႈတြႃး ၵဝ် တင်းလၢႆ လႄႈ ပႂ်ႉ ၸွမ်း ၼၼ်ႉ၊ၵေႃႉ ၼၼ်ႉ ပဵၼ် ၵေႃႉ ဢၼ် ႁၵ်ႉ ၵဝ် ဢေႃႈ။ ၵေႃႉ ဢၼ် ႁၵ်ႉ ၵဝ် ၼၼ်ႉ ပေႃႈၸဝ်ႈ ၵဝ် တၵ်း ႁၵ်ႉ မၼ်း ဢေႃႈ။ ၵဝ် ၵေႃႈ တၵ်း ႁၵ်ႉ မၼ်း လႄႈ ၼႄပျႃး တူဝ် ၵဝ် ထၢင်ႇသႃး တီႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 22ယုတႃႉ၊ (ၵေႃႉ ဢၼ် ဢမ်ႇၸႂ်ႈ ယုတႃႉ ဢိသၵႃႇရေႇဢုတ်ႈ၊) ၼၼ်ႉ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၵွပ်ႈသင် လႄႈ ၸဝ်ႈႁဝ်း တၵ်း ၼႄပျႃး တူဝ်ၸဝ်ႈၵဝ်ႇ တီႈ ႁဝ်းၶႃႈ လႄႈ၊သမ်ႉ ဢမ်ႇ ၼႄပျႃး တီႈ ၵူၼ်းလေႃးၵီႇ တင်းလၢႆ ၼၼ်ႉ ၶႃႈ၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ႁၵ်ႉ ၵဝ် ၼၼ်ႉ တၵ်း ထွမ်ႇဢဝ် ၵႂၢမ်း ၵဝ် ဢေႃႈ။ ပေႃႈၸဝ်ႈ ၵဝ် ၵေႃႈ တၵ်း ႁၵ်ႉ ၵေႃႉ ၼၼ်ႉ ဢေႃႈ။ ႁဝ်း သမ်ႉ တေ မႃး တီႈ မၼ်း သေလႄႈ ႁဵတ်း တီႈ ယူႇ တီႈ သဝ်း လူၺ်ႈ ၵၼ် တင်း မၼ်း ဢေႃႈ။- 24ၵေႃႉ ဢၼ် ဢမ်ႇ ႁၵ်ႉ ၵဝ် ၼၼ်ႉ ဢမ်ႇ ထွမ်ႇဢဝ် ၵႂၢမ်း ၵဝ်။ ၵႂၢမ်း ဢၼ် သူ လႆႈ ငိၼ်း ၼႆႉ ပဵၼ် ၵႂၢမ်း ၵဝ် ဢမ်ႇၸႂ်ႈ။ ပဵၼ် ၵႂၢမ်း ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ 25"လွင်ႈတၢင်း ၸိူဝ်း ၼႆႉ ၵဝ် လၢတ်ႈ သူ ဝႆႉ ၸူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ၼႆႉ ယဝ်ႉ။- 26ၸဝ်ႈ ဢၼ် ၸွႆႈထႅမ် ဢၼ် ဝႃႈ ဝိၺိၺ်ႇ မူတ်းၸၢင်ႇ ၸဝ်ႈ၊ဢၼ် ပေႃႈၸဝ်ႈ တၵ်း ပွႆႇၸႂ်ႉ မႃး ၼႂ်း ၸိုဝ်ႈသဵင် ၵဝ် ၼၼ်ႉ၊တၵ်း သင်ႇ သွၼ် ၵႃႈမီး တင်းသဵင်ႈ ပၼ် သူ၊ႁႂ်ႈ သူ ၶုၵ်းၸႂ်လႆႈ လွင်ႈတၢင်း ၸိူဝ်း ဢၼ် ၵဝ် လၢတ်ႈ ဝႆႉ ယဝ်ႉ တင်းသဵင်ႈတင်းမူတ်း ၼၼ်ႉ ဢေႃႈ။ 27"ၵဝ် ဢဝ် တၢင်းၼိမ် ဝႆႉ တီႈ သူ ဢေႃႈ။ ၵဝ် ဢဝ် တၢင်းၼိမ် ၵဝ် ပၼ် တီႈ သူ ဝႆႉ ဢေႃႈ။ ၵဝ် ပၼ် ၸိူဝ်ႉ ၼင်ႇ ၵူၼ်းလေႃးၵီႇ ပၼ် ၼၼ်ႉ ဢမ်ႇၸႂ်ႈ။ ယႃႇပေ ႁႂ်ႈ ႁူဝ်ၸႂ် သူ လႆႈ ယၢပ်ႇၸႂ် ယုင်ႈၸႂ် လႄႈ လႆႈ သၼ်ႇ ဝႆ ၵူဝ်ႁႄ။- 28သူ လႆႈ ငိၼ်း ၵႂၢမ်း ဢၼ် ၵဝ် ဝႃႈ၊ 'ၵဝ် တၵ်း ၵႂႃႇ လႄႈ သမ်ႉ တၵ်း ၶိုၼ်း မႃး တီႈ သူ၊' ဝႃႈၼႆ ယဝ်ႉ။ ပေႃး သူ ႁၵ်ႉ ၵဝ် ၸိုင်၊သူ တၵ်း သိူဝ်းပျေႃႇ လူၺ်ႈ လွင်ႈ ဢၼ် ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ၼၼ်ႉ၊ပိူဝ်ႈ ဢၼ် ပေႃႈၸဝ်ႈ ၵဝ် ယဵင်ႈၶႅၼ်း ယႂ်ႇ မျၢတ်ႈ ၼႃႇ သေ ၵဝ် ဢေႃႈ။- 29ၸူဝ်ႈ ဢၼ် လွင်ႈတၢင်း ၸိူဝ်း ၼႆႉ ဢမ်ႇ ပႆႇ ပဵၼ် ၸိုင်၊ၵဝ် လၢတ်ႈ ဝႆႉ တီႈ သူ မိူဝ်ႈလဵဝ် ၼႆႉ ယဝ်ႉ။ ပိူဝ်ႈ ၼႆ လႄႈ မိူဝ်ႈ ဢၼ် လွင်ႈတၢင်း ၸိူဝ်း ၼႆႉ ပဵၼ် ၸွမ်း မႃး ၸိုင်၊သူ တၵ်း ယုမ်ႇ ဢေႃႈ။- 30ၵွပ်ႈပိူဝ်ႈ ဝႃႈ ၶုၼ် ဢၼ် ဢုပ်ႉပိူင်ႇ လေႃးၵႃႉ ၼႆႉ ၼၼ်ႉ မႃး ယူႇ လႄႈ၊တႄႇၸႃႉ ဢဝ် မိူဝ်ႈလဵဝ် ၼႆႉ ၵႂႃႇ ၵဝ် တၵ်း ဢမ်ႇ လၢတ်ႈ ၼမ် ၼမ် တေႃႇ သူ ယဝ်ႉ။ ၼႂ်းဝႃႈၼၼ် သေၵေႃႈ မၼ်း ၼၼ်ႉ ဢမ်ႇ မီး ဢႃႇၼႃႇ တၼ်းၶူဝ်း ၵႃႈၼိူဝ် ၵဝ် ၵႃႈသင်။- 31ၵူၺ်းၵႃႈ၊ၵဝ် ႁဵတ်း ၸွမ်း ၵႃႈ ၼင်ႇ ဢၼ် ပေႃႈၸဝ်ႈ သင်ႇ လၢတ်ႈ ဝႆႉ ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ တၵ်း ႁု လွင်ႈ ဢၼ် ၵဝ် ႁၵ်ႉ ပေႃႈၸဝ်ႈ ၼၼ်ႉ ဢေႃႈ။ "လုၵ်ႉ တႃႉ။ ဢွၼ်ၵၼ် ဢွၵ်ႇ သေ ၵႃႈတီႈ ၼႆႈ ၵႂႃႇ တႃႉ ႁဝ်း။
Copyright
Learn More


text:
1တမၢၼ်ႇၵၢင်ႁၢဝ် သမ်ႉ ၼႄပျႃး ၵဝ် ၼမ်ႉ မႄႈ ၼိုင်ႈ တီႈ ဢၼ် ၼမ်ႉ ဢသၢၵ်ႈ လႆ ယူႇ လႄႈ သႂ် လႅင်း မိူၼ် ၸိူဝ်ႉ ၼင်ႇ မၢၵ်ႇႁိၼ် ၸိင်ႇ ၼၼ်ႉ ဢေႃႈ။ ၼမ်ႉ ၼၼ်ႉ လႆ ဢွၵ်ႇ မႃး သေ ၵႃႈတီႈ ပလၢင်ႇ ဢၼ် ၽြႃးပဵၼ်ၸဝ်ႈ၊ဢိၵ်ႇတင်း သူဝ်းဢွၼ်ႇ ၸဝ်ႈ ၼင်ႈ ယူႇ ၼၼ်ႉ ဢေႃႈ။- 2ၼမ်ႉ ၼၼ်ႉ၊လႆ လူင်း ၸွမ်း ၶိုင်ႈၵၢင် သဵၼ်ႈတၢင်း ဝဵင်း ၼၼ်ႉ ဢေႃႈ။ ၵႃႈတီႈ သွင် ၽင်ႇ မႄႈၼမ်ႉ ၼၼ်ႉ မီး တူၼ်ႈ ဢသၢၵ်ႈ ဢၼ် ၸၢင်ႈ မၢၵ်ႇ မၢၵ်ႇ မႃး ယေႈ ပီ သိပ်း သွင် ပွၵ်ႈ၊ၼႂ်း ယေႈ လိူၼ် မၢၵ်ႇ မႃး ယေႈ ပွၵ်ႈ ဢေႃႈ။ မႂ် မၼ်း ၵေႃႈ ပဵၼ် ယႃႈယႃ ပုၼ်ႈ ဢၼ် တၵ်း ယူတ်းယႃ မဵဝ်း ၵူၼ်း ၵူႈ ၸိူဝ်ႉၸၢတ်ႈ တင်းလၢႆ ဢေႃႈ။- 3မဵဝ်း ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ ၼၼ်ႉ၊ဢမ်ႇ မီး သေ ၸိူဝ်ႉ သေ ပိူင် ၵႃႈၼႂ်း ဝဵင်း ၼၼ်ႉ။ ပလၢင်ႇ ၽြႃးပဵၼ်ၸဝ်ႈ၊ဢိၵ်ႇတင်း ပလၢင်ႇ သူဝ်းဢွၼ်ႇ ၸဝ်ႈ ၼၼ်ႉ တၵ်း မီး ယူႇ ၵႃႈၼႂ်း ဝဵင်း ၼၼ်ႉ လႄႈ ၶႃႈ မၼ်းၸဝ်ႈ တင်းလၢႆ၊တၵ်း ဢွၼ်ၵၼ် ဝႆႈသႃ ၵူဝ်းၵႂၢႆႇ မၼ်းၸဝ်ႈ ဢေႃႈ။- 4ၶဝ် တၵ်း ႁၼ် ၼႃႈ မၼ်းၸဝ်ႈ လႄႈ ၸိုဝ်ႈသဵင် မၼ်းၸဝ်ႈ ၵေႃႈ တၵ်း တႅမ်ႈ ဝႆႉ ၵႃႈၼိူဝ် ၼႃႈၽၢၵ်ႇ ၶဝ် ဢေႃႈ။- 5ၵႃႈၼႂ်း ဝဵင်း ၼၼ်ႉ ဢမ်ႇ မီး ၶိင်ႇ ၵၢင်ၶိုၼ်း ယဝ်ႉ။ ၶဝ် ဢမ်ႇ လူဝ်ႇ ၵွၵ်းၽႆး။ သၢႆလႅင်း လႅတ်ႇ ၵေႃႈ ၶဝ် ဢမ်ႇ လူဝ်ႇ။ လွင်ႈ မၼ်း ၸမ်ႉ၊ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ပဵၼ် ဢၼ် လႅင်း ၶဝ် ယဝ်ႉ လႄႈ ၶဝ် တၵ်း လႆႈ ဢုပ်ႉပိူင်ႇ ယူႇ မိူၼ် ၸိူဝ်ႉ ၼင်ႇ ၶုၼ်ႁေႃၶမ်း တင်းလၢႆ သိုပ်ႇ သိုပ်ႇ တၢမ် တၢမ် တႃႇသေႇ ဢမ်ႇထၢတ်ႇ ဢေႃႈ။ 6မိူဝ်ႈ ၼၼ်ႉ တမၢၼ်ႇၵၢင်ႁၢဝ် ၵေႃႈ လၢတ်ႈ တီႈ ၵဝ် လႄႈ ဝႃႈ၊ "ၵႂၢမ်း ၸိူဝ်း ၼႆႉ၊ပဵၼ် ၵႂၢမ်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၵႂၢမ်း ဢၼ် လီ ယုမ်ႇ ဢေႃႈ။ ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ဢၼ် ပဵၼ် ၸဝ်ႈ ဝိၺိၺ်ႇ ပရေႃးၽႅတ်ႈ တင်းလၢႆ ၼၼ်ႉ ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ မႃး ႁႂ်ႈလႆႈ ၼႄပျႃး လႄႈ ႁု လွင်ႈတၢင်း ဢၼ် ဢမ်ႇ ပေႃး ႁိုင် တၵ်း ပဵၼ် မႃး ၶၼ်ၶၼ်ၽႂ်းၽႂ်း တီႈၶႃႈ မၼ်းၸဝ်ႈ တင်းလၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 7ၸဝ်ႈ ယေႇသု၊လၢတ်ႈ လႄႈ ဝႃႈ၊ "တူၺ်း လူး။ ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢေႃႈ။ ၶဝ် ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၵဝ် ယူဝ်းႁၢၼ်ႇ၊လႆႈ ငိၼ်း လႆႈ ႁၼ် လွင်ႈတၢင်း ၸိူဝ်း ၼႆႉ ဢေႃႈ။ မိူဝ်ႈ ဢၼ် ၵဝ် လႆႈ ငိၼ်း လႆႈ ႁၼ် ယဝ်ႉ ၼၼ်ႉ၊ၵဝ် ၶုပ်ႉမူပ်ႇ ၵႃႈတီႈ ႁိမ်း တိၼ် တမၢၼ်ႇၵၢင်ႁၢဝ် ဢၼ် ၼႄပျႃး ၵဝ် လွင်ႈတၢင်း ၸိူဝ်း ၼႆႉ လႄႈ ၵဝ် ၵေႃႈ ထၢၼ်ႈပေႃး ၸမ် တၵ်း ဝႆႈသႃ ၵူဝ်းၵႂၢႆႇ မၼ်း ဢေႃႈ။- 9ၵူၺ်းၵႃႈ၊မၼ်း လၢတ်ႈ တီႈ ၵဝ် လႄႈ ဝႃႈ၊ "ယႃႇပေ ႁဵတ်း ၸိူဝ်ႉ ၼင်ႇ ၼႆ သေၵမ်း။ ၵဝ် ၼႆႉ ပဵၼ် ၵေႃႉ ဢၼ် သၢင်ႈ ႁဵတ်း လူၺ်ႈ ၵၼ် တင်း မႂ်း လႄႈ ၶဝ်ႈပႃး ၵႃႈၼႂ်း ပီႈၼွင်ႉ မႂ်း ဢၼ် ပဵၼ် ပရေႃးၽႅတ်ႈ တင်းလၢႆ၊ဢိၵ်ႇတင်း ၶဝ် ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ဢေႃႈ။ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။- 10မၼ်း သမ်ႉ လၢတ်ႈ တီႈ ၵဝ် လႄႈ ဝႃႈ၊ "ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ ယႃႇပေ သိူင်ႇ ဝႆႉ ဢမ် ဝႆႉ။ လွင်ႈ မၼ်း ၸမ်ႉ၊ၶိင်ႇၵႃႇလႃႉ ဢၼ် လွင်ႈတၢင်း ၸိူဝ်း ၼႆႉ တၵ်း ပဵၼ် မႃး ၼၼ်ႉ ၸမ် မႃး ယဝ်ႉ။- 11ႁႂ်ႈ ၵေႃႉ ဢၼ် ႁၢႆႉမိူၵ်ႈ ၼၼ်ႉ ႁဵတ်း မဵဝ်း ဢၼ် ႁၢႆႉမိူၵ်ႈ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် ၵူဝ်ႈၵိူၵ်ႇ ၼၼ်ႉ ႁဵတ်း တၢင်း ဢၼ် ၵူဝ်ႈၵိူၵ်ႇ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် လီ ၼၼ်ႉ ႁဵတ်း လွင်ႈ ဢၼ် လီ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် မူတ်းၸၢင်ႇ ၼၼ်ႉ ၵေႃႈ ပဵၼ် ၵူၼ်း ဢၼ် မူတ်းၸၢင်ႇ ယူႇ လူးၵွၼ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊လၢတ်ႈ လႄႈ ဝႃႈ၊ "တူၺ်း လူး။ ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢေႃႈ။ ၵဝ် တၵ်း ပႃး ဢဝ် ဢၵျူဝ်း ဢပျတ်ႈ မႃး ႁႂ်ႈလႆႈ တွပ်ႇတႅၼ်း ပၼ် တီႈ ၵူႈၵေႃႉၵူႈၵူၼ်း ၸွမ်း လူၺ်ႈ တၢင်းၵမ် တၢင်းၵျၢင်ႉ ဢၼ် ၶဝ် လႆႈ ႁဵတ်း မႃး ၼၼ်ႉ ဢေႃႈ။- 13ၵဝ် ပဵၼ် ၸဝ်ႈ ဢႃႇလၽႃႉ၊ဢိၵ်ႇတင်း ၸဝ်ႈ ဢေႃးမေႇၵႃႉ၊ ၸဝ်ႈ ဢၼ် တႄႇၸႃႉ ဢွၼ်တၢင်း၊ဢိၵ်ႇတင်း ၸဝ်ႈ ၵမ်းလိုၼ်းသုတ်း ဢေႃႈ။ 14"ၶဝ် ၸိူဝ်း ဢၼ် သၵ်ႉ သၢႆႇ ၶူဝ်းၼုင်ႈ ၶဝ် လႄႈ လႆႈ ဢၶႂၢင်ႉ ဢၼ် တၵ်း ၵိၼ် မၢၵ်ႈ တူၼ်ႈ ဢသၢၵ်ႈ သေယဝ်ႉ၊လႆႈ ဢၶႂၢင်ႉ ဢၼ် ၶဝ်ႈ ၵႃႈၼႂ်း ၽၵ်းတူ ဝဵင်း ၼၼ်ႉ မီး မၢင်ႇၵလႃႇ ဢေႃႈ။- 15ၵူၺ်းၵႃႈ၊ပႃႈ ၼွၵ်ႈ ဝဵင်း ၸမ်ႉ၊မီး ၶဝ် ၸိူဝ်း ဢၼ် ဢၵျၢင်ႉ လု၊ၵေႃႉ ဢၼ် ႁဵတ်း ဢတၢတ်ႈ ၽီ မေႃႇ၊ၵေႃႉ ဢၼ် ၽိတ်း ၵႃႇမေႇသု၊ၵေႃႉ ဢၼ် ၸၢင်ႈ ဢဝ် ဢသၢၵ်ႈ ၵူၼ်းတၢႆ၊ၵေႃႉ ဢၼ် ဝႆႈ ႁုၼ်ႇႁၢင်ႈသၢင်းထု၊ၵေႃႉ ဢၼ် လၢတ်ႈ ၵႂၢမ်း မုသႃႇ လႄႈ ႁဵတ်း တၢင်း ဢၼ် ပႅတ်ႉလႅၼ် ၸိူဝ်း ၼၼ်ႉ ဢေႃႈ။ 16"ၵဝ်၊ယေႇသု၊ၼႆႉ၊ပွႆႇၸႂ်ႉ တမၢၼ်ႇၵၢင်ႁၢဝ် ၵဝ် ၵႂႃႇ၊ႁႂ်ႈလႆႈ ပိုၼ်ၽၢဝ်ႇ မွၵ်ႇလၢတ်ႈ လွင်ႈတၢင်း ၸိူဝ်း ၼႆႉ တီႈ သူ ၵႃႈၼႂ်း ၸိူဝ်းၸဝ်ႈ တင်းလၢႆ ယဝ်ႉ။ ၵဝ် ၼႆႉ၊ပဵၼ် ၸိူဝ်ႉၶိူဝ်း တႃႇဝိတ်ႈ၊ဢေႃႈ။ လၢဝ် ႁူဝ်မိူင်း သႂ် ၵေႃႈ ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 17ဝိၺိၺ်ႇ ၸဝ်ႈ၊ဢိၵ်ႇတင်း ယိင်းသၢဝ် ၼၼ်ႉ လၢတ်ႈ လႄႈ ဝႃႈ၊ "မႃး သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ဢၼ် ငိၼ်း ၵေႃႈ တၵ်း လႆႈ လၢတ်ႈ လႄႈ ဝႃႈ၊ "မႃး သေၵမ်း ၶႃႈ၊" ဝႃႈ ၼင်ႇ ၼႆ ၼင်ႇၵဝ်ႇ ဢေႃႈ။ ႁႂ်ႈ ၵေႃႉ ဢၼ် ယၢၵ်ႇၼမ်ႉ ၼၼ်ႉ မႃး သေၵမ်း။ ႁႂ်ႈ ၵေႃႉ ဢၼ် မီး ၸႂ် ၶႂ်ႈလႆႈ ၼမ်ႉ ဢသၢၵ်ႈ ၼၼ်ႉ ယင်း ဢမ်ႇ ပၼ် ၵႃႈ မၼ်း ၶၼ် မၼ်း လႄႈ မႃး ႁပ်ႉ ဢဝ် သေၵမ်း။ 18ၵဝ် ယူဝ်းႁၢၼ်ႇ၊ပၼ် သတိ တီႈ ၶဝ် ၸိူဝ်း ဢၼ် ငိၼ်း ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၵူႈၵေႃႉၵူႈၵူၼ်း ၸမ်ႉ၊သင် ဝႃႈ၊သေၵေႃႉသေၵူၼ်း ဢဝ် ၵႂၢမ်း သေ ၸိူဝ်ႉ သေ ပိူင် ထၢပ်ႈ သႂ်ႇ ထႅင်ႈ ၵႃႈၼႂ်း လွင်ႈတၢင်း ၸိူဝ်း ၼႆႉ ၸိုင်၊ၽြႃးပဵၼ်ၸဝ်ႈ တၵ်း ဢဝ် ၽေး ဢုပၢတ်ႈ ဢၼ် လၢတ်ႈ ဝႆႉ ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ ႁွတ်ႈထိုင် ၵႃႈၼိူဝ် ၵေႃႉ ၼၼ်ႉ ဢေႃႈ။- 19သင် ဝႃႈ၊သေၵေႃႉသေၵူၼ်း ၼုၵ်ႈ ထွၼ် ဢဝ် ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ သေ ၸိူဝ်ႉ သေ ပိူင် ဢွၵ်ႇ ပႅတ်ႈ ၸိုင်၊ၽြႃးပဵၼ်ၸဝ်ႈ တၵ်း ၼုၵ်ႈ ဢဝ် ဢၶႂၢင်ႉ မၼ်း ဢၼ် ဝႃႈ၊ဢၶႂၢင်ႉ ဢၼ် လႆႈ ၵိၼ် မၢၵ်ႇ တူၼ်ႈ ဢသၢၵ်ႈ၊ဢိၵ်ႇတင်း ဢၶႂၢင်ႉ ဢၼ် လႆႈ ၶဝ်ႈ ၵႃႈၼႂ်း ဝဵင်း ဢၼ် မူတ်းၸၢင်ႇ၊ဢၼ် လၢတ်ႈ ဝႆႉ ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ၊ဢွၵ်ႇ ပႅတ်ႈ သေ ၵႃႈတီႈ ၵေႃႉ ၼၼ်ႉ ဢေႃႈ။ 20ၸဝ်ႈ ဢၼ် ၶၢမ်ႇသၢၵ်ႈသေႇ တီႈ လွင်ႈ တင်းသဵင်ႈတင်းမူတ်း ၸိူဝ်း ၼႆႉ ၵေႃႈ လၢတ်ႈ လႄႈ ဝႃႈ၊ "ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢမၢၼ်ႇၶၼ်ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ ဢႃမိၼ်ႈ။ ၸဝ်ႈ ၽြႃး ယေႇသု၊တီႈၶႃႈ။ ၶႅၼ်းတေႃႈ ၵျွ မႃး သေၵမ်း တီႈၶႃႈ။ 21ႁႂ်ႈ ၵျေးၸူး ၸဝ်ႈၽြႃး ယေႇသု၊မီး လူၺ်ႈ ၵၼ် တင်း ၵူၼ်း မူတ်းၸၢင်ႇ ၵူႈၵေႃႉၵူႈၵူၼ်း သေၵမ်း လူၺ်ႈ။
Copyright
Learn More